Covid Ge Nurahkaatheri Varient Eh Lanka In Fenihje - Vaguthu\nސްރީ ލަންކާ އިން ކޮވިޑް-19 ގެ ދެ ވައްތަރެއް ކަމަށްވާ B.1.1.7 އާއި B.1.617.2 ފެނިފައިވާކަމަށް އެ ގައުމުގެ ސަރުކާން ބުނެފިއެވެ.\nލަންކާ ސަރުކާރުން ބުނެފައިވާގޮތުގައި މި ދެ ވައްތަރަކީވެސް ނުރައްކާތެރި ދެވައްތަރެވެ.\nސްރީ ޖަޔެވަރްޑެނެޕޫރާ ޔުނިވަސިޓީގެ އެލާޖީ، އިމުނިޓީ އެންޑް ސެލް ބަޔޮލޮޖީ ޔުނިޓްގެ ޑިރެކްޓަރ ޗަންދިމާ ޖީވަންދަރް ބުނީ B.1.1.7 ގެ ވޭރިއެންޓް ނުވަތަ އަލްފާ ފެނިފައިވަނީ ލަންކާގެ ވެރިރަށް ކޮލަމްބޯ އާއި އިތުރު ނުވަ ސަރަހައްދަކުން ކަމަށެވެ.\nޒިންހުއާ ނިއުސް އެޖެންސީ އަށް މައުލޫމާތު ދެމުން ޗަންދިމާ ޖީވަންދަރް ބުނީ B.1.617.2 ވައްތަރު ނުވަތަ ޑެލްޓާ ވޭރިއެންޓް ފެނިފައި ވަނީ ލަންކާގެ ވަސްކަޑުވާގެ ކަރަންޓީން ފެސިލިޓީ އަކުން ކަމަށެވެ.\nލަންކާއަށް ކޮވިޑުގެ ތިންވަނަ ރާޅެއް އަރާފައިވާއިރު މިހާތަނަށް އެ ގައުމުން 216,134 ކޮވިޑް ވޭދަނަ ވަނީ ފެނިފައެވެ. އަދި ދެހާހަށްވުރެ ގިނަ މީހުން އެ ގައުމުން ވަނީ މަރުވެފައެވެ.\nލަންކާއިން މިހާރު ފެނިގެން އުޅޭ ކޮވިޑުގެ އާ ވޭރިއެންޓަކީ އިނގިރޭސި ވިލާތުން ފުރަތަމަ ފެނިފައިވާ ވޭރިއެންޓެކެވެ. މި ވޭރިއެންޓުގެ ނުރައްކާތެރިކަން އިތުރުވެފައިވަނީ މި ވޭރިއެންޓުގެ ޖަރާސީމު ފެތުރޭ މިންވަރާއި ބަލިވާ މިންވަރު އަވަސްވާތީއެވެ.\nކޮވިޑް-19 އާ ވޭރިއެންޓް ދުނިޔޭގެ އެކި ގައުމުތަކަށް މިހާރު ފެތުރެމުންދާ އިރު ބައެއް ގައުމުތަކުން ދަނީ މި ވޭރިއެންޓުން ސަލާމަތް ވުމަށް މަސައްކަތްތައް ކުރަމުންނެވެ. އެގޮތުން މި ވޭރިއެންޓް ފެނިފައިވާ ގައުމުތަކުގެ ވައިގެ އުދުހުންތައް ކެންސަލް ކުރަމުންދާކަން ވެސް ފާހަގަ ކުރެވެއެވެ.\nޖޫން 12, 2021 12:09\nމިދިވެހި ސަރުކާރު މިހާރު ލުއީތައް ދިނުމާ ގުޅޭގޮތުން މަސްވަރާ ކުރަމުންދަނީ.\nޖޫން 12, 2021 13:05\nއަހުން ހީކުރީ އިންޑިއާ ވޭރިއަންޓް ކަމަށް ފެންނާނީ، ކަޑައެއްނު ތިހެންވީމަ\nޖޫން 12, 2021 15:13\nމިގައުމުން ފެންނަނީ އެއްވެސް ގައުމަކަށް ނުލައްވާ ކަހަލަ ވޭރިއަންޓް.


MD fonu bilu | MTCC's Blog\nMD fonu bilu\n18 ނޮވެމްބަރ 20095ޚިޔާލުތައް\nby emptycc in news Tags: Corruption, cost, misconduct\nއެމްޓީސީސީގެ މެނޭޖިން ޑިރެކްޓަރުގެ ފޯނު ބިލަކަށް ބައި ލައްކަ ރުފިޔާ\n– އަމިއްލަ ކޯލްތަކަށް އެރި 18117.00ރ. ދެއްކެވީ ނަސީމް އަމިއްލަ އަށް: އެމްޓީސީސީ\n(މީ ދުވަހު ނޫސް ހަވީރުގެ 17 ނޮވެމަބަރު 2009 ވީ އަންގާރަ ދުވަހުގެ އަދަދުގައި އަހުމަދު ހަމްދޫން ލިޔުއްވަފައި ވާ ލިޔުމެއްގެ ނަކަލެކެވެ.)\nނަފާ ނަސީމް (ފޮޓޯ - ނައިފަރު އޮންލައިން)\nއެމްޓީސީސީގެ މެނޭޖިން ޑިރެކްޓަރު މުހައްމަދު ނަސީމް (ނަފާ ނަސީމް) ގެ މިދިޔަ ޖޫން މަހުގެ ފޯނު ބިލަށް 53519.00ރ އަރައިފި އެވެ. އެމްޓީސީސީގެ ނަމުގައި ނަގާފައިވާ މި ފޯނުގެ ބިލަށް ބައި ލައްކަ އަށް ވުރެ ގިނަ ރުފިޔާ އަރާފައިވާ ކަމަށް އެ ކުންފުނިން ވެސް މިއަދު ވަނީ ކަށަވަރު ކޮށްދީފަ އެވެ. (އިތުރަށް ވިދާޅުވުމަށް)\nހަވީރަށް ކޮޕީ ލިބިފައިވާ ބިލުން އެނގޭ ގޮތުގައި ޖޫން މަހު ނަސީމް ޗައިނާގައި ހުންނަވަނިކޮށް ރޯމިން މެދުވެރިކޮށް ގިނަ ކޯލްތަކެއް އޭނާގެ ފޯނަށް އައިސްފައިވެ އެވެ. ތޭރަ ސޮފުހާގެ ބިލްގައިވާ ގޮތުން ނަސީމްގެ ފޯނު ބިލަށް 53519.00ރ އަރާފައި ވަނީ ކުރީގެ ބިލްގައި ނުދައްކައި އޮތް 3404.93ރ އާ އެކު އެވެ.\nމި ފޯނު ބިލާ ގުޅޭ ގޮތުން ނަސީމަށް “ހަވީރު”ން ގުޅުމުން ވިދާޅުވީ އެކަމަށް އެއްވެސް ކޮމެންޓެއް ދެއްވަން ބޭނުންނުވާ ކަމަށެވެ. އެހެން ނަމަވެސް އޭގެ އިރުގަނޑެއް ފަހުން އެމްޓީސީސީގެ އޮފިޝަލަކު ހަވީރަށް ގުޅުއްވާފައި ފޯނު ބިލާ ގުޅޭ އިތުރު ތަފުސީލުތައް ދެއްވި އެވެ.\nއެމްޓީސީސީގެ އޮފިޝަލް ވިދާޅުވީ53519.00ރ ގެ ތެރޭގައި ނަސީމްގެ އަމިއްލަ ކޯލްތަކަށް އެރި 18117.00ރ ހިމެނޭ ކަމަށާއި އެ ފައިސާ ދައްކަވާފައި ވަނީ ވެސް ނަސީމް އަމިއްލައަށް ކަމަށެވެ. އާންމުން ހިއްސާވާ ކުންފުނިން ދައްކާފައި ވަނީ 35402.15ރ ކަމަށް އޮފިޝަލް ވިދާޅުވި އެވެ.\n“ޖޫން މަހުގެ ތެރޭގައި ވަރަށް ދިގު ރަސްމީ ދަތުރެއް ސިންގަޕޫރާއި ޗައިނާ އަށް މެނޭޖިން ޑިރެކްޓަރު ކުރެއްވި. އެއީ ޖޫން 5-18 އަށް ކުރެއްވި ދަތުރެއް. ރޯމިންގެ ހިދުމަތް ނަންގަވާފައި އޮތުމުން މި އަދަދު އެރީ. އެހެން ނަމަވެސް މާލެ ވަޑައިގެންފައި އެ ބިލްގައި ހުރި ޕާސަނަލް ކޯލްސްތަކުގެ ލިސްޓެއް މެނޭޖިން ޑިރެކްޓަރު ދެއްވި. އެއަށް އެރި 711 18117.00ރ ” އެމްޓީސީސީގެ އޮފިޝަލް ވިދާޅުވި އެވެ. “އެމްޓީސީސީގެ އިސް ވެރިއަކަށް ހުންނަވާ ބޭފުޅަކު އަބަދުވެސް ބޭނުން ކުރައްވަނީ ކުންފުނީގެ ނަމްބަރެއް. އެގޮތުން މިހާރުގެ މެނޭޖިން ޑިރެކްޓަރު ވެސް ކުންފުނީގެ ނަމްބަރު ބޭނުން ކުރައްވަނީ.”\n“ހަވީރަ”ށް އެނގިފައިވާ ގޮތުގައި އެމްޓީސީސީގެ އެތެރޭގެ އޮޑިޓެއް ކުރުމަށް މިހާރު ވަނީ ނިންމާފަ އެވެ.\nPrevious Breaking News: Fall of Nafa Next BREAKING NEWS; EVALUATION FORMS THROWN TO TRASH\nނޮވެމްބަރ 21, 2009 @ 12:48:36\navahah buney raees gaathuga mabeay zaaruaneeay ehen kunfuncnakah badhalukoh dheaysheay.\nނޮވެމްބަރ 21, 2009 @ 12:32:13\nbailakka rufiyaa naseemu havaaluvifahun mtcc ah libunuthoa kaleamen balaabala.\nnaseemoo thidhen boduvareh amilla iyafaarieh thoa?\nނޮވެމްބަރ 19, 2009 @ 08:11:19\nMihaaru Finance ge baehh staafun kuraa masakkathee MD mihaa thanaehh koffa huri dhathuru thaku ge thafseel hoadhumu ge masakkathoy.. adhi mi haradhu thaku ge thafseel hoadhaafa hurihaa news thakahh fonuvaane yous foanu bill gothahh … mi kamu ge emme adeegai ulhe nee MD emme gaathuge masakkah kuri beekoa… MD massale ehh ACC ahh fonuvee ves meege there in baekoa …mi meehun ge magusadhu haasil nuvaane hen heeveem mihaaru beynun vanee MD faleehaii kohh MD ge naagabil kan emmen nahh engumaa, Nafaa akee israafu ge bodu meehehh kann angan… MD iyye meething ge buni kamehh vey varahh transparent vaan vaane yeh … thimanna men mithibee democracy gaboolu kohhhge ney .. ehen veem ekan thahh belen ves vaaneyeh … ekamu thimanna ge kamehh viyya thimanna ahh ves angan vaane yeah … dhen hee kuran Nafa Blog kiyaa kamahh … ehen veema Nafa ge mi kanthahh thahh Finance ge there in hoadhaa kan ingeyne tha dhoa …. Eyrun Haveerun noohun Nafa dhathuru thakuge bill thahh fenunakas hairaan vaakahh nujehey ennu dhoa ..\nނޮވެމްބަރ 18, 2009 @ 19:42:27\nYahooo.. this is really funnyy.. who else it can be..ebill thah fennaanyy hama ekani finance staffs ah thakah.. lafaa kurevey gothugaaeeeethaange MANAGER aa dhe SENIOR accounts officers vegen kohfa huri masakkai… habaru libeygothugaa mi meehun mi masakkai kuryyemeehunge FIXED OT kandaalumaa gulhigen ethah dhuvahaku anehkkaa ves OT hama jassan masakai kurumah fahu ekan naakaamiyaabu vumun.. habaru libey gothugaa mithanun burugaa naalhaa hunna SENIOR account officer varah birun ulhun internal audit meehun mikan balan finance ah dhiyumun.. mi thin meehun MTCC ge meetings thakah vaidhaifiyyaa hama yageenun ves Minutes libeyne haveeru keeh kuran jazeeraa ah ves… aharun ummeedhu kuran mi MD athif shakooru gothah mi meehun ge dhashu nuve ulheyne kamah…\nMD.. FINANCE STAFFS NEED UR HELP\nނޮވެމްބަރ 18, 2009 @ 08:51:53\nWho’s Haveeru’s reporter on MTCC’s Payroll. This is something we need to think about andaserious issue. Dhen fenaanee MTCC ge Meeting thakuge Minutes kanney ge Haveeru news ga ovva…


Kangana ge amaazakee India ge emme mussadhi meehaa ah vun | Mihaaru\nބޭނުމީ އިންޑިއާގެ އެންމެ މުއްސަނދި މީހާ އަށް ވާން: ކަންގަނާ ރަނާވަތު\n31 މެއި 2020 - 09:162comments\nބޮލީވުޑްގައި މިހާރު އާދެވިފައި ހުރި ހިސާބަށް ދެވޭނެ ކަމަށް ކުރިން އެއްވެސް ވަރަކަށް އުންމީދު ނުކުރާ ކަމަށާއި ދެން ބޭނުން ވަނީ އުމުރުން 50 އަހަރާ ހަމައަށްދާ އިރު، އިންޑިއާގެ އެންމެ މުއްސަނދި މީހާ އަށް ވާން ކަމަށް ބަތަލާ ކަންގަނާ ރަނާވަތު ބުނެފި އެވެ.\nއުމުރުން އެންމެ 17 އަހަރުގައި 2006 ގައި ބޮލީވުޑަށް ނުކުތް ބަތަލާ އަކީ މި ވަގުތު ބޮލީވުޑްގެ ބަތަލާއިންގެ ތެރެއިން އެންމެ ބޮޑު އާމްދަނީއެއް ލިބޭ އެކަކެވެ. އަދި ކަންގަނާ އަކީ އެންމެ އަގުބޮޑުކޮށް ފިލްމު ކުޅޭ އެއް ބަތަލާ އެވެ.\nފިލްމު ކުޅެގެން ހޯދި އާމްދަނީން އޭނާ ވަނީ އުފަން ސްޓޭޓް ހިމާޗަލް ޕްރަދޭޝްގެ މަނާލީގައި ގަނޑުވަރެއް ފަދަ ޒަމާނީ ގެއެއް ވެސް ބިނާކޮށްފަ އެވެ. އެތަނުގެ އަގު 30 ކްރޯޑް ރުޕީސް (4 މިލިއަން ޑޮލަރު) އަށް އަރަ އެވެ. އަދި ކަންގަނާ އަކީ އޭނާގެ އަމިއްލަ ފިލްމު ކުންފުނި މަނިކަރުނިކާ ފިލްމްސް ހިންގަން މުމްބާއީގެ ޕާލީ ހިލްސް އިން ވެސް 48 ކްރޯޑް ރުޕީސް (7 މިލިއަން ޑޮލަރު) އިމާރާތެއް ވެސް ގަނެފައިވާ ތަރިއެކެވެ.\nމީޑިއާއަކަށް ދިން އިންޓަވިއުއެއްގައި، ތިން ފަހަރަށް ނެޝަނަލް އެވޯޑް ހޯދާފައިވާ ބަތަލާ ބުނީ ފައިސާ އާއި ތަނަވަސްކަން ފަދަ މާއްދީ ކަންކަމަކީ ކުރިން އެހާ ބޮޑަށް ވިސްނިކަމެއް ނޫން ކަމަށެވެ. އެކަމަކު ފިލްމު ކުޅޭ އަންހެނެއްގެ ހައިސިއްޔަތުން ބޭނުންވި އެއް ކަމަކީ ދެ ޖިންސްގެ މެދުގައި އޮތް އާމްދަނީގެ ފަރަގު ކުޑަކުރަން ކަމަށް ބުންޏެވެ.\n"ފައިސާ އަކީ އަހަރެން އެހާ ސީރިއަސްކޮށް ވިސްނާ ކަމެއް ނޫން. އެކަމަކު ކުރާ މަސައްކަތަކާއި އަދާކުރާ ދައުރަށް ބަލާ އިރު ކޮންމެ ކަމެއްގައި ވެސް ފައިސާ ކުޅޭ ރޯލާއި އޭގެ މުހިއްމުކަން ބޮޑުވޭ،" މިހާރު ފިލްމު ޑައިރެކްޝަނަށް ވެސް ނުކުމެފައިވާ ކަންގަނާ ބުންޏެވެ.\nއޭނާ ބުނީ ރަށްފުށުގެ އާދައިގެ އާއިލާއަކުން ބޮލީވުޑަށް ނުކުތް މީހެއްގެ ހައިސިއްޔަތުން މިހާތަނަށް ހާސިލުކުރެވުނު ކާމިޔާބިއާ ދޭތެރޭ އުފާކުރާ ކަމަށެވެ. އަދި އެ ކާމިޔާބީ ފަހަރުގައި ރަންވަޅު ކޮނުން ފަދަ ކަމެއްގެ ގޮތުގައި ބަޔަކު ސިފަ ވެސް ކޮށްފާނެ ކަމަށް ބުންޏެވެ.\n"ކާމިޔާބީ އަކީ ހަގީގަތުގައި ވެސް ބުރަކޮށް މަސައްކަތްކުރާ މީހުންގެ ހައްގެއް. އަހަރެންގެ މިހާރުގެ އަމާޒަކީ އުމުރުން ފަންސާސް އަހަރާ ހަމައަށް ދާ އިރު އިންޑިއާގެ އެންމެ މުއްސަނދި މީހާ އަށް ވުން." ކަންގަނާ ބުންޏެވެ.\nއިތުރު ލިޔުންތައް ބޮލީވުޑް އިންޑިއާ އެކްޓްކުރުން ބޮލީވުޑް ފިލްމު


Moonu Burugaa Manaakuree Mandhu College in tha? MQA in tha? | Dhiislam\nރާއްޖޭގެ ގިނަ ދަރިވަރުންތަކެއް މަތީ ތައުލީމު ހާސިލުކުރަމުން އަންނަ މަންދު ކޮލެޖުން ދާދިފަހުން މޫނު ބުރުގާ އެޅި އުޙުތަކު ކޯހުން ވަކިވުމަށް އެދުމުން ވަނީ އެތައް ސުވާލުތަކެއް އުފެދިފައެވެ.\nމޫނު ބުރުގާ އެޅުން މަނާ ކުރީ މަދު ކޮލެޖުން ކަމެއް ނުވަތަ މޯލްޑިވްސް ކޮލިފިކޭޝަން އޮތޯރިޓީ (އެމްކިއުއޭ) އިން ކަމެއް ނޭންގެއެވެ. މަންދު ކޮލެޖުން ބުނަނީ އެއީ އެމްކިއުއޭ އިން މަނާކުރި ކަމެއް ކަމަށެވެ. އއ. ހިމަންދު ސުކޫލުގައި މުދައްރިސެއްގެ ވަޒީފާ އަދާކުރަމުންދާ ސިމާނާ އަލީ އަށް ވަނީ މަންދު ކޮލެޖުން މެއިލް އެއް ކޮށްފައެވެ.\nމި މެއިލްގައި ވާގޮތުގައި، އެކޮލެޖަށް އެދަރިވަރު ވަނުމަށް އެންމެ ފުރަތަމަ ފުރުސަތު ދިންއިރު، ދަރިވަރަކީ މޫނު ބުރުގާ އަޅާ މީހެއްކަން އެނގިފައި ނުވާ ކަމަށެވެ. އަދި އެމްކިއުއޭގެ ޤަވާއިދުގައި ބުނާ ގޮތުންނަމަ، ކިޔަވައިދޭ ގަޑީގައި (ކުލާސް ގަޑީގައި) ދަރިވަރުންގެ މޫނު ފެންނަން ޖެހޭ ކަމަށް ވެސް އެމެއިލްގައި ބުނެފައިވެއެވެ.\nދަރިވަރަށް ކޮލެޖުން ކުރި މިމެއިލްގައި އިތުރަށް ބުނެފައި ވަނީ، އެކޮލެޖުން ތަޢުލީމު ހާސިލު ކުރަން ބޭނުންނަމަ ކްލާސް ގަޑީގައި މޫނު ބުރުގާ ނެގުމަށެވެ. އެހެން ނޫންނަމަ އެކޯހުން ވަކިކުރަން ޖެހޭނެ ކަމަށް ދަރިވަރަށް ކޮލެޖުން ވަނީ އަންގާފައެވެ. އެހެންކަމުން ކޯހަށް ދެއްކި ފައިސާ އަނބުރާ ހޯދުމަށް ފޯމެއް ފުރުމަށާއި އެމެއިލާއެކު އެ ފޯނުވެސް އެޓޭޗްކޮށްފައިވާނެ ކަމަށް ބުނެފައުވެއެވެ. އެހެންކަމުން އެފޯމު ވީހާވެސް އަވަހަކަށް ފުރުމަށްފަހު އެކޮލެޖަށް ހަވާލު ކުރުމަށާއި އެފައިސާ ބަލާ ދާއިރު އެކޮލެޖުން ދިން "ސްޓަޑީ ކިޓް" މަންދު ކޮލެޖަށް އަނބުރާ ރައްދު ކުރުމަށް ވެސް އެކޮލެޖުން ބުނެފައިވެއެވެ.\nއެހެންނަމަވެސް އެމްކިއުއޭ އިން ވަނީ މިކަން ދޮގުކޮށްފައެވެ. މޫނު ބުރުގާ އަޅައިގެން ރާއްޖޭގެ މަތީ ތައުލީމުދޭ މަރުކަޒުތަކުގައި ނުކިޔެވޭނެކަމަށް އެއްވެސް އުސޫލެއްގައި ކަނޑައަޅާފައި ނުވާނެކަމަށް އެ އޮތޯރިޓީގެ ސީއީއޯ ޑރ. ހައްނާން ވިދާޅުވިއެވެ.\nޑރ. ހައްނާން ވިދާޅުވިގޮތުގައި އެ އޮތޯރިޓީއަކީ ކިޔަވައިދޭ ކޯސްތަކުގެ ފެންވަރު ބަލައި ކަނޑައަޅާ ފަރާތްކަމަށާއި ޑްރެސް ކޯޑް ކަނޑައެޅުން އެއީ އެ އޮތޯރިޓީން ކުރާކަމެއް ނޫންކަމަށެވެ. ކޮވިޑް-19 އާއި ގުޅިގެން ކޯސްތައް އޮންލައިންކޮށް ކުރިއަށް ގެންދިއުމާއެކު ދަރިވަރުން ކްލާހަށް ހާޒިރުވާކަން ކަށަވަރުކުރަންޖެހޭކަމަށާއި، ދަރިވަރުން ހަމަކުރަންޖެހޭ ވަގުތު ދަރިވަރުން ހަމަކުރޭތޯ ކޮލެޖްތަކުން ކަށަވަރުކުރާނެކަމަށް އެމްކިއުއޭ އިން ވަނީ ވިދާޅުވެފައެވެ.\nހުރިހާ ކޮޅެއް ބެލުމަށްފަހު ބުރަވެވެނީ މޫނު ބުރުގާ އެޅުން މަނާ ކުރީ އެމްކިއުއޭ އިން ނޫން ކަމަށެވެ. ރާއްޖޭގައި މޫނު ބުރުގާ އެޅި އެތައް ދަރިވަރުންނެއް ދަނީ މަތީ ތައުލީމު ހާސިލުކުރަމުންނެވެ.\nއެގޮތުން ރާއްޖޭގެ އެންމެ މަޝްހޫރު ޕްރައިވެޓް ދެ ކޮލެޖު ކަމަށްވާ އެމްއައި ކޮލެޖް އަދި އެވިޑް ކޮލެޖުން ވެސް މޫނު ބުރުގާ އެޅި އެތައް ދަރިވަރުންނެއް ދަނީ މަތީ ތައުލީމު ހާސިލުކުރަމުންނެވެ. މީގެއިތުރުން ރާއްޖޭގެ ޤައުމީ ޔުނިވަރސިޓީ އިން ވެސް ދަނީ މޫނު ބުރުގާ އެޅި އެތައް ދަރިވަރުންނެއް ތައުލީމު ހާސިލުކުރަމުންނެވެ. އެހެންކަމުން އެމްކިއުއޭގެ ނަމުގައި މިއީ ސީދާ މަންދު ކޮލެޖުން މަނާ ކުރި ކަމެއް ކަމަށް ބުރަވެ މިކަމާމެދު އެތައްބަޔަކު އަންނަނީ ކަންބޮޑުވުން ފާޅުކުރަމުން ނެވެ.\nމޫނު ބުރުގާ އެޅި ދަރިވަރެއް ނަމަވެސް، އެއީ ކާކުކަން ކަށަވަރުކޮށް ކިޔަވައިދެވޭނެ އެހެނިހެން ގޮތްތައް ހުރިނަމަވެސް މަންދު ކޮލެޖުން ބޭނުންވަނީ ދަރިވަރު ކޯހުން ވަކިވުމަށެވެ.\nމަންދު ކޮލެޖުގެފަރާތުން މިފަދަ މައްސަލަތަކެއް ދިމާވުމާއި ގުޅިގެން މިދިޔަ އަހަރުގެ ޖެނުއަރީ މަހު މަންދު ކޮލެޖު ކުރިމަތީގައި ބަޔަކު ވަނީ އިހުތިޖާޖުވެސް ކޮށްފަ އެވެ.


Corruption ge thuhumathugai Rio ge governor suspend kohfi - AO News\nރިއޯ ޑީ ޖެނޭރޯގެ ގަވަރުނަރު ވިލްސަން ވިޓްޒެލް. --ފޮޓޯ: ރޮއިޓާސް\nކޮވިޑް-19އާ ގުޅިގެން މެޑިކަލް ސަޕްލައިސް ގަތުމުގައި ކޮރަޕްޝަންގެ އަމަލުތައް ހިންގާފައިވާކަމަށް ތުހުމަތުކޮށް ބްރެޒިލްގެ ކޯޓަކުން ރިއޯ ޑީ ޖެނޭރޯގެ ގަވަރުނަރު ވިލްސަން ވިޓްޒެލް ވަގުތީގޮތުން މަގާމުން ސަސްޕެންޑްކޮށްފިއެވެ.\nއެގޮތުން، 180 ދުވަހުގެ މުއްދަތަށް ވިޓްޒެލް ސަސްޕެންޑްކުރަން ކޯޓުން ނިންމުމާއި ގުޅިގެން އޭނާ ބުނީ ސިޔާސީ ނުފޫޒު މިކަމުގެ ތެރެއަށް ވަދެފައިވާތީވެ، އަދުލް އިންސާފު ގާއިމްކުރުމުގައި ޕަބްލިކް ޕްރޮސެކިއުޓާ ނުކުޅެދިފައިވާކަމަށެވެ.\nއަދި ޕްރޮސެކިއުޓާ އަކީ ބްރެޒިލްގެ ރައީސް ޖައިރް ބޮލްސޮނަރޯއާ ގާތް ގުޅުމެއް އޮންނަ ފަރާތަކަށްވުމުން ވިޓްޒެލްގެ ހެލްތު ސެކްރެޓަރީ މަގާމުގައި ކުރީން ހުރި ފަރާތުން ދީފައިވާ ދޮގު ހެކީގެ މައްޗަށް ކޮށްފައިވާ ހުކުމެއް ކަމަށް ތުހުމަތުކޮށް ވާހަކަ ދައްކާފައިވާކަމަށް ވެސް އެ ގައުމުގެ ނޫސްތަކުން ރިޕޯޓްކުރެއެވެ.\nވިޓްޒެލްއާ ދެކޮޅަށް ކުރާ ކޮރަޕްޝަންގެ ދައުވާގައި ކޯޓު އަމުރުގެ ދަށުން ހިންގާ ތަހުގީގުގެ ތެރެއިން އެ ގައުމުގެ ފުލުހުން ވަނީ އޭނާއާ ގުޅުންހުރި އެތައް ފަރާތަކަށް ނިސްބަތްވާ 83 ތަނެއް ރެއިޑްކޮށް، މިހާތަނަށް ނުވަ މީހުން ހައްޔަރުކޮށްފައިވާކަމަށް ވެސް ޕްރޮސެކިއުޓާ ވިދާޅުވިއެވެ.\nރިއޯ ޑީ ޖެނޭރޯބްރެޒިލްކޮރަޕްޝަންކޮރޯނާވައިރަސްކޮވިޑް-19ކޮވިޑް19: ކޮރަޕްޝަންމެޑިކަލް ސަޕްލައިސްގަވަރުނަރު\nކޮވިޑް-19 : ރާއްޖެއިން ނިޔާވި މީހުންގެ އަދަދު 50އަށް


vnews - Japan ge kuda kudhinge adhadhu record minvarakah dhashah!\nޖަޕާނުގެ ކުޑަކުދިންގެ އާބާދީ ރެކޯޑް މިންވަރަކަށް ދަށަށް!\nޖަޕާނުގެ ކުޑަކުދިންގެ އާބާދީ އަނެއްކާވެސް ރެކޯޑް އަދަދަކަށް ދަށަށް ގޮސްފި އެވެ.\nމިއީ އެ ގައުމުގެ ކުޑަކުދިންގެ އާބާދީ ޖެހިޖެހިގެން ދަށަށް ދިޔަ 37 ވަނަ އަހަރެވެ. މިދިޔަ އޭޕްރިލް މަހުގެ އެއްވަނަ ދުވަހާއި ހަމައަށް، ޖަޕާނުގެ 14 އަހަރުން ދަށުގެ ކުދިންގެ އާބާދީ ރެކޯޑްކުރެވިފައިވަނީ 15.53 މިލިއަންގަ އެވެ. މިއީ އޭގެ ކުރީ އަހަރާއި އަޅާ ބަލާއިރު 170،000 ކުދިން މަދު އަދަދެކެވެ.\nޖަޕާންގެ ކުޑަކުދިންގެ އާބާދީ ދަށަށް ދާކަން އެންމެ ފުރަތަމަ ރެކޯޑް ކުރެވިފައިވަނީ 1981 ވަނަ އަހަރު އެވެ.\nޖަޕާނުގެ ކުޑަކުދިންގެ އާބާދީގެ ތެރެއިން 3.26 މިލިއަނަކީ 12 އަހަރާއި 14 އަހަރާއި ދެމެދުގެ ކުދިންނެވެ. މިކަމާއި ގުޅިގެން ޖަޕާނުގެ ސަރުކާރުން ވަނީ އެތައް ފަހަރެއްގެ މަތީން އިތުރު ދަރިން ހޯދުމަށް އެ ގައުމުގެ ރައްޔިތުންގެ ކިބައިން އެދިފަ އެވެ. ނަމަވެސް ވެރިރަށް ޓޯކިޔޯ ނޫން އެހެން ސަރަހައްދުތަކުގައި ކުޑަކުދިންގެ އަދަދަށް ބަދަލުތަކެއް އައިސްފައެއް ނުވެ އެވެ.\nޖަޕާނުގެ އާބާދީއަކީ 126 މިލިއަނެވެ. މީގެ ތެރެއިން ކުޑަކުދިންގެ ހިއްސާއަކީ 12.3 އިންސައްތަ އެވެ. މިއީ ތަރައްގީވެފައިވާ އެހެން ބައެއް ގައުމުތަކަށް ބަލާއިރު މަދު މިންވަރެކެވެ. އެމެރިކާގެ އާބާދީއަށް ބަލާއިރު، ކުޑަކުދިންގެ ނިސްބަތަކީ 18.9 އިންސައްތަ އެވެ. އަދި ޗައިނާގައި މި އަދަދު އުޅެނީ 16.8 އިންސައްތައިގަ އެވެ. އިންޑިއާއަށް ބަލާލާއިރު އެ ގައުމުގެ ކުޑަކުދިންގެ ނިސްބަތަކީ 30.8 އިންސައްތަ އެވެ.\n2060 ވަނަ އަހަރާއި ހަމައަށް ޖަޕާނުގެ އާބާދީ 86.74 މިލިއަނަށް ދަށަށް ދާނެ ކަމަށް އަންދާޒާ ކުރެވެ އެވެ. އަދި ވަޒީފާ އަދާކުރާ އުމުރުގެ މީހުންގެ އަދަދު މަދުވެ، ޕެންޝަން ލިބެންޖެހޭ މުސްކުޅިންގެ އަދަދު އިތުރުވެގެން ދިޔުން މިއީ އެ ގައުމުގެ އިގްތިސޯދަށް ބޮޑު ހީނާރުކަމެއް ކުރިމަތިވާނެ އެއް ސަބަބެވެ.\nމީގެ އިތުރުން އެ ގައުމަށް ހިޖުރަކުރާ އެހެން ގައުމުތަކުގެ މީހުންގެ އަދަދުވެސް ދަނީ ދަށްވަމުންނެވެ. ޖަޕާނުގެ އާބާދިއަށް ބަލާއިރު އެ ގައުމުގައި ދިރިއުޅޭ ބޭރު މީހުންގެ ނިސްބަތަކީ އެންމެ 1.3 އިންސައްތަ އެވެ.


އެނބުރިއައުމެއްނެތް ދަތުރު – DhiSalafiyyah\n11/10/2011 އެހެނިހެން, ދީންއައްޝައިޚު ޢަބްދުއްރަޙީމް ބިން މުޙައްމަދު\nމި ދަތުރަކީ ކޮންމެ އިންސާނަކުވެސް އެނބުރިއައުމެއްނެތި ހިލޭ ކުރައްވާނެ ހަމައެކަނި ދަތުރެވެ.ދަތުރުވެރިޔާގެ މަޢުލޫމާތު\nފުރަންދާން ޖެހޭ ގަޑި: وَجَاءَتْ سَكْرَةُ الْمَوْتِ بِالْحَقِّ ۖ ذَٰلِكَ مَا كُنتَ مِنْهُ تَحِيدُ މާނައީ: “އަދި މަރުގެ ސަކަރާތް حق ގޮތުގައި އަންނަހުށްޓެވެ. އެއީ ތިބާ އެޔަށް ފިލަންއުޅޭ ކަމުގައިވީ މަރެވެ.” (ޤާފު ސޫރަތް)\nމަތިންދާ ބޯޓު ނައްޓާލާގަޑި: وَمَا تَدْرِي نَفْسٌ بِأَيِّ أَرْضٍ تَمُوتُ ۚ. މާނައީ : “އެއްވެސް ނަފުސަކަށް އެ ނަފުސެއް މަރުވާނީ ކޮން ބިމެއްގައިކަން ނޭންގޭހުއްޓެވެ.” (ލުޤުމާން ސޫރަތް) ހަމައެފަދައިން މަރުވާނީ ކޮންގަޑިއެއްގައިކަންވެސް ނޭންގެއެވެ. ވީމާ ނައްޓާލަން ޖެހޭނީ ކޮން ގަޑިއެއްގައިކަންވެސް ނޭންގެއެވެ. ކޮންމެ ގަޑިއެއްގައިވެސް ނައްޓާލަން ޖެހިދާނެއެވެ.\nދަތުރުވެރިޔާގެ ހުރިހާ ޢަމަލުތަކެއް ފިޔަވައި ހުރިހާ އެއްޗެއް ދަތުރުވެރިޔާ ފުރުވުމަށްފަހު އަނބުރައި ދާ ހުއްޓެވެ. ދަތުރުވެރިޔާ ދަތުރުކުރައްވަން ޖެހޭނީ މުޅިން ގިނިކަންޏާއެވެ. ރަސޫލާ މުޙައްމަދު ޞައްލަﷲ އަލައިހި ވަސައްލަމަ ޙަދީޘްފުޅު ކުރެއްވި ބަސްފުޅެއްގެ މާނައިގައިވެއެވެ. ” ތިނެއްޗެއް މައްޔިތާގެ ފަހަތުން ދާހުއްޓެވެ. އެއީ އޭނާގެ އަހުލުންނާއި މުދާތަކާއި އަދި ޢަމަލުތަކެވެ. ދޭއްޗެއް އޭނާ ދޫކޮށްފައި ދާ ހުއްޓެވެ. އަދި އޭނާއާއި އެކު ވާ ހުށީ އެކައްޗެވެ. ދޫކޮށްފައި ދާހުށީ އޭނާގެ އަހުލުންނާއި އޭނާގެ މުދާތަކެވެ. އަދި އޭނާއާއިއެކު ވަނީ އޭނާގެ ޢަމަލުތަކެވެ.” ( ރިވާކުރެއްވީ: އިމާމް ބުޚާރީ އަދި އިމާމް މުސްލިމް)\nމިލިޔުމަކީ ރައްޓެހިކުއްޖެއް ފޭސްބުކަށް ލާފައިވާ ފޮޓޯއަކުން އޭގައިވާ ލިޔުންކޮޅު އަސްލަކަށް ބަލައިގެން އަލުން އިތުރުބައިތައް އިތުރުކޮށްގެން ލިޔެވިފައިވާ ލިޔުމެކެވެ.\nނޯޓު: މިލިޔުމަކީ ހެޔޮއެދޭ އަޚެއްގެ ނުހަނުގިނަ އެހީތެރިކަމާއެކު ތައްޔާރުކުރެވުނު ލިޔުމެކެވެ. މާތްﷲ އެފަރާތަށް ހެޔޮޖަޒާ ދެއްވާ ގިނަ ނިޢުމަތްތަކާއި ހެޔޮރަޙުމަތް ލައްވާށިއެވެ. އާމީން


vnews - Green Streets match gai Anderson fennaane: Saanthee\nގްރީން ސްޓްރީޓްސް މެޗުގައި އެންޑަސަން ފެންނާނެ: ސާންތީ\nބްރެޒިލްގެ ފޯވާޑް އެންޑަސަން ---\nކުލަބް އީގަލްސްއާ އަލަށް ގުޅުނު ބްރެޒިލްގެ ފޯވާޑް އެންޑަސަން ބިނާ ކުރިއަށް އޮތް މެޗުގައި ފެންނާނެ ކަމަށް އެޓީމުގެ ކޯޗު އިހުސާން އަބްދުލް ގަނީ (ސާންތީ) ބުނެފި އެވެ.\nވީނިއުސްއާ ވާހަކަ ދައްކަމުން ކޯޗް ސާންތީ ބުނީ، މާލޭ ލީގުގައި ކުރިއަށް އޮތް ގްރީން ސްޓްރީޓްސް މެޗަކީ އީގަލްސްއަށް ވަރަށް ވެސް މުހިންމު މެޗެއް ކަމަށާއި އެމެޗުގައި ޓީމާ އަލަށް ގުޅުނު ބިދޭސީ ފޯވާޑް އެންޑަސަން ފެންނާނެ ކަަމަށެވެ.\nއެންޑަސަން އެންމެ ފަހުން ކުޅެފައި ވަނީ ކުޑަހެންވޭރު ޔުނައިޓެޑަށެވެ. އޭނގެ ކުރިން އޭނަ ކުޅެމުން އައީ މަހިބަދޫ ސްޕޯޓްސް ކްލަބަށެވެ.\nއީގަލްސްއާއި ގްރީން ސްޓްރީޓް ބައްދަލުކުރާ މެޗް އޮތީ އަންނަ ބުދަ ދުވަހުގެ ހަވީރު އެވެ. އެގޮތުން ލީގުގެ ގަދަ ހަތަރެއް ޔަގީން ކުރުމަށް އެމެޗުން މޮޅުވާން އީގަލްސްއަށް މަޖުބޫރެވެ. އަދި އެމެޗުން އީގަލްސް މޮޅުވެއްޖެ ނަމަ އަންނަ މަހު ފަށާ ދިވެހި ޕްރިމިއާ ލީގުން ޖާގައެއް ޔަގީން ވާނެއެވެ.\nލީގުގައި މިވަގުތު އީގަލްސް އޮތީ ކުޅުނު 13 މެޗުން ލިބުނު 22 ޕޮއިންޓާއެކު ހަތަރު ވަނަ މަގާމްގައެވެ. އަދި ގްރީން ސްޓްރީޓް އޮތީ އީގަލްސްއާ އެއް ވަރަށް މެޗް ކުޅެ، 24 ޕޮއިންޓް ހޯދައިގެން ތިން ވަނަ މަގާމްގައެވެ. ލީގުގެ ފަސް ވަނައިގައި އޮތް ވިކްޓަރީ އަށް ވެސް 13 މެޗުން 22 ޕޮއިންޓް ލިބިފައި ވާއިރު، 13 މެޗުން 19 ޕޮއިންޓް ހޯދައިގެން ހަ ވަނަ މަގާމްގައި އޮތީ ޓީސީއެވެ.


MTCC Ge Aharee Aamu Jalsaa Mi Mahu 27 Gai – adduLIVE\nއެމްޓީސީސީގެ އަހަރީ އާންމު ޖަލްސާ މި މަހު 27 ގައި\nSep 12, 2020, 10:19 ހަސަން ރަޝީދު\nއެމްޓީސީސީގެ އަހަރީ އާންމު ޖަލްސާ މި މަހުގެ 27 ގައި ބޭއްވުމަށް ނިންމައިފިއެވެ.\nއެމްޓީސީސީން ބުނީ އަހަރީ އާންމު ޖަލްސާ ބާއްވަން ހަމަޖައްސާފައިވަނީ މިމަހުގެ 27 ވާ އާދިއްތަ ދުވަހުގެ ހަވީރު 4:00 ގައި އޮންލައިން ވެބް އެޕްލިކޭޝަނެއް ކަމަށްވާ ފަހިވޯޓު މެދުވެރިކޮށް ކަމަށެވެ.\nމި ޖަލްސާގައި ބައިވެރިވެވޭނީ މި މަހުގެ 10 ވަނަ ދުވަހުގެ ނިޔަލަށް އެ ކުންފުނީގެ ހިއްސާދާރުންގެ ދަފްތަރުގައި ރަޖިސްޓްރީކޮށްފައިވާ ފަރާތްތަކަށް ކަމަށް އެމްޓީސީސީން ބުނެއެވެ. އެގޮތުން އެ ފަރާތްތަކަށް އޭޖީއެމްގައި ބައިވެރިވުމަށް ރަޖިސްޓްރީވުމުގެ ފުރުސަތު މިމަހުގެ 25 ގެ ނިޔަލަށް އޮންނާނެ ކަމަށްވެސް އެމްޓީސީސީން ބުންޏެވެ.\nމިދިޔަ އަހަރު އެމްޓީސީސީއަށް ސާފު ފައިދާގެ ގޮތުގައި 53.3 މިލިއަން ރުފިޔާ ލިބިފައިވާއިރު، ކުންފުނީގެ ޑިރެކްޓަރުންގެ ބޯޑުން ނިންމާފައިވަނީ މިދިޔަ އަހަރުގެ ހިއްސާގެ ފައިދާގެ ގޮތުގައި މޫނުމަތީ އަގު ފަސް ރުފިޔާގެ ހިއްސާ އަކަށް ދެ ރުފިިޔާ ބަހަން އަހަރީ އާންމު ޖަލްސާ އަށް ހުށަހެޅުމަށް ނިންމާފައެވެ.\nމީގެ އިތުރުން އަހަރީ އާންމު ޖަލްސާގައި ކުންފުނީގެ އޮޑިޓަރުން ހޮވުމާއި އެފަރާތުގެ އުޖޫރަ ކަނޑައެޅުމުގެ އިތުރުން ކުންފުނީގެ ހިންގާ ގަވައިދަށް ހުށަހަޅާފައިވާ އިސްލާހުތައް ފާސްކުރުމާއި ބެހޭ ހާއްސަ ގަރާރު ފާސްކޮށް، ކުންފުނީގެ ޑިރެކްޓަރުންގެ ފީ އަށް ބަދަލު ގެނައުމާއި ކުރިއަށް އޮތް ދައުރަށް ޑިރެކްޓަރުން އައްޔަންކުރުމާއި އިންތިހާބުކުރުން އޮންނާނެ އެވެ.


މޯލްޑިވްސް ޓްރާންސްޕޯޓް އޮތޯރިޓީ\nމާލެ/ހުޅުމާލޭ ގައި ވިޔަފާރި މުދާ އުފުލުމުގެ ގަޑިތައް ކަނޑައެޅުން\nމާލޭގައި އެއްގަމު އުޅަނދުގައި މުދާ އުފުލުމުގެ ގަޑިތަކާއި ގުޅިގެން، ރައްޔިތުންގެ ތެރެއިން ވަރަށް ގިނަ ފަރާތްތަކަށް މި ޚިދުމަތް ފޯރުކޮށް ދިނުމުގައި ދަތިވަމުންދާކަމަށް ހުށަހެޅިފައިވާ ޝަކުވާތަކާއި ގުޅިގެން އެކަން އަލުން މުރާޖަޢާކޮށް، 2019 ޖުލައި 15 އިން ފެށިގެން މާލޭގައި ވިޔަފާރި މުދާ އުފުލުމުގެ ގަޑިތައް ތިރީގައި ބަޔާންކޮށްފައިވާ ގޮތަށް ހަމަޖައްސައިފީމެވެ.\nމާލެ/ ހުޅުމާލޭ ގައި މުދާ އުފުލުން\n- 350 ކިލޯ އިން ފެށިގެން ދަށުގެ ޕިކަޕު 24 ގަޑިއިރު މާލެތެރޭގައި ޑެލިވަރީ ކުރުމާއި ހުރިހާ ބާވަތެއްގެ މުދާ އުފުލޭގޮތަށް ހަމަޖެއްސުން\n- ހެނދުނު 9:00 އިން ހެނދުނު 11:30 އަށް އަދި މެންދުރު 13:30 އިން ހެނދުނު 06:00 އަށް ހުރިހާ ގިންތިއެއްގެ އުޅަނދުގައި ފެނާއި ގޭސް ފިޔަވާ އެހެނިހެން މުދާ އުފުލޭގޮތަށް ހަމަޖެއްސުން\n- ހެނދުނު 11:30 އިން މެންދުރު 13:30 އަށް 350 ކިލޯއިން ފެށިގެން މަތީގެ އެއްވެސް އުޅަނދުގައި މުދާ އުފުލުން މަނާކުރުން\n- ހަވީރު 18:00 އިން ހެނދުނު 06:00 އަށް ހުރިހާ ގިންތިއެއްގެ އުޅަނދުގައި ފެން އަދި ގޭސް އުފުލޭގޮތަށް ހަމަޖެއްސުން\nބުރިޖުމަތިން މުދާ އުފުލުން\n- ހުޅުމާލެއަށް މުދާ ގެންދިއުމަށް،2ޓަނުން ދަށުގެ އުޅަނދަށް 24 ގަޑިއިރު ބުރިޖުމަތިން އުފުލޭގޮތަށް ހަމަޖެއްސުން (މިފަދަ އުޅަނދު ދަތުރުކުރަންވާނީ ހަމައެކަނި ބޮޑުތަކުރުފާނު މަގުންނެވެ.)\n-2ޓަނުން މަތީގެ އުޅަނދު ބުރިޖުމަތިން ހަވީރު 18:00 އިން ހެނދުނު 06:00 އަށް މުދާ އުފުލޭގޮތަށް ހަމަޖެއްސުން\nކޮންސްޓްރަކްޝަނަށް ބޭނުންވާ ތަކެތި ގަނޑުކޮށް އުފުލުން\n- މާލެ، ހުޅުމާލެ އަށް ގަނޑުކޮށް އުފުލާ ލަކުޑި، ދަގަނޑު، ހިލަ، ހިލަވެލި، ބިއްލޫރި، ސިމެންތި، ޢިމާރާތްކުރުމަށް ބޭނުންކުރާ ގާ ފަދަތަކެތި ހަވީރު 18:00 އިން ހެނދުނު 6:00 އަށް ހުރިހާ ގިންތިއެއްގެ އުޅަނދުގައި އުފުލޭގޮތަށް ހަމަޖެއްސުން\nއަދި ދަންނަވަމެވެ. މިގޮތަށް ހަމަޖެއްސި ނަމަވެސް، ސްކޫލް ފެށޭ ގަޑި އާއި ނިމޭ ގަޑީގައި އެ ސަރަޙައްދުގައި މިހާރެކޭވެސް އެއްގޮތަށް އެއްވެސް މުދާ އުފުލާ އުޅަނދެއް މުދާ އުފުލުމަކީ މަނާކަމެއްކަމުގައި ދެންނެވީމެވެ.\nމިއިޢުލާނާއި ޚިލާފަށް ޢަމަލުކުރާ ފަރާތްތައް އެއްގަމު "އުޅަނދުގައި މުދާ އުފުލުގެ ގަވާއިދު" ގެ 12 ވަނަ މާއްދާގެ ދަށުން -/750ރ (ހަތްސަތޭކަ ފަންސާސް) ރުފިޔާއިން ޖޫރިމަނާކުރެވޭނެ ވާހަކަ ދެންނެވީމެވެ.\nމި އިޢުލާނާއި ގުޅިގެން މާލޭގައި ވިޔަފާރި މުދާ އުފުލުމާއި ގުޅޭގޮތުން ކޮށްފައިވާ ނަންބަރު (IUL)202-L/1/2018/25 (21 މާރިޗު 2018) އިޢުލާނު އާއި ނަންބަރު (IUL)202-L/1/2018/26 (24 މާރިޗު 2018) އިޢުލާނު އާއި ނަންބަރު (IUL)202-L/1/2018/28 (30 މާރިޗު 2018) އިޢުލާނު އާއި ނަންބަރު (IUL)202-L/1/2018/43 (13 މެއި 2018) އިޢުލާނު އާއި ނަންބަރު (IUL)202-L/1/2018/56 (26 ޖޫން 2018) އިޢުލާނު އާއި ނަންބަރު (IUL)202-L/1/2018/107 (28 ނޮވެމްބަރު 2018) އިޢުލާނު އާއި ނަންބަރު (IUL)202-L/1/2019/03 (13 ޖަނަވަރީ 2019) އިޢުލާނު އާއި ނަންބަރު (IUL)202-L/1/2019/31 (15 އޭޕްރީލް 2018) އިޢުލާނު ބާޠިލްކޮށްފީމެވެ.\n16 ޖުލައި 2019\nޕަބްލިޝްކުރި ތާރީޚު: 16 ޖުލައި 2019\nޕަބްލިޝްކުރި ގަޑި: 1609\n- މާލެ/ހުޅުމާލޭ ގައި ވިޔަފާރި މުދާ އުފުލުމުގެ ގަޑިތައް ކަނޑައެޅުން


Aslu Bappa Akee Mamma Beli Doctor - Mivee Kihineh? - Vaguthu\nއަސްލު ބައްޕައަކީ މަންމަ ބެލި ޑޮކްޓަރު - މިވީ ކިހިނެއް؟\nބައެއް މީހުންނަކީ، އުފެދުމުގައި ނުވަތަ ސަބަބުތަކާއި ގުޅިގެން ދަރިމައިވުމުގެ ނިޒާމަށް ކުރިމަތިވާ މައްސަލަތަކެއްގައި ދަރިން ލިބުމަށް ހުރަސްއެޅިފައިވާ ބައެކެވެ. ދުނިޔެ ކުރިއަރައިދާ ދިއުމާއިއެކު މި ހާލަތު ބަދަލުކޮށްލާފަދަ ހޯދުންތައް ހޯދައި ޑޮކްޓަރީ ފަރުވާ ނުވަތަ ޙައްލު މިކަމަށްވެސް ވަނީ ހޯދާފައެވެ. އެހެނަސް ބައެއް ފަރާތްތަކުން މި ޙައްލު ހޯދަން ބޭނުން ނުވާއިރު، އެފަރާތްތަކުން މި ފަރުވާއަށް އިތުބާރު ނުކުރެއެވެ.\nއެމެރިކާއަށް ނިސްބަތްވާ ކެލީ ރޯލެޓް ބުނާގޮތުގައި، އޭނާގެ އަސްލު ބައްޕައަކީ މީގެ އެތައް އަހަރެއް ކުރިން މަންމަގެ ބަލި ޙާލަތު ބަލަމުންދިޔަ ޑޮކްޓަރުކަން ދާދިފަހުން އޭނާ ހެދި ޑީއެންއޭ ޓެސްޓަކުން ހާމަވެފައިވާ ކަމަށެވެ. އަދި އޭނާގެ މަންމަ ވިއްސީވެސް އެ ޑޮކްޓަރު ކަމަށް ރޯލެޓް ބުނެއެވެ.\nރޯލެޓް ބުނިގޮތުގައި އޭނާ ޑީއެންއޭ ޓެސްޓް ހެދީ، ޝައްކުވާ ބައެއް ކަންކަން ހުރުމުން އެކަން ހޯދުމަށްޓަކައެވެ. ނަމަވެސް ޓެސްޓުތަކުން ހާމަވީ ކުރިން ހީވެސް ނުކުރާފަދަ ކަންކަން ކަމަށް ރޯލެޓް ބުނެފައިވެއެވެ.\nއޭނާ ބުނެފައިވަނީ އޭނާގެ މަންމައަކީ ދަރިމައިވާ ނިޒާމަށް ދިމާވި މައްސަލައެއްގެ ސަބަބުން ދަރިން ނުލިބި 20 އަހަރު ދުވަސް ހޭދަކުރަން ޖެހުނު މީހެއްކަމަށެވެ. އެހެންކަމުން 1980 ގައި ޑޮކްޓަރަށް ދެއްކުމުން، އޭގެ އެއް އަހަރު ފަހުން އެކަމަށް ޙައްލެއް ލިބި މަންމަ އޭނާއަށް ބަނޑުބޮޑުވި ކަމަށް ރޯލެޓް ބުންޏެވެ.\n"ޑީއެންއޭ ޓެސްޓް ލިބުމާއި ހަމައަށް އަހަންނަކަށް ނޭނގޭ އަހަން ދުނިޔެއަށް އައީ ސިނާޢީ ގޮތުން މަންމައަށް ދިން ފަރުވާއަކުން ކަމެއް. އަދި އަހަރެންގެ ބައްޕައަކީ އެހެން މީހެއް ކަމަށް ވެދާނެކަމަކަށްވެސް ހިއެއް ނުކުރަން. އަހަރެން އަދިވެސް ޤަބޫލުކުރަނީ މަންމައާއި މަންމަގެ ފިރިމީހާއަކީ އަހަރެންގެ މައިންބަފައިން ކަމަށް،" ރޯލެޓް ބުންޏެވެ.\nރޯލެޓް ތުހުމަތުކުރާ ގޮތުގައި، އޭނާގެ މަންމަގެ ދަރިމައިވާ ނިޒާމުގައި، މަންމަގެ ފިރިމީހާގެ ދަރިފަނި އިންދުމުގެ ބަދަލުގައި ޑޮކްޓަރު ވަނީ އޭނާގެ އަމިއްލަ ދަރިފަނި އިންދާފައެވެ. ރޯލެޓް ބުނެފައިވަނީ، މި ހާދިސާއަކީ އޮޅުވާލުމެއްގެ ތެރެއިން ހިނގާދިޔަ ކަމެއް ކަމަށާއި، އެކަމުގެ ސަބަބުން އާއިލާއަށް ވަރަށް ބޮޑު "ޝޮކެއް" ލިބިފައިވާ ކަމަށެވެ. އަދި މިފަދަ ހާލަތުތައް މެދުވެރިވެފައިވާ އެތައް ބަޔަކު އޭނާ ނޫނަސް ތިބެދާނެ ކަމަށް ރޯލެޓް ބުނެއެވެ.\nރޯލެޓް އަށް އޭނާގެ އަސްލު ބައްޕައަކީ އެހެން މީހެއްކަން އެނގި އެކަން މީޑިއާގެ ސަމާލުކަމަށް ގެނައި ނަމަވެސް، އެ މައްސަލަ ކަމާއި ބެހޭ އިދާރާތަކަށް ހުށަހަޅާފައިވާ ކަމެއް އޭނާ ހާމައެއް ނުކުރެއެވެ.\nއޭޕްރީލް 10, 2018 21:47\n.އެހެންވެގެންނޭ އިސްލާމްދީން ތިކަހަލަކަންތަށް މަނާކުރަނީ\nއޭޕްރީލް 11, 2018 00:33\nކުޅަދާނަ ޑަކްޓަރެއް ގެ ދަރިއަކަށް ވުމުން މުހިއްމު ހުނަރުތަކެއް ވެސް ލިބިފަހުރެދާނެ،އެހެންވީމަ މުޅިން ގޯހެއް ނޫނެއްނު!


Helicopter accident gai zahamvi ekaku serious\nހެލިކޮޕްޓަރު އެކްސިޑެންޓްގައި ޒަހަމްވި އެކަކު ސީރިއަސް\nހެލިކޮޕްޓަރުގެ ފިޔަގަނޑުގައި ސިޑި ޖެހުމުގެ ސަބަބުން ގެއްލުންވެފައި: ދެ މީހަކަށް ވަނީ އަނިޔާވެފަ--\nވެލާނާ އިންޓަނޭޝަނަލް އެއާޕޯޓް (ވީއައިއޭ) ގައި މަތިންދާބޯޓަށް އަރާ ސިޑިއެއްގައި ސިފައިންގެ ހެލިކޮޕްޓަރު ޖެހި، ޒަހަމްވި ދެ މީހުންގެ ތެރެއިން އެކެއްގެ ހާލު ސީރިއަސް ކަމަށް އޭޑީކޭ ހޮސްޕިޓަލުން ބުނެފި އެވެ.\nއެ ހޮސްޕިޓަލުން ބުނި ގޮތުގައި އެކްސިޑެންޓްގައި ޒަހަމްވި މީހާއަށް މިހާރު ގެންދަނީ އެ ހޮސްޕިޓަލްގެ އައިސީޔޫގައި ފަރުވާ ދެމުން ކަމަށައި އޭނާގެ ހާލު ސީރިއަސް ކަމަށެވެ. ނަމަވެސް އޭނާއަށް ލިބިފައިވާ އަނިޔާގެ ތަފްސީލެއް ހޮސްޕިޓަލުން ހާމައެއް ނުކުރެ އެވެ.\nހޮސްޕިޓަލްގައި ފަރުވާދެމުންދާ މީހާއަށް އަނިޔާވެފައިވަނީ، މައުލޫމާތު ލިބޭ ގޮތުގައި އެނބުރެމުންދިޔަ ހެލިކޮޕްޓަރުގެ ފިޔަގަނޑުގައި އެ ސިޑި ޖެހުމުގެ ސަބަބުން ބުރައިގެން ދިޔަ އެއްޗެއް އެމީހާގެ ބަނޑަށް ހެރުމުގެ ސަބަބުންނެވެ.\nމި އެކްސިޑެންޓްގައި އަނިޔާވި އަނެއް މީހާއަށް މާބޮޑު އަނިޔާތަކެއް ލިބިފައިނުވެ އެވެ. އޭނާ ހޮސްޕިޓަލްގައި އެޑްމިޓްކޮށްފައެއް ވެސް ނުވެ އެވެ. އަނިޔާވި ދެ މީހުންނަކީ އެ ސިޑި ހަރުކޮށްފައިވާ އުޅަނދު ދުއްވަން ތިބި ދެ މީހުންނެވެ. އެކްސިޑެންޓްވި ހެލިކޮޕްޓަރަކީ ގއ. ވިލިގިނލިން ބަލި މީހަކު ގޮވައިގެން ވީއައިއޭއަށް ޖެއްސި ހެލިކަޕްޓަރެކެވެ.\nމިފަދަ ހާދިސާއެއް އެއާޕޯޓްގައި ހިނގި މިއީ ފުރަތަމަ ފަހަރެވެ. ރާއްޖޭގައި ހެލިކޮޕްޓަރު އޮޕަރޭޓްކުރުމުގެ ހުއްދަ އޮންނަނީ ހަމައެކަނި އެމްއެންޑީއެފްއަށެވެ. އެ ހެލިކޮޕްޓަރުގެ ބޭނުން ކުރަނީ ރެސްކިއު އޮޕަރޭޝަންތަކަށާއި ބަލި މީހުން އުފުލުމަށެވެ. މިހާރު ސަރުކާރުން ވަނީ ކޮމާޝަލް ހެލިކޮޕްޓަރު ދަތުރުތައް ހުއްދަ ދިނުމަށް ވެސް ނިންމާފަ އެވެ. އެކަން ހުއްޓާލީ ހެލިކޮޕްޓަރުގެ ގިނަ އެކްސިޑެންޓްތަކެއް ހިނގައި އެތައް ބައެއްގެ ފުރާނަ ގެއްލުމުންނެވެ.\nއެކްސިޑެންޓް ވެލާނާ އިންޓަނޭޝަނަލް އެއާޕޯޓް\nއަލަށް ހަދާ ކާގޯ ޓާމިނަލުން ވެއްޓި ބިދޭސީއަކަށް އަނިޔާވެއްޖެ\nކުލަ ލާން އުޅުނު ބަޔަކު ވެއްޓި އަނިޔާވެއްޖެ\nމަތިންދާބޯޓަށް އަރާ ސިޑިއެއްގައި ހެލިކޮޕްޓަރުޖެހި ދެމީހަކަށް އަނިޔާވެއްޖެ


EURO 2020: Scotland Kairin Varugadha England Fuhdhaalee Point Akun - Vaguthu\nއިންގްލޭންޑާއި ސްކޮޓްލޭންޑް ބައްދަލުކުރި މެޗުގެ ތެރެއިން\nޔޫރޯ ފުޓުބޯޅަ މުބާރާތުގައި ވަރުގަދަ އިންގްލޭންޑާއި މޮޅުވިޔަނުދީ ސްކޮޓްލޭންޑުން ހިފަހައްޓައިފިއެވެ.\nލަންޑަންގެ ވެމްބްލީ ސްޓޭޑިއަމްގައި ކުޅުނު މި މެޗު ނިމުނީ ލަނޑެއް ނުޖެހިއެވެ. މި ނަތީޖާއާއެކު މި ގްރޫޕުގެ ހަތަރު ޓީމަށްވެސް ދެވަނަބުރުގެ ފުރުސަތު އެބައޮތެވެ. އެއީ ގްރޫޕުގެ ފަހު މެޗުތަކުން މޮޅުވެގެންނެވެ.\nއެއްވަނައިގައި ޗެކް ރިޕަބްލިކް އޮތި ހަތަރު ޕޮއިންޓާއެކު އެވެ. ދެވަނައިގައި އިންގްލޭންޑުވެސް އޮތީ ހަމަ މިއަދަދަށް ޕޮއިންޓް ހޯދައިން ލަނޑުގެ ތަފާތުންނެވެ. ތިންވަނަ އަދި ހަތަރުވަނައިގައި ކްރޮއޭޝިއާ އާއި ސްކޮޓްލޭންޑް އޮތީ އެއް ޕޮއިންޓާއެކު އެވެ.\nއިންގްލޭންޑާއި ސްކޮޓްލޭންޑަކީ ޒަމާނުއްސުރެއް ވެސް ވާދަވެރިކަން އޮންނަ ދެ ގައުމެވެ. މި މެޗުގައި ސްކޮޓްލޭންޑް ބޮޑަށް ވިސްނާފައިވަނީ ޑިފެންސް ވަރުގަދަކުރުމަށެވެ. އެއީ އިންގްލޭންޑުގެ ހަމަލާތައް އަވަހަށް ހުއްޓުވުމުގެ ގޮތުންނެވެ. އެގޮތުން މެދުތެރޭގައި ކުޅެމުން އަންނަ މެކްޓޮމިނޭ މި މެޗުގައި ކުޅުނީ ޑިފެންސްލައިނަށް ފައިބައިންނެވެ. އޭނާ ވަނީ ފަހަތުގައި އިނގިރޭސި ގިނަ ހަމަލާތަކެއް މި މެޗުގައި ހުއްޓުވާފައެވެ.\nމެޗުގެ ފުރަތަމަ ހާފު ދިޔައީ ވަރަށް ވާދަވެރިކޮށެވެ. ދެ ޓީމަށްވެސް ލަނޑުޖަހާނެ ރަނގަޅު ފުރުސަތުތަކެއް މި ހާފުގައި ތަނަވަސްކޮށްފައިވެއެވެ. މެޗު ފަށައިގެން އެންމެ ނުރައްކާ ހަމަލާއެއް ފޮނުވާލީ އިންގްލޭންޑެވެ. އޭރިއާ ތެރެއަށް މޭސަން މައުންޓް ނަގައިދިން ކޯނަރަކުން ގޯލަށް އަމާޒުކޮށް ބޮލަށް ޖަހަން އުޅުނު ނަމަވެސް ސްޓޯންސްގެ ހަމަލާ އަމާޒުވީ އަރިމަތީ ދަނޑިއަށެވެ.\nއޭގެފަހުން ސްކޮޓްލޭންޑަށްވެސް ރަނގަޅު ފުރުސަތެއް ލިބުނެވެ. މެޗުގެ 30 ވަނަ މިނެޓުގައި ސްކޮޓްލޭންޑުގެ ރޮބަޓްސަން ތަނަވަސްކުރި ބޯޅައަކުން ގޯލާއި އަމާޒުކޮށް ތިރިތިރިން ޑޮނެލް ފޮނުވާލި ބޯޅަ އިނގިރޭސި ކީޕަރ ޕިކްފޯޑް ވަނީ ހުށިޔާރުކަމާއެކު ދިފާއުކޮށްފައެވެ.\nދެވަނަ ހާފުގައިވެސް ފެނުނީ ދާދި ހަމަހަމަ ކުޅުމެކެވެ. މި ހާފުގައިވެސް އިންގްލޭންޑަށް ސްކޮޓްލޭންޑްގެ ޑިފެންސްލައިން ފޫއަޅުވާލެވޭ ގޮތެއް ނުވިއެވެ. އިންގްލޭންޑުގެ ކުޅުންތެރިންނަށް ވުރެ މި މެޗުގައި ސްކޮޓްލޭންޑުގެ މަސައްކަތު ރޭޓު ފެނުނީ ވަރަށް މަތިކޮށެވެ.\nމި ގްރޫޕުގެ ފަހު މެޗުގައި ސްކޮޓްލޭންޑް ދެން ބައްދަލުކުރާނީ ކްރޮއޭޝިއާ އާއި ބައްދަލުކުރާނީ މިމަހުގެ 23 ގައެވެ. އަދި އިންގްލޭންޑް ޓީމު ހަމަ އެދުވަހު ބައްދަލުކުރާނީ ޗެކް ރިޕަބްލިކެވެ.\nނަމުން ވަރުގަދަ ވެގަނެގެން އުޅެނީ. ޙަމަ ހައްޕުނޑު. ޙަންފެތުރުން ނޫންކަމެއް ނުވާނެ


ރައީސް މުހަންމަދު ނަޝީދު އެކުވެރި ދައުލަތްތަކުންނާއި ބައިނަލްއަގުވާމީ ޖަމިއްޔާތަކުން ރާއްޖެއާއިމެދު ބެއްލެވުން އިތުރު ކޮށްދެއްވުމަށް އެދިވަޑައިގެންފި | President Mohamed Nasheed\nއެކުވެރި ދައުލަތްތަކުންނާއި ބައިނަލްއަގުވާމީ ޖަމިއްޔާތަކުން ރާއްޖެއާއިމެދު ބެއްލެވުން އިތުރުކޮށްދެއްވުމަށް ދިވެހިރައްޔިތުންގެ ޑިމޮކްރެޓިކް ޕާޓިގެ ރިޔާސީ ކެނޑިޑޭޓް ރައީސް މުޙަންމަދު ނަޝީދު އެދިވަޑައިގެންފިއެވެ. އެމަނިކުފާނު މި މޭރުމުން އެދިވަޑައިގެންފައިވަނީ އިނގިރޭސި ޚާރިޖީ އޮފީހުގެ ދެކުނު އޭޝިޔާއަށާއި އަފްޣާނިސްތާނަށް ކަނޑައަޅުއްވާފައި ހުންނަވާ ޑިރެކްޓަރ މިސްޓަރ ނީލް ކްރޮމްޕްޓަން އެމަނިކުފާނުގެ އަރިހަށް މިއަދު ހެނދުނު ކުރެއްވި އިހްތިރާމްގެ ޒިޔާރަތެއްގައެވެ. އެމްޑީޕީގެ ސެކްރެޓޭރިއެޓްގައި މިއަދު ހެނދުނު ބޭއްވެވި މި ބައްދަލުކުރެއްވުމުގައި ރާއްޖެއާއި މެދު އެކި އޮޅުން މެދުވެރިވާ ފަދަ އަސްލެއް ނެތް މައުލޫމާތުތައް ދެހާސް އަށްވަނަ އަހަރުގެ އިންތިހާބުގައި ނާކާމިޔާބުވެ މިހާރު ވެރިކަމަށް އަރާ ތިއްބެވި ފަރާތްތަކުން އެކުވެރި ދައުލަތްތަކަށް ހުށަހަޅުއްވަމުން ގެންދަވާ މި ދުވަސްވަރު ރާއްޖެއާއި ބެހޭ މައުލޫމާތުތައް ފުރިހަމަކުރެއްވުމަކީ މުހިންމު ކަމެއްކަމުގައި ރައީސް މުހަންމަދު ނަޝީދު ފާހަގަކުރައްވާފައިވެއެވެ\nދިވެހިރާއްޖެއަށް ޑިމޮކްރަސީ ރުޖޫޢަކުރެއްވުމަށާއި ދިވެހިރާއްޖޭގައި ޑިމޮކްރަސީ ދެމެހެއްޓުމަށް ބައިނަލްއަޤްވާމީ އެހީތެރިކަން މިހާރު މިވަނީ ވަރަށްވެސް މުހިންމުވެފައިކަމުގައި އެމަނިކުފާނު ފާހަގަކުރެއްވިއެވެ\nމިބައްދަލުކުރެއްވުމުގައި މިސްޓަރ ނީލް ކްރޮމްޕްޓަން ދެއްކެވި ވާހަކަފުޅުގައި، ދިވެހިރާއްޖޭގައި ހަމަހަމަ އިންސާފުވެރި އަދި ހުރިހާ ޕާޓީއެއްގެ ކެނޑިޑޭޓުންނަށް ބައިވެރިވޭ ރިޔާސީ އިންތިހާބެއްގެ މުހިންމުކަން ، ރިޔާސީ ދައުރެއް ފުރިހަމަ ނުވަނީސް ރާއްޖޭގެ ވެރިކަން ބަދަލުކުރެވުމާ ގުޅިގެން އިނގިރޭސިވިލާތުން ފާހަގަކުރައްވަމުން ގެންދެވި ކަމުގައި ވިދާޅުވިއެވެ. ހަމައެއާއެކު، އެފަދަ އިންތިހާބަކަށް ބޭނުންތެރި ފަންނީ ތަމްރީނުތައް ހިންގެވުމަށް މިހާރުވެސް ކޮމަންވެލްތް މެދުވެރިކުރައްވައި އެހީތެރިވެދެއްވަމުން ގެންދަވާކަމުގައި މިސްޓަރ ނީލް ކްރޮމްޕްޓަން ވިދާޅުވިއެވެ\nމި ބައްދަލުކުރެއްވުމުގައި، އެމްޑީޕީގެ ޗެއާޕާސަން މޫސާ މަނިކުއާއި، ރައީސް މުހަންމަދު ނަޝީދުގެ ތަރުޖަމާނު އަލްއުސްތާޛާ މާރިޔާ އަޙްމަދު ދީދީއާއި، އެމްޑީޕީގެ ސްޕޯކްސްޕާސަން އިންޓަނޭޝަނަލް އެފެއަރޒް ޙާމިދް އަބްދުލް ޣަފޫރުއާއި، އެމްޑީޕީގެ ޗެއަރޕާސަންގެ ނާއިބު އިދާރީ އަލީ ޝިޔާމް އަދި އެމްޑީޕީ ސަރުކާރުގެ ސްޓޭޓް މިނިސްޓަރ އުމަރު ޢަބްދުއްރައްޒާޤް ބައިވެރިވެވަޑައިގެންނެވިއެވެ\nMarch 26, 2013 / ހަބަރު


Makaraai heelathun faisaa hoadhamundhaa meehegge mauloomaathu fuluhun haamakoffi - Hali News\n25 October 2020, 14:10\nސައްހަނޫން އެއްބަސްވުންތަކެއް ހަދައިގެން ގިނަ އަދަދެއްގެ ބަޔަކަށް އެޕާޓްމަންޓް ކުއްޔަށްދީ މަކަރާއި ހީލަތުން ގިނަ އަދަދެއްގެ ފައިސާ ހޯދަމުންދިޔަކަމަށް ތުހުމަތުކުރެވޭ މީހެއްގެ މައުލޫމާތު ފުލުހުން އާއްމުކޮށްފިއެވެ.\nއެމީހާއަކީ، ޅ. ހިންނަވަރު، ޢަންބަރީގެ، އިބްރާހީމް ނަޒީދު (37އ) އެވެ.\nފުލުހުން ބުނީ އިބްރާހީމް ނަޒީދުގެ ފުށުން އެފަދަ އަމަލެއްގެ ޝިކާރައަކަށްވެފައިވާ އިތުރު ފަރާތެއްވާނަމަ، އެ މައްސަލައެއްގެ މަޢުލޫމާތު ފުލުހުންގެ އިކޮނޮމިކް ކްރައިމް ޑިޕާޓްމަންޓްގެ ނަމްބަރު 9790048 އަށް ގުޅުއްވައި ހިއްސާ ކުރެއްވުން އެދޭ ކަމަށެވެ.\nތަފާތު ގޮތްގޮތަށް މަކަރާއި ހީލަތުން ފައިސާ ހޯދުމުގެ މައްސަލަތަކަކީ މިހާރަކަށް އައިސް މުޖުތަމަޢުގައި އިތުރު ވަމުންދާ މައްސަލަތަކަކަށްވާތީ، ފައިސާއާއި އަގުބޮޑޫތަކެތި ހިމެނޭ މުއާމަލާތްތައް ކުރާއިރު އެކުރެވޭ މުއާމަލާތަކީ ސައްހަ މުއާމަލާތެއްތޯ ކަށަވަރުކުރުމަށް ސަމާލުކަންދެއްވުމަށް އިލްތިމާސްކުރަމެވެ. އަދި ސައްހަނޫން މުއާމަލާތެއް ހިންގުމަށް މަސައްކަތްކުރާކަމަށް ޝައްކުކުރެވޭނަމަ، ލަސްނުކޮށް އެ މުއާމަލާތެއްގެ މައުލޫމާތު މޯލްޑިވްސް ޕޮލިސް ސާވިސްއަށް އަންގަވައިދެއްވުން އެދޭ ކަމަށްވެސް ފުލުހުން ބުނެފައިވެއެވެ.


މެންބަރުންގެޚިޔާލު .. ލަދުހަޔާތުގެ ކަންފުޅެއްވެސް ނެތީއެވެ (1) – Maldivian Democratic Party\nމެންބަރުންގެޚިޔާލު .. ލަދުހަޔާތުގެ ކަންފުޅެއްވެސް ނެތީއެވެ (1)\nއަންޒަމާނުއްސުރެ ދިވެހީން ދިރިއުޅެމުން ގެންގޮސްފައިވަނީ ވަކި ސަޤާފަތެއްގެ ތެރޭގައެވެ. 21 ވަނަ ޤަރުނު ފެށި ރާއްޖޭގެ އެއްފަރާތުން އަނެފަރާތަށް އަރާފޭބި ސުނާމީއަކީ ރާއްޖޭގެ ސަޤާފަތު ބަދަލުވެގެންދިޔަ ހާދިސާއެއް ކަމުގައި ދުށުމަކީ މޮޔަކަވެކެވެ.\nރާއްޖޭގެ ތާރީޚް އެނގޭން ފެށީއްސުރެ ރާއްޖޭގައި ދިރިއުޅެމުން އައިސްފައިވަނީ ވެރިންނާއި އަޅުންނެވެ. އެކަން އެންމެ ފަސޭހައިން އެނގޭން މިއޮތީ ވާހަކަ ދެއްކުމުގެ ބަހުރުވައިންނެވެ. ކީރިތި ﷲ ގެ މަތިވެރި ދީން ޤަބޫލުކޮށް ﷲ އަށް މެނުވީ އަޅުވެތިނުވާ މިދިވެހީން އެއިލާހުގެ ހަޒުރަތުގައި ދުއާ ދަންނަވާއިރު އަމިއްލަ ނަފްސާއި މުޚާތަބު ކުރަނީ “އަޅު” މިފަދައިން ކަމުގައި ވީނަމަވެސް މިޤައުމުގެ ވެރީންނާއި މުޚާތަބުކުރާއިރު ނުވަތަ އެމީހުންނަށް ވިޔާއިރު “އަޅުގަނޑު” އަށް ބަދަލުވެގެން މިދަނީ އެސަބަބަށްޓަކައެވެ. އާދޭހެވެ ދިވެހީންގެ ވެރީންގެ ކުރިމަތީގައި އާންމު ރައްޔިތުންނާއި އަޅުންނެވެ. އެބައިމީހުން ހިތުހުރިގޮތެއް ހަދައި ބޭނުންގޮތަކަށް ކަންކުރާން އެއްވެސް އާރެއް ބާރެއް ނެތް އަޅުންތަކެއްގެ ގޮތުގައި އާންމު ރައްޔިތުން ގެންގުޅެނީއެވެ.\nފަހަރެއްގައި މިކަމަކީ އިސްލާންދީން އައުމުގެ ކުރީން މިތަނުގައިއޮތް ސަޤާފަތެއް ދިރުވާން މަސައްކަތް ކުރަނީ ކަމުގައިވެސް ވެދާނެއެވެ. ދިވެހިރާއްޖެއާއި ގުޅިފައިވާ ފޯކުލޯރ ތަކަށް ބަލާއިރު ކޮއިމަލާ އޭނާގެ އަޅުންނާއެކު ރާއްޖެއައިސް ރަސްގެތީމާއި އަޅުންގެ ތީމު (މިހާރުގެ ނަމުންނަމަ އަނގޮޅިތީމު) ގައި ތިބުމަށްފަހު މާލެ އައި ވާހަކަ ދެކެވެއެވެ. މިއީ ހަޤީޤަތެއްނަމަ އެހިސާބުން ރާއްޖޭގައި އުޅުނު އެންމެހާ ވަޒަންވެރީން ކޮއިމަލާގެ އަޅުންގެ އަޅުންނަށް ވެގެން ދިޔައީކަމުގައި ވުމަކީ ވެސް އެކަށީގެންވާކަމެކެވެ.\nކުރީޒަމާނުގައި ރާއްޖޭގައި އޮތީ ރަސްކަމެވެ. ވާރުތަވަމުން އައި ކީރިތި މަހާރަދުން ނާއި ރަނިކަމަނާއިންގެ ރަސްކަމެވެ. މީހުންގެ މުދަލުންފެށިގެން އަނބީންނަކީވެސް ރަސްކަމުގައި ހުންނަވާ ރަދުންގެ މިލްކެކެވެ. ކީރިތި ކަމާ މޫރިތިކަމުގެ ވެރި ރަސްކަލުންނަށް ދިވެހި އާންމު ރައްޔަތުން ކުރުނީސްކޮށް އަޅުވެތިވާން ޖެހެއެވެ. ނޫނީ އެމީހަކަށްހުރީ އަޒާބެވެ. ރަސްގެފާނު ބޭނުންނަމަ ދަރަޖަ ވަކިކުރެވެއެވެ. ކިލެގެއިން، ބޮޑު، ހައްގު ފަދަ ނަންނަން ކިޔައި މީހުންގެ ދަރަޖަ ތަފާތުކުރެއެވެ.\nޒަމާންތަކަށްފަހު ދިވެހީން އެރަސްކަށް ދޫކޮށް ޖުމްހޫރިއްޔަތެއް އުފެއްދިއެވެ. އަޚުންނާއި ބޮޑުން ، ކޮއިލުތެރޭގެ އިއްޒަތްތެރީން އަޑީގައި ތިބެ އެވެރިކަމަށް އިސްކުރި މީހާވެސް މަރާލައި އަލުން ރަސްކަމަކަށް ބަދަލުކޮށްލީއެވެ. މިއީވެސް ކައިރިން ފެންނާންއޮތް މާޒީއެވެ. ނަމަވެސް ދިވެހީން އަނެއްކާވެސް ޖުމްހޫރިއްޔަތެއް ޤާއިމްކޮށް ކުރިއަށް މިއައީއެވެ. ނާސިރުގެ 10 އަހަރު ނިމި މައުމޫނުގެ ވެރިކަން ފެށުނީއެވެ. އެއާއެކު ކުރީގެ ސަޤާފަތް ފިސާރި ރަނގަޅަށް ދިވެހީންގެ ތެރޭގައި އާލާކުރާން ފެށުނެވެ. މަޑުމަޑުން ދިވެހި ސަޤާފަތް ދިރުމުގެ ނަމުގައި ރައްޔިތުން ދިޔައީ އަޅުވެތި ކުރަމުންނެވެ. ނުރުހޭ ކޮންމެ މީހަކު ހައްޔަރުކޮށް ބޮޑެތި އަނިޔާދެމުން ގެންދިޔައީއެވެ. ދީނީގޮތުން އޭނާއާއި ވާދަކޮއްފާނެ ކޮންމެ މީހަކަށް އެދިން އަނިޔާއާއި ޖަލުތަކުގައި މީހުންމެރުން ފަދަ ކަންކަމަކީ ދިވެހީން އަދި ހަނދާންނެތޭނެ ކަންކަމެއްނޫނެވެ.\nމައުމޫނުގެ ވެރިކަމުގައި އޭނާއަށް އަޅުކަންކުރާ ބަޔަކު އުޅެޔޭ ބުނާއަޑު ތުންތުންމަތިން އިވެއެވެ. އެކަން މިއަދު ފާޅުވާ ހެންވެސް ހީވެއެވެ. އަރިހުގައި އުޅުނުބައެއް ބޭފުޅުން މައުމޫނަކީ އުޑުގައި ހިންގާ ވާރޭވިލާއާއި ކަނޑުގައި ލެއްވި ރިޒުގުގެ ވެރިއެއް ކަމުގައިވެސް ބުނެފިއެވެ. އަދި ތަރިތަކުގެ ވެރިކަން ދީގެންއުޅުނު ނުޒޫމީ ރޯނުއެދުރަކަށްވެސް ދާދިފަހުން ފާވީތާއެވެ. އިންސާނުންގެ ފިޠުރަރުގައި ﷲ ތައާލާ ލެއްވި ކުށާއި ފާފައަށް ހުށައެޅި ދާފަދަ ހާލަތެއްވެސް މައުމޫނުގެ ކިބައިގައި ނުހުންނާނެ ކަމުގައި ހުވާކޮށް ބުނާ ފާސިގުލް އަކްބަރަކުވެސް މިއަދު ފާވެއްޖެއެވެ.


Mujizaathakee Aamu Hamathakaai Beyrun Hingaa Kankan, Eyah Jeheynee Eemaanvaan - Shaheem - Vaguthu\nކޮވިޑްގެ "ޗުއްޓީ" ނިމިއްޖެ ކަމުގެ އަލާމާތްތައް ފެންނަން ފަށައިފި - 25 މިނެޓް ކުރިން\nމުޢުޖިޒާތަކީ އާއްމު ހަމަތަކާއި ބޭރުން ހިނގާ ކަންކަން، އެއަށް ޖެހޭނީ އީމާންވާން – ޝަހީމް\nޑރ ޝަހީމް ވާހަކަފުޅު ދައްކަވަނީ. ވަގުތު އިމޭޖްސް\nމުޢުޖިޒާތްތަކަށް މުޢުޖިޒާތޭ ކިޔަނީ އެއީ އެކަންކަމަކީ ދުނިޔެ ހިނގަމުންދާ އާއްމު ހަމަތަކުން ބޭރުން އަދި އިންސާނާގެ ބުއްދިއަށް ގަބޫލުކުރަން ދަތިކަންކަން ކަމަށް ވާތީ ކަމަށާއި އެއީ ރަސޫލުންނާއި ނަބިއްޔުންނަށް ﷲ ދެއްވާ ހާއްސަ ހެކިތަކެއް ކަމަށް އޯއައިސީ ސެކެޓްރީ ޖެނެރަލްގެ އެޑްވައިޒަރ، ރާއްޖޭގެ ކުރީގެ އިސްލާމިކް މިނިސްޓަރ ޑރ.މުހައްމަދު ޝަހީމް އަލީ ސައީދު ވިދާޅުވެއްޖެއެވެ.\nޝަހީމް މިހެން ވިދާޅުވީ މޯލްޑިވިއަން ޑިމޮކްރަސީ ނެޓްވޯކް (އެމްޑީއެން) އިން ނެރުނު ރިޕޯޓްގައި ރަސޫލާގެ އިސްރާޢާއި މިއުރާޖުގެ ދަތުރުފުޅަކީ ފްލޯކް ވާހަކައެއް ކަމަށް ބުނެފައި ވާތީ އެކަމަށް އިޝާރާތް ކުރައްވާ ކުރެއްވި ޓްވީޓެއްގައެވެ.\n"މުޢުޖިޒާތަކަށް މުޢުޖިޒާތޭ ކިޔަނީ އެއީ އެކަންކަަމަކީ ދުނިޔެ ހިނގަމުންދާ އާއްމު ހަމަތަކުން ބޭރުން އަދި އިންސާނީގެ ބުއްދި އަށް ގަބޫލުކުރަން ދަތިކަންކަމަށް ވާތީ އެވެ. އެއީ ރަސޫލުންނާއި ނަބިއްޔުންނަށް ﷲ ދެއްވާ ޚާއްސަ ހެކިތަކެކެވެ. އެއަށް ޖެހޭނީ އީމާންވާށެވެ." ޝަހީމް ވިދާޅުވިއެވެ.\nMoojizaay thakah moojizaathey kiyenee e' ee ekankamaki dhuniye higamundhaa aamu hamathakun beyrun adhi insaanaa ge buddhi ah qabool kuran dhathi kankamah vaathee eve. E ee rasoolunaa nabiyyunah Allah dhevvaa kaassa heki thakekeve. Eyah jeheynee eemaan vaasheve.\nރިޒާ މައްސަލަތަކުން ސަލާމަތްވެގެން ހުންނަވަނީ ރައީސަށް ސަނާ ކިޔައިގެން: ޝަހީމް\nއޮކްޓޯބަރ 7, 2019 11:59\nސާބަހޭ ޝަހީމް. ތީ ޢިލްވެރިންނަކީ. ﷲ ޝަހީމަށް ޘާބިތުކަން ދެއްވާށި.\nއޮކްޓޯބަރ 7, 2019 12:01\nއެމްޑީއެން އަށްވުރެ މާވަރުގަދަ ބައިގަނޑުތަށް ދުނިޔެއަށް ފޮނުއްވާފައިވޭ. އެމީހުން އުޅުނީ ތިމާމެންގެ އުނި ސިކުނޑިން ވިސްނޭ މިންވަރެއްގެމައްޗަށް ބުރަވެ ހިތުހުރިގޮތަކަށް ހިިތުހުރި ވާހަކައެއްދައްކަމުން ދުނިޔެއާއި ޖާހަތަށްޓަކައި. ނަމަވެސް ވަގުތުޖެހުމުން ބުއްދިފިލައި ވަލުޖަނަވާރުންނަށް ބަދަލުވެ ނިކަމެތިކަމާއި ހިތްދަތިކަމުގައި މަރުވެދިޔައީ. އެމީހުނަށް ކުރެވުނުހާ ކަމަކީ ދުނިޔެ ނިމެންދެން ދުނިޔެއަށް އުފަންވާ އެންމެންގެ ލައުނަތް ލިބިގަތުން. ﷲ ގެ ރަހްމަތުން ބޭރުވެ ދެދުނިޔޭގެ އަޒާބަށް ހުށަހޮޅިގަނެވުން. ދެވަނަ ތުރުކީއަކަށް މި ޤައުމު ނެހެދުމަށް ގޮވާލަން.


އޭލެވެލް އާއި އެޗްއެސްސީ އިމްތިހާނުގެ ފޯމް ދޫކޮށް ފައިސާ ބަލައިގަންނަން ފަށައިފި\nމުހައްމަދު ސިމާއު 15 ޖެނުއަރީ 2012\nމިއަހަރު ބާއްވާ އޭލެވެލް އަދި އެޗްއެސްސީ އިމްތިހާނުގައި ބައިވެރިވުމުގެ ފޯމް ދޫކުރަން ފަށައިފި އެވެ. އަންނަ މެއި އަދި ޖޫންގައި ބާއްވާ އެޑެކްސެލް އޭލެވެލް އާއި އެޗްއެސްސީ އިމްތިހާނުގެ ނޯމަލް އެންޓްރީ އ...\nޝީޝާގެ ތިން ބެއިންގެ އެކައުންޓުން ފައިސާ ގެއްލުމުގެ ޒިންމާ ނަގާކަށް ނުޖެހޭނެ: އެސްބީއައި\nމުއިއްޒު އިބްރާހިމް 15 ޖެނުއަރީ 2012\nޝީޝާގެ ތިން ބެއިންގެ ނަމުގައި އެސްބީއައިގައި ހުޅުވާފައިވާ އެކައުންޓުން 18 މިލިއަން ރުފިޔާ ގެއްލުނު މައްސަލައިގައި އެކަމުގެ ޒިންމާ އެސްބީއައި އިން ނަގަން ނުޖެހޭ ކަމަށް އެ ބޭންކްގެ ވަކީލު މިއަދުގެ ޝަރީ...\nރިސޯޓްތަކުގެ ކުއްޔާއި ޖޫރިމަނާ ފައިސާ ހޯދަން މީރާއަށް ދައުވާއެއް ނުކުރެވޭނެ: ހުކުމް\nއަހްމަދު އާޒިފް 12 ޖެނުއަރީ 2012\nރިސޯޓުތަކާއި ޓޫރިސްޓް ހޮޓަލާ ގެސްޓް ހައުސްތަކުން ސަރުކާރަށް ދައްކަންޖެހޭ ކުއްޔާއި ޖޫރިމަނާ ހޯދަން މޯލްޑިވްސް އިންލެންޑް ރެވެނިއު އޮޓޯރިޓީ(މީރާ) އަށް ދައުވާ ނުކުރެވޭނެ ކަމަށް ސިވިލް ކޯޓުން ހުކުމްކޮށްފި...\nސިޔާސީ ހަ ޕާޓީއެއްގެ ފައިސާ މި އަހަރު ވެސް ދޫނުކޮށް އިލެކްޝަންސް އިން ހިފަހައްޓައިފި\nމުރުޝިދު އަބްދުލްހަކީމް 12 ޖެނުއަރީ 2012\nސިޔާސީ ޕާޓީތައް ހިންގުމަށް ދައުލަތުގެ ބަޖެޓުން ކަނޑައަޅާފައިވާ ފައިސާ ހަ ސިޔާސީ ޕާޓީ އަކަށް ދޫނުކޮށް ވަގުތީ ގޮތުން ހިފަހައްޓާފައިވާ ކަމަށް އިލެކްޝަންސް ކޮމިޝަނުން ބުނެފި އެވެ. މި އަހަރު ދައުލަތުގެ ބ...\nހަ ޕާޓީއެއްގެ ފައިސާ ހިފަހައްޓައި އެހެން ޕާޓީތަކަށް ފައިސާ ދޫކުރަނީ\n12 ޖެނުއަރީ 2012 15:04 12 ޖެނުއަރީ 2012\nމި އަހަރު ދައުލަތުގެ ބަޖެޓުން ސިޔާސީ ޕާޓީތަކަށް ދޫކުރަން ކަނޑައަޅާފައިވާ 14.5 މިލިއަން ރުފިޔާގެ ތެރެއިން ހަ ޕާޓީއެއްގެ ފައިސާ ވަގުތީ ގޮތުން ހިފަހައްޓައި އަނެއް ނުވަ ޕާޓީގެ ފައިސާ ދޫކުރުމަށް ފިނޭންސް...\nސާކަށް ކުރި މަސައްކަތަށް ފައިސާ ނުލިބިގެން އަނެއްކާ ވެސް ބައެއް ކޮންޓްރެކްޓަރުން އެއްވެއްޖެ\n11 ޖެނުއަރީ 2012 21:18 11 ޖެނުއަރީ 2012\nމިދިޔަ އަހަރުގެ ނޮވެމްބަރު މަހު އައްޑޫގައި ސާކް ސަމިޓް ބޭއްވުމަށްޓަކައި، ކޮންޓްރެކްޓަރުން ކުރި ބައެއް މަސައްކަތްތަކަށް ފައިސާ ނުލިބިގެން މީގެ ކުރިން ވެސް ކަންބޮޑުވުން ފާޅުކޮށްފައިވެ އެވެ. އެގޮތުން ހުޅ...\nޖީއެމްއާރުން ސަރުކާރަށް ދައްކާ ފައިސާ އިން 25 ޑޮލަރު އުނިކޮށް ފައިސާ ދައްކަން ސަރުކާރުން އެއްބަސްވެއްޖެ\nއަހުމަދު ނާއިފު 09 ޖެނުއަރީ 2012\nއިބްރާހިމް ނާސިރު އިންޓަނޭޝަނަލް އެއާޕޯޓުން ފުރާ މީހުން އަތުން ނަގާ އެއާޕޯޓް ޑިވަލޮޕްމަންޓް ޗާޖް (އޭޑީސީ)ގެ 25 ޑޮލަރާއި އަދި އިންޝުއަރެންސްގެ ދެ ޑޮލަރު ޖީއެމްއާރަށް ނުނެގޭނެތީ އެ ކުންފުނިން ސަރުކާރަށް...\nތިމާވެށީގެ މައްސަލަތައް ހައްލުކުރުމަށް ލިބޭ ފައިސާ ދައުރުވާ ގޮތެއް ބަލަނީ\nއަހުމަދު ރިޝާން 08 ޖެނުއަރީ 2012\nތިމާވެށީގެ މައްސަލަތައް ހައްލުކުރުމަށް ލިބޭ ފައިސާ ދައުރުވާ ގޮތެއް ބެލުމަށް ދިރާސާއެއް ކުރުމަށް ޓްރާންސްޕޭރެންސީ މޯލްޑިވްސް އިން ނިންމައިފި އެވެ. ޓްރާންސްޕޭރެންސީ މޯލްޑިވްސް އިން ބުނީ "ކްލައިމެޓް ގަވ...\nމަދަނައިގެ ފައިސާ ހަރަދުކުރި ގޮތް އެނގެން އޮންނާނެ: އެންސްޕާ\n07 ޖެނުއަރީ 2012 18:02 07 ޖެނުއަރީ 2012\nއާސަންދަ ތައާރަފްކުރުމާ އެކު ވޭތުވެދިޔަ ތިން އަހަރު ރައްޔިތުންނަށް ބޭސްފަރުވާކުރަމުން އައި މަދަނަ ސްކީމަށް "ވީނުވީއެއް" ރައްޔިތުންގެ މަޖިލީހުގެ މުލަކު ދާއިރާގެ މެމްބަރު އަބްދުﷲ ޔާމީނަށް އެނގިވަޑައިނުގ...


Sarahahdhu gai mihaaru varugadha ah vaadha kureveyne\nރާއްޖޭގެ ގައުމީ އަންހެން ބާސްކެޓް ޓީމު ކޯޗް ސުޕުން ވިމާލް --- ފޮޓޯ: މުހައްމަދު ޝަރުހާން ވަހީދު | އެމްއޯސީ\nސަރަހައްދީ މުބާރާތްތަކުގައި ރާއްޖެއަށް މިހާރު ވާދަ ކުރެވޭނެ ކަން ކުޅުންތެރިންނަށް ގަބޫލު ކުރެވިއްޖެ ކަމަށް ގައުމީ އަންހެން ބާސްކެޓްބޯޅަ ޓީމުގެ ކޯޗް ސުޕުން ވިމާލް ބުނެފި އެވެ.\nސައުތު އޭޝިއަން ގޭމްސްގައި ރާއްޖޭގެ އަންހެން ބާސްކެޓް ޓީމަށް މެޑަލްއެއް ހޯދައިދިން ފުރަތަމަ ކޯޗްގެ ޝަރަފު ހާސިލު ކުރި ކޯޗް ބުނީ، ރާއްޖެ މުބާރާތަށް ތައްޔާރުވެގެން އައީ ފައިނަލަށް ދިއުމުގެ ޓާގެޓްގައި ކަމަށާއި އެހެންނަމަވެސް އެކަން ހާސިލު ނުވިނަމަވެސް މެޑަލް އަކާއެކު ނިންމާލުމަކީ ލިބުނު ހިތްހަމަ ޖެހުމެއް ކަަމަށެވެ.\nފިރިހެން ޓީމު މުބާރާތުން ކެޓުމުން ލިބުނު ހިތްދަތި ކަމަށް ހިތްހަމަޖެހުމެއް ގެނެސްދިނީ އަންހެން ޓީމުން ލަންކާ ބަލިކޮށް ސެމީ ފައިނަލަށް ދިއުމެވެ. އޭނާގެ އަމިއްލަ ގައުމު ލަންކާ ބަލިކޮށް މުބާރާތުގައި ކުރިއަށް ދިޔުމަކީ ގޭމްސްގެ ކުރިންވެސް ސުޕުން ކަނޑައަޅާފައިވާ ޓާގެޓެކެވެ. އެހެންވެ މިފަހަރުގެ މުބާރާތަކީ އޭނާއަށް ހާއްސަ ކާމިޔާބެކެވެ.\nރާއްޖެއިން މުބާރާތަށް އައީ ތަޖުރިބާކާރު ކުޅުންތެރިންނާއެކު ޒުވާން ގިނަ ކުޅުންތެރިން ޓީމުގައި ހިމަނައިގެންނެވެ. ސުޕުން ބުނީ، އެއީ ރާއްޖެއަށް ވަރަށް ބޮޑު އެޑްވާންޓޭޖެއް ކަމަށާއި އެ ކުޅުންތެރިން އިތުރަށް ތަރައްގީވެގެން އަންނައިރު ކުރިއަށް އޮތް 10 އަހަރުތެރޭވެސް ރާއްޖެއަށް އިންޓަނޭޝަނަލް މުބާރާތްތަކުގައި ވަރުގަދަ އަށް ވާދަ ކުރެވޭނެ ކަމަށެވެ.\n"މި ކާމިޔާބު ލިބުނީ އެއް އާއިލާއެއްގެ ގޮތުގައި މި ކުޅުންތެރިން ކުރި މަސައްކަތުން،" ކާމިޔާބަށް ފަހު ދިވެހި މީޑިއާ އާ ވާހަކަ ދައްކަމުން ސުޕުން ބުންޏެވެ. "ވޭތުވެދިޔަ ހަ މަސްތެރޭގައި މި ކުޅުންތެރިން ކުރި ބުރަ މަސައްކަތް މި ފެނިގެން ދިޔައީ، މިހާރު ކުޅުންތެރިންނަށް ގަބޫލު ކުރެވޭނެ އިންޓަނޭޝަނަލް މުބާރާތްތަކުގައި ރާއްޖެއަށް ވާދަ ކުރެވޭނެ ކަން."\nޓީމުގެ ވައިސް ކެޕްޓަން ފާތިމަތު ރިޝްމާ ބުނީ، ސައުތު އޭޝިއަން ގޭމްސްއަށް އަމާޒުކޮށްގެން ފުރަތަމަ ތައްޔާރީތައް ފެށިއިރު ކުޅުންތެރިންވެސް ތިބީ ވަރަށް މަދުން ކަމަށާއި އެހެންނަމަވެސް އެއް ކުޅުންތެރިޔަކު އަނެއް ކުޅުންތެރިޔަކަށް އިތުބާރު ކޮށްގެން މަސައްކަތް ފެށީ ކާމިޔާބު ހޯދަން ކަމަށެވެ.\nތިން ވަނަ ހޮވި މެޗުގައި ބުޓާންގެ މައްޗަށް ރާއްޖެއަށް އެންމެ ގިނަ ޕޮއިންޓް ހޯދައިދިން ޝިއުރާ ބުނީ، ބްރޮންޒަކަށް ފަހު ރިހި މެޑަލް އަށް އަދި އެއަށް ފަހު ރަން މެޑަލްއަކަށް ދާންވެސް މިއީ ރަނގަޅު ފެށުމެއް ކަމަށެވެ. ޓީމުގައި ތިބި ޒުވާން ކުޅުންތެރިންނައި ސީނިއާ ބައެއް ކުޅުންތެރިންނާއެކު މަސްހުނި ޓީމެއް ހެދުމުގެ ބޭނުމަކީ ސީނިއާ ކުޅުންތެރިން ރިޓަޔާ ކުރަން ވާއިރަށް ޒުވާން ކުޅުންތެރިން އެ މާގަމުތަކަށް ފިލު ކުރުން ކަމަށް ރިޝްމާ ފާހަގަ ކުރި އެވެ.


އަންނަ އަހަރުގެ ޖެނުވަރީ މަހުން ފެށިގެން މިނިމަމްވޭޖް ކަނޑައަޅާނަން: ރައީސް – Feshun.mv\n21 އޮކްޓޯބަރ 2021 - 19:13\nއަންނަ އަހަރުގެ ޖެނުވަރީ މަހުން ފެށިގެން މިނިމަމް ވޭޖް ކަނޑައެޅިގެންދާނެ ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް ވިދާޅުވެއްޖެއެވެ.\nރައީސް މިހެން ވިދާޅުވީ، އއ. ހިމަންދޫއަށް ވަޑައިގެން އެ ރަށު ބަނދަރު ހުޅުވުމުގެ ރަސްމިއްޔާތުގައި ވާހަކަފުޅު ދައްކަވަމުންނެވެ. ރައީސް ވިދާޅުވީ، އިކޮނޮމިކް މިނިސްޓްރީން މިހާރު އެ މަސައްކަތް ކުރައްވަމުންދާ ކަމަށާއި، އެ މިނިސްޓްރީން ހުރިހާ ފަރާތްތަކާއި މަޝްވަރާކޮށް އޭގެ އެންމެ ފައިނަލް ނިންމުން ނިންމަމުންދާކަމަށެވެ.\n"މި ނިންމުމާ އެކީގައި މިހާރު ހުށަހެޅިފައި އޮތް ހުށަހެޅުމުގައިވާ ގޮތުގެ މަތީން ސަރުކާރާ ސަރުކާރުގެ ކުންފުނިތަކުގައި ވަޒީފާ އަދާކުރާ ގާތްގަނޑަކަށް 15،000ހަށްވުރެ ގިނަ މީހުންނަށް މުސާރައިގެ ކުރިއެރުން ބޮޑުތަނުން ލިބިގެންދާނެ،" ރައީސް ވިދާޅުވިއެވެ.\nމީގެ އިތުރުން ޓޫރިޒަމް ދާއިރާގައި މަސައްކަތް ކުރާ 13000 މުވައްޒަފުންނަށް މުސާރައިގެ ކުރިއެރުން ލިބޭނެ ކަމަށް ރައީސް ވިދާޅުވިއެވެ. އަދި 2022 ވަނަ އަހަރުގެ ޖެނުއަރީ މަސް ފެށިގެން ދާނީ މިނިމަމް ވޭޖް ކަނޑައެޅިގެން ކަމަށް ރައީސް ވިދާޅުވިއެވެ.\nހަމައެއާއެކު ރައީސް ވިދާޅުވީ، މިނިމަމް ވޭޖާއެކު ސިވިލްސާވިސްގެ މުވައްޒިފުންނަށް މުސާރައިގެ ވަރަށް ބޮޑު ކުރިއެރުމެއް ލިބޭނެ ކަމަށެވެ. އަދި އެކަމަށްޓަކައި ދައުލަތުން ކުރަން ޖެހޭ ހޭދަ އިތުރު ވެގެންދާނެތީ އަންނަ އަހަރުގެ ބަޖެޓްގައި އެ ފައިސާ ހިމަނުއްވާނެ ކަމަށެވެ.\n"އަންދާޒާ ކުރެވިފައި އޮތްގޮތުން މި އަންނަ އަހަރުގެ ތެރޭގައި ބަޖެޓްގައި 600 މިލިއަނަށް ވުރެ ގިނަ ފައިސާ ހަރަދު ކުރަން ޖެހޭ މިނިމަމް ވޭޖް ކަނޑައެޅުމާއެކީގައި. އެކަން އިރާދަ ކުރެއްވިއްޔާ ކުރިއަށް އޮތް އަހަރުގެ ބަޖެޓްގައިވާނީ ހިމަނާފައި،" ރައީސް ވިދާޅުވިއެވެ.\nމީގެ އިތުރުން ތައުލީމީ ދާއިރާގެ މުވައްޒިފުންނާއި ޑޮކްޓަރުންގެ މުސާރަވެސް ބޮޑު ކުރައްވަން ނިންމާފައިވާކަން ރައީސް ސޯލިހް ވަނީ ހާމަކުރައްވާފައެވެ.\nރައީސް އިބްރާހިމް މުހައްމަދު ސޯލިހް, ކުޑަ


Moosumee Samaalu Nerumun Lifejacket Elhun Laazim Koh, Baeh Ulhadhu Dhuvvun Manaakohfi މޫސުމީ ސަމާލު ނެރުމުން ލައިފްޖެކްޓް އެޅުން ލާޒިމުކޮށް، ބައެއް އުޅަނދު ދުއްވުން މަނާކޮށްފި – Huvadhoo News Moosumee Samaalu Nerumun Lifejacket Elhun Laazim Koh, Baeh Ulhadhu Dhuvvun Manaakohfi Huvadhoo News\nމޫސުމީ ސަމާލު ނެރުމުން ލައިފްޖެކްޓް އެޅުން ލާޒިމުކޮށް، ބައެއް އުޅަނދު ދުއްވުން މަނާކޮށްފި\nމޫސުމީ ސަމާލު ނެރެފައިވާ ސަރަހައްދެއްގައި ދަތުރުކުރާނަމަ ބައެއް ހާލަތްތަކުގައި ލައިފް ޖެކެޓް އެޅުން ލާޒިމްކޮށް، އަދި ބައެއް އުޅަނދުތައް ދުއްވުން މަނާކޮށް ދިވެހިރާއްޖޭގެ ކަނޑުގެ ސަރަޙައްދުގައި ދަތުރުކުރާ އުޅަނދުފަހަރުގެ ސަލާމަތާބެހޭ ޤަވާއިދު އިސްލާހުކޮށް ޓްރާންސްޕޯޓް އޮތޯރިޓީން މިއަދު ގެޒެޓް ކޮށްފިއެވެ.\nމި ގަވާއިދަށް އިސްލާހް ގެނެސްފައި މިވަނީ، މި މަހުގައި ކޮށްފައިވާ ގަދަ ވިއްސާރައިގައި ހިގައިފައިވާ ހިތާމަވެރި ކަނޑުމަތީ ހާދިސާއަކާއި ގުޅިގެންނެވެ. މި ހިތާމަވެރި ހާދިސާގައި ވ. އަތޮޅަށް ދަތުރުކުރި ލޯންޗަކަށް ރާޅެއް އަރައި އަންހެނަކާއި ކުޑަފިރިހެން ކުއޖަކު މޫދަށް ވެއްޓި، އަންހެންމީހާ ނިޔާވެ އަދި އޭނަގެ ފިރިހެން ދަރިފުޅު ގެއްލުނު ހާދިސާ އާއި ގުޅިގެންނެވެ.\nނަމަވެސް ލައިފް ޖެކެޓް އަޅަން މަޖުބޫރުވާ ގޮތަށް ގަވާއިދު އިސްލާހުކުރަން ކުރިންވެސް 2019 ވަނަ އަހަރު ހދ. ނޮޅިވަރަމްފަރުން ފުރައިގެން އެ އަތޮޅު ހަނިމާދު އަށް ދަތުރުކުރި ލޯންޗެއް ބަންޑުން ޖަހާލައި، އޭގައި ތިބި ފަސް މީހަކު މަރުވި ހާދިސާއަށް ފަހު ސާޗް އެންޑް ރެސްކިއު ނެޝަނަލް ކޮމިޓީން ލަފާދީފައި ވެއެވެ.\nކަނޑު ދަތުރުކުރާ އުޅަނދުފަހަރުގެ ސަލާމަތާބެހޭ ޤަވާއިދުގައި ލައިފް ޖެކެޓް އެޅުން ލާޒިމްކުރާ ހާލަތްތައް\nމި އިސްލާހުގައި ބުނެފައިވާގޮތުން، ވަށައިގެން ބަންދު ކުރެވިފައި ހުންނަ އުޅަނދުތަކާއި ނުވަ މީޓަރުން މަތީގެ އުޅަނދުތަކުގައި ލައިފްޖެކްޓް އޮންނަންވާނީ ފަސިންޖަރުންގެ އަތުގައި ކަމަށެވެ.\nމީގެ އިތުރުން މި ގަވާއިދުގައި ބުނާގޮތުން އާންމު ދަތުރުފަތުރުގެ ގޮތުގައި ފެރީގެ ޚިދުމަތް ދިނުމަށާއި، މީހުން އުފުލާ ހުރިހާ އުޅަނދުފަހަރުގައި ލައިފްޖެކެޓް ފަސޭހައިން ބޭނުންކުރެވޭގޮތަށް ބަހައްޓަން ވާނެއެވެ. އަދި އުޅަނދު ފުރުމުގެ ކުރިން ލައިފްޖެކެޓް ބޭނުންކުރާނެ ގޮތުގެ މަޢުލޫމާތު ފަސިންޖަރުންނަށް ފޯރުކޮށްދޭންވާނެއެވެ. އަދި ދަތުރުމަތީގައި އެއްވެސް ބޭނުމެއްގައި ނޫނީ އެއްވެސް ޙާލަތެއް މެދުވެރިވެގެން ފަސިންޖަރު ނުވަތަ ފަޅުވެރިން އުޅަނދުގެ ގެ ގަނޑުން ބޭރަށް ނިކުންނަންޖެހޭ ވަގުތުތަކުގައި ބޭރަށް ނުކުންނަންވާނީ ލައިފްޖެކެޓް އަޅައިގެންނެވެ.\nއަދި އަޅާފައި ބާއްވައިގެން އޮޕަރޭޓްކުރާ އުޅަނދުފަހަރާއި، ދަތުރެއްގެ މަތީގައި ނަގިލި ލައިފައި ބާއްވައިގެން އޮޕަރޭޓުކުރާ އުޅަނދުފަހަރުގައި ތިބޭ ފަސިންޖަރުންނާއި ފަޅުވެރިންނަށް ހުރިހާ ވަގުތެއްގައި ލައިފްޖެކެޓް ފަސޭހައިން ލިބޭނެގޮތަށް އުޅަނދުގައި ހަމަޖެހިފައި ހުންނަންވާނެ ކަމަށް ޤަވާއިދުގައި ބުނެފައިވެއެވެ.\nއުޅަނދު ދުއްވުން މަނާ ހާލަތްތައް\nއިސްލާހުކުރި ޤަވާއިދުގައި ވާގޮތުން މޫސުމީ ސަމާލުގެ ތެރެއިން ރީނދޫ، އޮރެންޖް އަދި ރެޑް ސަމާލު ނެރެފައިވާ ސަރަޙައްދެއްގައި،9މީޓަރުން ފެށިގެން ދަށުގެ އުޅަނދުފަހަރުގައި ފަސިންޖަރުން އުފުލުމަކީވެސް އަދި ދަތުރަށް ނުކުތުމަކީވެސް މަނާކަމެކެވެ. ނަމަވެސް، ސަރުކާރުގެ އިދާރާއަކުން ހުއްދަ ލިބިގެން ކުރާ އިމަރޖެންސީ ދަތުރުތައް ކުރުމަށް މި ހާލަތުގައި ހުރަަސް ނާޅައެވެ.\nމި ގަވާއިދާ ހިލާފުވެ އިހުމާލުވުމާއި ނުރައްކާތެރި ނުވަތަ ފަރުވާކުޑަކޮށް އުޅަނދު ދުއްވުމުގެ ސަބަބުން ފަސިންޖަރަކަށް ނުވަތަ ފަޅުވެރިއަކަށް ގެއްލުމެއް ލިބިއްޖެނަމަ އެކަން ތަޙުޤީޤު ކުރުމަށް މޯލްޑިވްސް ޕޮލިސް ސަރވިސްއަށް ފޮނުވުމުގެ އިޚުތިޔާރު މޯލްޑިވްސް ޓްރާންސްޕޯޓް އޮތޯރިޓީއަށް ނުވަތަ އޮތޯރިޓީން ކަނޑައަޅާ ފަރާތަކަށް ލިބިގެންވާ ކަމަށް ވެސް އިސްލާހު ކުރި ޤާނޫނުގައި ވަނީ ބުނެފައެވެ.\nމިއަދު އާންމުކުރި މި ޤަވާއިދުގައި އިތުރަށް ބުނީ، ކޮންމެ އުޅަނދެއްގައިވެސް، އެ އުޅަނދު ދަތުރުކުރާ ސަރަހައްދަކަށް ކަނޑައަޅާފައިވާ ކެޓަގަރީއަކަށް ފެތޭގޮތަށް، ކެޕްޓަނުންނާއި ފަޅުވެރިންނާއި، މެރިން މެކޭނިކުން ތިބެންވާނެ އެވެ. އަދި މެރިން މެކޭނިކުންނަކީ ދިވެހި ރައްޔިތުން ކަމުގައި ވާންވާނެ ކަމަށެވެ.\nލޮބީގެ ޑޮކުގަ ޑޮކުގަ ޔިގައު މަސްރޭސް


ފުލުހުންނަށް އަމާޒުކޮށްގެން ހިންގި "ބެޓަން އެންޑް ކްއިކް ކަފް" ކޯސް ފުރިހަމަކުރި ބައިވެރިންނަށް ހަނދާނީ ލިޔުން ދީފި\nފުލުހުންނަށް އަމާޒުކޮށްގެން ހިންގި “ބެޓަން އެންޑް ކްއިކް ކަފް” ކޯސް ފުރިހަމަކުރި ބައިވެރިންނަށް ހަނދާނީ ލިޔުން ދީފި\nބުރާސްފަތި ،12 އޮކްޓޯބަރ 2017 / 12:50\nޕޮލިސް އެކަޑަމީން ހިންގި ބެޓަން އެންޑް ކްއިކް ކަފް ކޯހުގެ3ވަނަ ބުރު ނިންމައި ކޯސް ފުރިހަމަކުރި ބައިވެރިންނަށް ހަނދާނީ ލިޔުން ދިނުމުގެ ރަސްމިއްޔާތު ބާއްވައިފިއެވެ.\nމިއަދު އިސްކަންދަރުކޮށީގައި ބޭއްވި ރަސްމިއްޔާތު ޝަރަފްވެރި ކޮށްދެއްވައި ކޯހުން ފާސްވި ބައިވެރިންނަށް ހަނދާނީ ލިޔުމާއި ކޯހުން އެއްވަނަ އަށް ހޮވުނު ދަރިވަރަކަށް ހަނދާނީ ފިލާ ހަވާލުކޮށްދެއްވީ ސަރވިސް ޑެވެލޮޕްމަންޓް ޑައިރެކްޓްރޭޓްގެ ޑެޕިއުޓީ ހެޑް ސްޕްރިންޓެންޑެންޓް އޮފް ޕޮލިސް އާސިމް ޢަބްދުﷲ އެވެ.\nމި ރަސްމިއްޔާތުގައި ސްޕްރިންޓެންޑެންޓް އޮފް ޕޮލިސް އާސިމް އަބްދުﷲ ދެއްކެވި ވާހަކަފުޅުގައި، ފުލުހުންނަކީ ނަމޫނާ ދައްކަން ޖެހޭނެ ބައެއްކަމަށާއި، ފުލުހުންގެ ފަރާތުން ރައްޔިތުން އެދޭފަދަ ރަނގަޅު ޚިދުމަތެއް ފޯރުކޮށްދިނުމަކީ ފުލުހުންގެ ވާޖިބެއް ކަމަށް ވިދާޅުވިއެވެ. އަދި ފުލުހުންނަށް ލިބިދީފައިވާ އިޙްތިޔާރާއި ބާރުގެ ބޭނުން ހެޔޮގޮތުގައި ހިފުމަށާއި ރައްޔިތު މީހާއާމެދު އޯގާތެރިކަމާއެކު އަމަލުކުރުމަށް އެދިވަޑައިގެންނެވިއެވެ. މީގެއިތުރުން ކޯހުން ދަސްވި ހުނަރާއި މަޢުލޫމާތުގެ ބޭނުން ހެޔޮގޮތުގައި ހިފުމަށް ނަސޭހަތްދެއްވިއެވެ.\nމިއަހަރުގެ ސްޕްޓެމްބަރު މަހުގެ 16 ވަނަ ދުވަހުން ފެށިގެން އޮކްޓޯބަރު މަހުގެ9ވަނަ ދުވަހުގެ ނިޔަލަށް ކުރިއަށް ގެންދިޔަ މި ކޯހުގެ ފުލުހުންގެ އެކި ޑިޕާޓްމަންޓްތަކުން ޖުމްލަ 21 ފުލުހަކު ބައިެރިވެ ކޯސް ފުރިހަމަކޮށްފައިވެއެވެ. މި ކޯހުން ހުރިހައިގޮތަކުން އެންމެ މޮޅު ދަރިވަރަކަށް ހޮވުނީ ޕޮލިސް ކޯޕްރަލް ޢިމްރާން ޢަބްދުﷲއެވެ.\nމި ކޯސް ނިންމުމުގެ ރަސްމިއްޔާތުގައި ޕޮލިސް އެކަޑަމީގެ އިސްވެރިންނާއި ފުލުހުންގެ ސީނިއަރ އޮފިސަރުންނާއި ކޯހުގެ މުދައްރިބުން ބައިވެރިވެ ވަޑައިގެންނެވިއެވެ.


Kuruvaahaka: Reethi vumuge nurakkaa\nވާހަކަ: ރީތި ވުމުގެ ނުރައްކާ\nގެޔަކު އަހަންނަކަށް، ޓީވީއަށް އޮންނަ ވަރުގެ ގަދަރެއްވެސް ނޯވެއެވެ. އަހަންނަކީ ފަހެ މިގޭގެ ނޯކަރު ހެއްޔޭ ހިތަށް އަރާތާ ކިތަންމެ ދުވަހެކެވެ. ފިރިމީހާ އޮފީހުން ނިމިގެން ގެޔަށް އަންނައިރަށް ކާން ތައްޔާރުކޮށް ހަދަމެވެ. މުޅި ދުވަހު އޮންނަނީ ގެ ސާފު ކުރުމެވެ. ކިތަންމެ ސާފެއް ކުރިޔަސް ކޮންމެ ދުވަހަކު ސާފު ނުކުރާވަރެއް ނުވެއެވެ. މީހުން ނޫޅޭ ބޮޑު ތިން ކޮޓަރިއާއި ސިޓިންގ ރޫމަކާއި ބަދިގެއާ ފާޚާނާތައް ސާފުކޮށް ނިމޭއިރު އަހަރެން ހުންނަނީ ލޮޑުވެ ކަކުލު ހުޅުން ވާގި ގޮސްފައެވެ. ގަޔަކު ހިރިލާހާ ވަރެއް ވެސް ނުހުރެއެވެ.\nގިނަރޭރޭ ފިރިމީހާ އަހްސަނު ގެޔަށް އަންނާނީ ރައްޓެއްސަކާއެކު އެވެ. އައިސް ތިބޭނީ ފުޓްބޯޅަ ބަލާށެވެ. އަހަރެން އެންމެ ބަލާ ހިތްވާ ޝޯ ނުފެންނާނެއެވެ. އަހަންނަށް ޖެހެނީ އެމީހުންނަށް ސައިހަދާ ދޭށެވެ. ކިތަންމެ ފަހަރަކު ގޮސް އެނދަށް އަރާފާނަމޭ ހިތަށް އަރައެވެ. ވަރުބަލިވެގެންނެވެ. ނިދި އައިސްގެންނެވެ. އެކަމަކު އަހަރެން މީ އަހްސަނުގެ އަނބިމީހާއެވެ. ވިޔަސް އިނުމުގެ ކުރީގައި ފެނުނު އެއްވެސް އަޅާލުމެއް މިހާރަކު ނެތެވެ. އަހަރެން އުޅޭ މީހެއްކަން އެނގެނީވެސް އެންމެ ފަހަރަކު ބޭނުންވާ ކަމެއް ނުކުރެވި ހުރެއްޖެ ނަމައެވެ.\nކޮންމެ ކަމަކަށް ވެސް ހައްދެއް އޮވެއެވެ. އަހަރެން ވިސްނާ ބުއްދި ކޮޅުން ލައިފިއެވެ. ފިރިމީހާގެ އަޅާލުން ނުލިބޭތާގައި ރެޔާ ދުވާލު ހުއްޓާ ނުލާ މިކުރަން ޖެހޭ މަސައްކަތްވެސް ކުޑައެއް ނުވިއެވެ. ކުރީކޮޅު ދަރިޔަކު ބޭނުންވެގެން އުޅުނެވެ. މިހާރު އެކަމުގެ ޚިޔާލެއްވެސް ނެތެވެ. އެވާހަކައެއް ނުވެސް ދައްކައެވެ. އަހަރެން ގޮތް ހުސްވިއެވެ. ވަރުބަލިވެގެން ބިންމަތީގައި އެތައް އިރަކު އުޑަފައިން އިންނަމެވެ. ގޭން ނުކުމެ އަސްކަނި ދޮށުގައި ރޯން އިންނަމެވެ. ވަށައިގެން ހިނގާ ކުކުޅެއްވެސް މިގޭ ދޮށަކުން ނުފެނެއެވެ. ގޭގައި ޓީވީއެއް ހުރެއްޖެއްޔާ ފޫއްސެއް ނުވާނެޔޭ ބައެއް މީހުން ބުނެއެވެ. އެކަމަކު އެއެއް ބަލާލަން އިށީނދެ އިނދެވޭނެ ހެއްޔެވެ؟ އެންމެ ދުވަހަކުވެސް ތަނަކުން ހިރަފުސްކޮޅެއް ފެނުނަސް ކަންތަކާ ލައިގަތީއެވެ. އަހަރެން ބޮލުގައި ރިއްސާ ހުން އައިސްފައި ހުންނަ އިރުވެސް އެކަންތައް ބަރާބަރަށް ކުރަން ޖެހެއެވެ.\nއަހަންނަކީ ހުޅުދޫ ކުއްޖަކަށްވެފައި ހިތަދުއަށް އައިސް މިއުޅެނީ މައިންބަފައިންނާ ވެސް ދެކޮޅަށް ކައިވެނި ކޮއްގެންނެވެ. އެހެންކަމުން އަހަންނަކަށް ފޫހިފިލުވަން ރަށަކަށްވެސް މިހާރު ދެވޭކަށް ނެތެވެ. އަހަންނާ ގުޅުން އޮންނަނީ އާއިލާގެ ތެރޭންވެސް ކޮއްކޮއާ އެކަންޏެވެ. އޭނާ ހުންނަނީ ހުޅުމާލޭގައެވެ. މީހަކާ އިނދެގެންނެވެ. އޭނާއަކީ ނަރުހެކެވެ. މިހާރު މަސައްކަތް ކުރަނީ ޓްރީޓޮޕްގައެވެ. އަހަރެން ގޮތް ހުސްވެގެން އެއްދުވަހު ކޮއްކޮއަށް ގުޅާލުމުން ދުވަސްކޮޅަކަށް އެކޮޅަށް އަންނާށޭ ބުންޏެވެ. ވިޔަސް އަހްސަނު ނުރުހިގެން ދެވޭގޮތެއް ނުވިއެވެ.\nއެކަމަކު އެއްދުވަހު އަހްސަނު ހަމަ ކުއްލިއަކަށް އަހަރެން ގެއިން ނެރެލައިފިއެވެ. އެސަބަބެއް ބަލާކަށް އަހަރެން މިއަދު ބޭނުމެއް ނުވިއެވެ. އެއީ އަހަންނަށް ލިބުނު ރަނުގެ ފުރުސަތެކެވެ. އަހަރެން އަވަހަށް ހުޅުމާލެއަށް ކޮއްކޮގެ ގާތަށް ހިނގައްޖެއީމެވެ.\nއެތައް ޒަމާނެއްގެ ފަހުން އަހަންނަށް ހަމަޖެހުމުގެ ނޭވާއެއް ލެވިއްޖެއެވެ. އަޅެއް ކަމުގެ އިހްސާސް ކެނޑިގެން ދިޔައެވެ. ކޮއްކޮ ޝެހެނާޒް އުޅެނީ ތިންކޮޓަރީގެ ފުލެޓެއްގައެވެ. އެހެންކަމުން އަހަންނަށް އެއް ކޮޓަރި ހުރެއެވެ. ޝެހެނާޒްގެ ދެކުދީން އެއް ކޮޓަރީގައެވެ. އާއިލާއާ ވަކިވެގެން އަހްސަނާ އިނދެގެން ދިޔަތާ ކުރީކޮޅު އަހަރެންގެ މޫނުމަތީން އުފާވެރިކަން ފެނުނެއް ކަމަކު ފަހަކުން އުފަލަކީ އަހަންނާ ބީރައްޓެހި އެއްޗެއް ފަދައެވެ. އެކަމަކު މިހާރު އަނެއްކާވެސް އުފާވެރިކަން މަޑުމަޑުން އަހަރެންގެ މޫނުމަތީގައި ކުރެހެން ފަށައިފިއެވެ. ޝެހެނާޒްގެ ދެކުދިން އުފަލުން ވަރެއް ނެތެވެ.\nއަހަރެންދެކެ ލޯބިވާ އަޅާލާ ބައެއްގެ ތެރެއަށް އާދެވުމުން މަރުވެފައިވާ އަހަރެންގެ ރޫހު ދިރެން ފަަށައިފިއެވެ. ގެއްލިގޮސްފައިވާ އަހަރެންގެ ނަފްސުގެ އިތުބާރު އިޔާދަ ވާން ވެސް ފަށައިފިއެވެ.\nއަަހަރެންގެ މޫނުގައި ހުންނަ އައިބާމެދު ކޮއްކޮ ވެސް ކަންބޮޑުވެއެވެ. އަހަރެން ރީތި މީހެއް ކަމަށް ނުވެފައި ހުރީ އެއައިބާހެދިއެވެ. ކޮއްކޮ ހުންނަނީ ހޮސްޕިޓަލުގެ އެސްތެޓިކް ބައިގައި ކަމުން މިކަހަލަ ކަންތައް ރަނގަޅު ކުރެވޭނެކަން އޭނާއަށް އެނގެއެވެ. އެހެންކަމުން އޭނާގެ ފިރިމީހާގެވެސް ބާރު އެޅުމާއެކު އަހަރެން އެކަން ރަނގަޅު ކުރުވުމަށް އެއްބަސްވީމެވެ. ވަކީން ޚާއްސަކޮށް އަހްސަނު އަހަންނާމެދު ކަންތައް ކުރިގޮތުގެ ބަދަލު ހިފުމަށް މެއެވެ.\nހީކުރިވަރަށް ވުރެން މާއަވަހަށް އެމީހުން މި އޮޕަރޭޝަން ކުރުމަށްފަހު އަހަރެން ގެޔަށް ފޮނުވާލއެވެ. އެހެންނަމަވެސް ބެންޑޭޖާއެކުގައެވެ. އޭރަކު މިއޮޕަރޭޝަނުގެ ކާމިޔާބު ކަން އަހަންނަކަށް ވަޒަނެއް ނުކުރެވެއެވެ.\nއޭގެ ދެހަފްތާފަހުން ބެންޑޭޖް ނެގުމަށްފަހު އެމީހުން އިތުރު ދެތިން ތަންކޮޅެއްވެސް ރަނގަޅުކޮށްލިއެވެ. ފަސޭހަވީއިރު އަހަރެންނަކީ ޚުދު ކާކުކަން އަހަންނަށްވެސް އޮޅޭހާވެއެވެ. އަހަރެން މިހާ ރީތި ވެދާނެ ކަމަކަށް ދުވަހަކުވެސް ހިއެއް ނުކުރަމެވެ.\nއޭގެފަހުން ކޮއްކޮގެ އެހީއާއެކު ޖިމްއަކަށް އަހަރެން ބައިވެރިވީމެވެ. އެއީ ޔޯގާއާއި އެނޫންވެސް ހަށިގަނޑުގެ ކަސްރަތު ލިއްބައިދޭ ވަރަށް ފަހުން ހުޅުވި މަރުކަޒެކެވެ. ތަމްރީނު ދޭން ތިބެނީ ޗައިނީސް ކުދީންނެވެ.\nމާ ގިނަ ދުވަހެއް ނުވެ އަހަރެންގެ ރީތިކަން މީހުންނަށް ފާހަގަ ކުރެވިއްޖެއެވެ. އަދި ފިލްމު ހަދާ ބަޔަކު އަހަންނަށް ރަނގަޅު ރޯލެއް ވެސް ހުށަހަޅައިފިއެވެ. އެއީ އެކަކަށްވެސް ނޫނެކޭ ނުބުނެވޭ ވަރުގެ ރޯލެކެވެ. ރާއްޖޭގެ އެންމެ ނަން މަޝްހޫރު ސްޓޫޑިއޯއިން މިލިއަނުން ޚަރަދު ކޮށްގެން ހަދާ ފިލްމެކެވެ.\nމިކަމަކަށް އަހަރެންނަކަށް ހުރަހެއް ނެތެވެ. އަހްސަނުގެ ކޯލެއްހާ މިންވަރުވެސް މިހާރަކު ނާދެއެވެ. ގުޅިޔަސް ފޯނެއް ނުނަގައެވެ.\nއަހަރެން ހީކުރިވަރަށްވުރެން އަވަހަށް އެމީހުން ފިލްމު ހަދާފައި ރިލީސްކޮށްފިއެވެ. ފިލްމު ބެލުމަށްފަހު ނޫނީ އަހަންނަކަށްވެސް ޚުދު އަހަންނަކީ މިހާ ކުޅަދާނަ އެކްޓްރެސް އެއްކަމެއް ވިސްނިފައެއް ނެތެވެ.\nމުޅި ރާއްޖެއަށް އަހަރެން މަޝްހޫރުވެގެންދާކަށް ގިނަ ދުވަހެއް ނުނެގިއެވެ. އަހްސަނަށް މިއަދު އަނެއްކާވެސް އަހަރެން ފެނިއްޖެކަމުގެ އިޝާރާތެއް ވެއްޖެއެވެ. ކޯލް ކުރަން ފަށައިފިއެވެ. ހުއްޓާނުލާ އާދޭސް ވެސް ކުރަން ފަށައިފިއެވެ.\nވިޔަސް އަހަންނަކީ މިއަދު ކުރީގައި އޭނާގެ ނޯކަރެއްގެ ގޮތުގައި ހުރި ޝީތާއެއް ނޫނެވެ. އަހަންނަކީ ފިލްމީ ދުނިޔޭގައި ޝާއިސްތާގެ ނަމުން މަޝްހޫރުވެފައިވާ ކުޅަދާނަ ބަތަލާއެކެވެ. އަހަރެންގެ ފުރަތަމަ ފިލްމު އެވަނީ އިންޓަނޭޝަނަލް އެވޯޑަކަށް ދަތުރުކޮށްފައެވެ. އަހަންނަށް އަންނަ އޮފާތައް ދަނީ ހުއްޓުމެއްނެތިއެވެ. އަގު ދަނީ ބޮޑުވަމުންނެވެ.\nއަހަރެންގެ އަގު މިއަދުވަނީ އަތްނުފޯރާ ހިސާބުގައެވެ.ހަމަ ލޮލުން އަހަރެން ދެކެލުމަށް މީހުން އަންނަވަރުންނާއި އަހަރެންގެ ސެކިއުރިޓީއަށް ނުރައްކާވާ ހިސާބަށް ދިއުމުން އަހަރެންނަށް ހުޅުމާލޭގައި ދިރިއުޅުން ދަތިވެއްޖެއެވެ. އެހެންކަމުން އަހަރެން ޕެރެޑައިސް އައިލެންޑަށް ބަދަލުވާން ވެސް ޖެހިއްޖެއެވެ. އަހަރެން މިހުރިހާ ކަމެއް މިކުރީ އަހްސަނުގެ ކިބައިން ބަދަލު ހިފަން ނަމަވެސް އަހަންނަށް އެރިފައި މިވަނީ ހީވެސް ނުކުރެވޭހާ އުހަށެވެ.\nއަހްސަނަކީ އަދިވެސް އަހަރެންގެ ފިރިމީހާއެވެ. އެކަން އެންމެންވެސް ދަނެއެވެ. އެންމެ ފަހުން އޭނާ އަހަރެންގެ ގާތަށް އަތުވެއްޖެއެވެ. ފައިސާގެ ކުޑަވެސް ދަތިކަމެއް ނެތީމާ އަލަކުން ޝަކުވާއެއް ނެތެވެ. ޖެހޭނެ މައްސަލައެއް ނެތެވެ. ހިތަދޫގައި ހުރި ގެ ބަލަހަށްޓަން ތިން މީހުން ލާފައި ތިބެއެވެ.\nމިއަދު އަނެއްކާވެސް އަހްސަން ދަރިއެއް ހޯދާ ވާހަކަ ދައްކަން ފަށައިފިއެވެ. އެކަމަކު މިއަދަކު އަހަރެން މަންމައަކަށް ވާކަށް ބޭނުމެއް ނުވިއެވެ. އަމުދުން އަހްސަނަށް ދަރިޔަކު ވިހާ ހިތެއް ނުވިއެވެ. އޭނާގެ ފަރާތުން އަހަންނަށް ލިބުނު އަނިޔާއާއި ވޭން ހިތަކުން ނުފިލިއެވެ. އޭނާ އަހަރެންގެ ގާތަށް އަންނަ ކޮންމެ ފަހަރަކު އެކަން ހަނދާންވެ އަހަރެން ދުރަށް ޖެހިލަމެވެ.\nކާވެންޏެއް މަތީ އަހަރެން މިހުންނަނީ ނަމަކަށެވެ. އެއަށް ވުރެން އަހަރެންގެ މަސައްކަތް މާ މުހިންމެވެ.\nދިވެހި ފިލްމުތަކުން ލިބެން އޮތްހާ މަޝްހޫރުކަމެއް ލިބުމުން އަހަރެންގެ ނަޒަރު ބޮލީވުޑާ ހަމަޔަށް އުފުލިއްޖެއެވެ. އުނދަގޫކަމެއް ނެތި އަހަރެންނަށް ރަނގަޅު ރޯލެއް ވެސް ލިބިއްޖެއެވެ. އެއީ ދިވެހި އަންހެނަކާ އިންޑިއާގެ މިލިއަނަރެއްގެ ދިރިއުޅުމުގެ މައްޗަށް ކުޅެފައިވާ ފިލްމެކެވެ. އެފިލްމު އިންޑިއާގައި ހިޓްވެ އަހަރެން އިތުރަށް މަޝްހޫރުވެގެން ދިޔައެވެ.\nއަހަންނަށް ފާހަގަވި ގޮތުގައި އަހަރެންގެ މި މަަޝްހޫރުކަމަކީ އަހަރެންގެ ފިރިމީހާއަށް ބަލައިގަނެވޭނެ ފަދަ ކަމަކަށް ނުވިއެވެ. ވިޔަސް އޭނާ އަހަރެންނަށް ގެއްލުމެއް ދިނުމަށް އުޅެފާނެކަން ކުރީގައި ހިތަށް އަރާފައިވެސް ނުވެއެވެ.\nމަޝްހޫރު ކޮންމެ މީހެއްގެ ވެސް ހީނުކުރާހާ ގިނަ އަދާވާތްތެރިން ތިބޭ ވާހަކަ އަޑު އިވިފައިވެއެވެ. އެހެންނަމަވެސް ޖާނީ ދުޝްމިނުންނަށް އެމީހުން ސަބަބެއް ނެތި ނުވެއެވެ. އަހްސަނު އަހަރެންގެ ފުރާނަ ދުއްވާލަން އުޅެފާނެއެކޭ އަހަރެން ކުޑަކޮށްވެސް ހިއެއް ނުކުރަމެވެ.\nއަހަންނަށް މިވަނީ އަހްސަނުގެ ނުރައްކާ ބޮޑުވެފައެވެ. ގާތުގައި ހުންނަ މީހަކު ތިމާގެ އަދާވާތްތެރިޔަކަށް ވުމަށް ވުރެން ނުރައްކާ ކަމެއް ނޯންނާނެއެވެ.\nއަހްސަނު ބޭނުންވަނީ އަހަރެންގެ ފުރާނަ ދުއްވާލަންކަން އެނގުނީ އަހަރެންގެ ބުޅާ މަރުވުމުންނެވެ. ފުރަތަމަ އެކަންވެސް އަހަންނަށް ޔަގީނެއް ނުވިއެވެ. އެކަމަކު އަހަރެންނަށް އަހްސަނު ގެނެސް ދިން ފެންތަށި އަހަރެން ނުބޮއި ފޮރުވީމެވެ. އަދި ކޮއްކޮ މެދުވެރިވެގެން ލެބޯޓަރީން ޓެސް ހައްދައިފީމެވެ.\nއަހުސަނުގެ ނުރައްކާތެރިކަން ފަޅާ އެރީ އެހާ ހިސާބުންނެވެ. އެކަން ފަޅާ އެރުމާއެކު ދެން އޭނާ ބެލީ އެހެން ގޮތަކުންވެސް އަހަރެންގެ ފުރާނަ ދުއްވާލުމަށެވެ. އެހެންވެ އެއްފަހަރަކު އަހަރެންގެ ފުރަގަހުން އައިސް ހަމަލަދޭން ވެސް އުޅެފިއެވެ. އޭރު ކޮއްކޮމެން އެކަންތައް ޕޮލިހަށް އަންގާފައި ވުމާއެކު ޕޮލިސް ދިޔައީ އެކަންތައް ވަރަށް ކައިރިން ބަލަމުންނެވެ. އޭނާގެ ހަމަލާއިން އަހަރެން ސަލާމަތްވީ އެހެންވެއެވެ.\nއަހަރެންގެ އަލަތު ފިރިމީހާއީ އަހަރެންގެ ފުރާނަޔަށް ދަހިވެތިވާނެޔޭ އެކަކުވެސް ހިޔެއް ނުކުރާނެއެވެ. އެހެންނަމަވެސް ހަސަދައިން ފޯވެ އޭނާގެ ސިކުނޑި ވަނީ ހަމައިން ނެއްޓިފައެވެ. ހަސަދައަކީ މީހާ މޮޔަކޮށްލާ އެއްޗެއްކަން މިއަދު އަހަންނަށް އެނގިއްޖެއެވެ. އަދި ފިރިމީހާ ވިޔަސް އަނބިމީހާ މާ ރީތިވެއްޖެނަމަ ހަސަދަވެރި ވެދާނެކަން ވެސް އަހަންނަށް ގަބޫލު ކުރެވިއެްޖެއެވެ.\nޕޮލިސް އޭނާ ހައްޔަރު ކޮށް، މީހަކު މަރާލަން އުޅުމުގެ ކުށުގައި ބަންދުކޮށްފިއެވެ. އަދި އެކަމަށް އޭނާވެސް އިއުތިރާފުވެ ފަންސަވީސް އަހަރުގެ ޖަލު ހުކުމެއް އަހްސަނަށް އަތުވެއްޖެއެވެ.\nއަހަރެން އެކަމާ އިންތިހާއަށް ދެރަވިއެވެ. އަދި އޭނާ ސަލާމަތް ކުރެވޭނެ ގޮތެއް ފެނޭތޯ މަސައްކަތް ފަށައިފީމެވެ. އެހެންވެ އަހަރެނެްގެ އެދުމަށް އޭނާ ދުވަސްކޮޅަކަށް ގެޔަށް ބަދަލު ކުރިއެވެ. އަދި އަހަރެން އޭނާއާ ބައްދަލު ކުރަން އައްޑުއަށް ވެސް ހިނގައްޖެއީމެވެ.\nދިރިއުޅުމުގައި ކިތަންމެ މަތީ ކާމިޔާބެއް ލިބުނަސް ހަޔާތުގެ ބައިވެރިއަކު ނެތުމަކީ އެ އުފާ ގެއްލިގެން ދާނެ ކަމެކެވެ. އެކަން އަހަންނަށް ވިސްނުނީ މިއަދުއެވެ. މިއަދު އަހްސަނު އަހަންނާމެދު ކަންތައް ކުރި ގޮތުގެ އިހާނާތްތެރިކަން އަހަރެން ހަނދާނެއްވެސް ނުވި ކަހަލައެވެ. އޭނާ ގެޔަށް ބަދަލުވުމަކީ އަހަންނަށް ލިބުނު އުފަލެކެވެ.\nއަހަންނަށް ޕޮލިސް ވަނީ ފަރުވާތެރިވެ ހުރުމަށް އިންޒާރު ދީފައެވެ. އަދި އަހަންނަށް ލިބޭ ގެއްލުމެއްގެ ޒިންމާ އެމީހުން ނުނަގާނެ ކަމަށް ވެސް ގެޔަށް ބަދަލު ކުރި ދުވަހު ވަނީ ބުނެފައެވެ.\nއަހަރެންވެސް ފަރުވާ ތެރިވީމެވެ. އެހެންވިޔަސް ކުރިއަށް ހިނގާން އޮންނަކަމެއް ވިސްނާކަށް އެކަކަށް ވެސް ނޭނގޭނެއެވެ.\nއަހަރެން އީކުއޭޓަރ ވިލެޖްގައި ހުރުމަށްފަހު އަހްސަންއާ ބައްދަލުކުރަން ދިޔައިމެވެ. އަހަރެން ދިޔައީ ބޮޑީގާޑެއްވެސް ނުލައެވެ. އަހަރެންގެ ވިސްނުމުގައި ހުރީ އަހްސަން އަހަންނާ އިނުމުގެ ކުރީގައި އޭނާވީ ލޯބީގެ ހަނދާންތަކެވެ. މާޒީގެ ހުރިހާ ކަންތަކެއްގެ މަތީން ހަނދާން ނައްތާލުމަށްފަހު އަހަރެން އަހްސަންގެ ގެޔަށް އަތުވެއްޖެއީމެވެ. އެކަމަކު ތަގްދީރުގައި ހިމެނުނީ އެރެއަކި އަހަރެންގެ ހަޔާތުގެ އެންމެ ފަހު ރޭ ކަމުގައެވެ.\nްއަހަރެންގެ ހަޔާތުގެ އެންމެ ފަހުގެ ހުޅުކޮޅު ނިވިގެން ދިޔައީ އަހަރެން ދެކެ ލޯބިވި އަހަރެންގެ ފިރިމީހާގެ އަތުންނެވެ. އެއީ އަހަރެންގެ ކޮން ކުށެއް އޮވެގެން ހެއްޔެވެ؟ އޭނާ އަހަރެންގެ ފުރާނައިގެ ދުޝްމިނަކަށްވީ އަހަރެންގެ ރީތިކަން ނޫން ދެން ކޮން ކަމެއް ހެއްޔެވެ؟ މި ސުވާލުގެ ޖަވާބު އަހަންނަށް ދުވަހަކުވެސް ދެނެއް ނުލިބޭނެއެވެ. އެނގޭ ކަމަކީ މާބޮޑަށް ރީތިވެ މަޝްހޫރުވުމަކީ އޭގައި ނުރައްކާތެރިކަމެއް ފޮރުވިފައި އޮވެދާނެ ކަމެއް ކަމެވެ.


ޓްރޮފީ ހަދައިދޭނެ ފަރާތެއް ހޯދުމަށް\nމި ސްކޫލުގެ 2015 ވަނަ އަހަރުގެ ޕްރައިޒް ޑޭ ގެ ޓްރޮފީ ހަދައިދޭނެ ފަރާތެއް ހޯދުމަށް ކުރި، މި ސްކޫލުގެ ނަންބަރު AS-B/IU/2016/54 (21 ޖުލައި 2016) އިއުލާނަށް އެއްވެސް ފަރާތަކުން އަންދާސީހިސާބު ހުށަހަޅާފައި ނުވާތީ އެ އިއުލާނން ބާޠިލުކުރަމެވެ.\nވީމާ، މި މަސައްކަތް ކުރުމަށް ޝައުޤުވެރިވެލައްވާ ފަރާތްތަކުން ތިރީގައި މިދަންނަވާ ތާރީޚަށް މި ސްކޫލަށް ވަޑައިގެން މަޢުލޫމާތު ސާފުކުރެއްވުމަށްފަހު، ކަނޑައެޅިފައިވާ ތާރީޚަށް އަންދާސީހިސާބު ހުށައެޅުއްވުން އެދެމެވެ.\n2016 އޮގަސްޓު 14 ވާ އާދީއްތަ ދުވަހުގެ 11:00 އަށް\n4 ޛުލްޤަޢިދާ 1437\nސުންގަޑި: 14 އޮގަސްޓް 2016 0011


އަނިޔާގެ ސަބަބުން މިސްރު ޓީމުން ސަލާހު ބާކީކޮށްފި - DhiDaily\nއަނިޔާގެ ސަބަބުން މިސްރު ޓީމުން ސަލާހު ބާކީކޮށްފި\nގާހިރާ (ނޮވެމްބަރު 13) – އެފްރިކަން ކަޕް އޮފް ނޭޝަންސް ކޮލިފައިންގައި ކުރިއަށް އޮތް ދެ މެޗަށް މިސްރުން ނެގި ސްކޮޑުން ލިވަޕޫލްގެ ފޯވާޑް މުހައްމަދު ސަލާހު އަނިޔާގެ ސަބަބުން ބާކީކޮށްފި އެވެ.\nކޮލިފައިންގައި މިސްރުން ދެން ނުކުންނާނީ ކެންޔާ އާއި ކޮމޮރޯސްއާ ދެކޮޅަށެވެ. އެ ދެ މެޗަށް ނެގި ސްކޮޑުގައި އެންމެ ފުރަތަމަ ސަލާހުގެ ނަން ހިމެނި އެވެ. އެކަމަކު ފަހުން ސަލާހުގެ މެޑިކަލް ޓެސްޓުތަކަށް ބެލުމަށް ފަހު އޭނާ ބާކީކުރަން ނިންމީ އެވެ.\nއުމުރުން 27 އަހަރުގެ ސަލާހުގެ ފައިގެ ކުޑަހުޅަށް އެންމެ ފުރަތަމަ އަނިޔާވީ މިދިޔަ މަހު ހަ ވަނަ ދުވަހު ލިވަޕޫލުން އަމިއްލަ ދަނޑުގައި ލެސްޓާ ސިޓީ އަތުން 2-1 އިން މޮޅުވި މެޗުގަ އެވެ. އެ މެޗަށް ފަހު ކުޅުމަށް އެނބުރި އައިސް ސަލާހަށް އެންމެ ރަނގަޅު ކުޅުމެއް ދައްކަން އުނދަގޫތަކަކާ ކުރިމަތިލާން ޖެހުނެވެ. ސަލާހުގެ ކުޑަހުޅަށް އަނެއްކާ އަނިޔާވީ މިދިޔަ އާދިއްތަ ދުވަހު މެންޗެސްޓާ ސިޓީ އަތުން 3-1 އިން ލިވަޕޫލް މޮޅުވި މެޗުގަ އެވެ. އެ މެޗުގައި ސަލާހު ގޯލެއް ޖެހިއިރު، މެޗުގެ ފަހު ކޮޅުގައި އޭނާ ވަނީ ބަދަލުކޮށްފަ އެވެ.\nމިސްރުގެ މީޑިއާތަކުން ރިޕޯޓްކުރާގޮތުގައި ލިވަޕޫލުން ސަލާހުގެ ބޭނުންކުރަން ފެށީ އޭނާ އެއްކޮށް ފިޓްނުވެ ހުއްޓަ އެވެ. އަލުން އެއް އަނިޔާއެއް އެހާ އަވަހަށް ތަކުރާރުވީ އެހެންވެ ކަމަށް މިސްރު ޓީމުގެ ޑޮކްޓަރާ ހަވާލާދީ އެ ގައުމުގެ މީޑިއާތަކުން ރިޕޯޓްކުރެ އެވެ. އެކަމަކު ސަލާހުގެ އޭޖެންޓް ރަމީ އައްބާސް ބުނީ ލިވަޕޫލުން ސަލާހު އަލުން ކުޅެން ނެރުނީ މެޑިކަލީ ބަލަންޖެހޭ ހުރިހާ ކަމަކަށް ބަލައި 100 ޕަސެންޓް ފިޓްކަމަށް ލިވަޕޫލްގެ މެޑިކަލް ޑިޕާޓްމަންޓުން އެންގުމުން ކަމަށެވެ.\nބައިނަލްއަގުވާމީ މެޗުތަކަށް ލީގުގެ ކުޅުން މެދުކަނޑާލާފައިވާއިރު، އަލުން ލީގުގެ މެޗުތައް ފަށާނީ މި މަހު 23 ވަނަ ދުވަހު އެވެ. އިނގިރޭސި ޕްރިމިއާ ލީގުގެ އެއް ވަނައިގައި އަށް ޕޮއިންޓުގެ ލީޑަކާ އެކު ލިވަޕޫލް އޮތްއިރު، ލީގު އަލުން ފަށާއިރު އެ ޓީމު ނުކުންނާނީ ރަށުންބޭރުގައި ކްރިސްޓަލް ޕެލަސްއާ ދެކޮޅަށެވެ.\nސިޓީގެ މައްޗަށް ޔުނައިޓަޑުން ކުރި ހޯދައިފި\nޕްރިމިއާ ލީގުގެ މިދިޔަ ހަފްތާގެ އުސްއަލިތައް


Adhuge dhuniye: Indiage askariyyaa islaahukurun: "Moyanugovaasheve. ehcchakee igthisaadheve." - One Online\nއަދުގެ ދުނިޔެ: އިންޑިޔާގެ އަސްކަރިއްޔާ އިސްލާހު ކުރުން: "މޮޔަނުވާށެވެ. އެއްޗަކީ އިގްތިސާދެވެ."\nއިންޑިޔާގެ އަސްކަރިއްޔާގެ އޮނަރ ގާޑެއް، ބޮޑުވަޒީރު ނަރެންދުރަ މޯދީ އިންސްޕެކްޓް ކޮށްދެއްވަނީ. ފޮޓޯ އޭޕީ\nއެމެރިކާގައި 1992 ވަނަ އަހަރުގެ ރިޔާސީ އިންތިޚާބު ބޭއްވުނު ދުވަސްވަރަކީ އިގްތިސާދީގޮތުން އެމެރިކާއަށް ފަހި ދުވަސްވަރެއް ނޫނެވެ. ވެރިކަމުގައި ހުންނެވީ ޖޯޖް ބުޝްއެވެ. ދިވެހިން ކިޔާގޮތުންނަމަ ބޮޑު ބުޝްއެވެ. އެ އިންތިޚާބުގައި އިދިކޮޅުގެ ކެމްޕޭން މައިގަނޑު ގޮތެއްގައި އަމާޒު ކުރެވިފައި އޮތީ ގައުމަށް ކުރިމަތިވެފައިވާ އިގްތިސާދީ ތާށިކަމުގެ މައްޗަށެވެ. ދެވަނަ ދައުރަކަށް ހޮވިވަޑައިގަތުމަށް ރައީސް ބުޝް މަސައްކަތް ކުރައްވަމުން ގެންދެވިއިރު އޭނާގެ ވާދަވެރިޔަކީ ބިލް ކްލިންޓަނެވެ. އެދުވަސްވަރު ކްލިންޓަނުގެ ކެމްޕޭން މެނޭޖަރު ޖޭމްސް ކާރވިލް ވިދާޅުވި ކެމްޕޭން ބަސްފުޅެއް ވަރަށް ބޮޑަށް ވައިގައި ހިފިއެވެ. ފަހުން ކުލިންޓަންގެ މުޅި ކެމްޕޭން ޝިއާރުކަމުގައި ހިމެނުނީވެސް އެބަސްފުޅެވެ. އޭނާ ވިދާޅުވިއެވެ. މޮޔަނުވާށެވެ. އެއްޗަކީ އިގްތިސާދެވެ.\nމިބަހުގެ މުރާދަކީ މިއެވެ. ގައުމަކަށް އެންމެ މުހިއްމު އެއްޗަކީ ދުޅަހެޔޮ އިގްތިސާދެކެވެ. ގައުމުގެ ކޮންމެ ކަމެއްގެ ދުޅަހެޔޮކަމާއި ދެމެހެއްޓުން ގުޅިފައި އޮންނަނީ އިގްތިސާދާއެވެ. އެހެންވީމާ އިގްތިސާދާ ނުލައި އެހެން ކަންކަމެއް ނުރޭވޭނެއެވެ. ރާވައިގެންވެސް ނުވާނެއެވެ. ގައުމުގެ އެންމެ އިސް އެއްޗަކީ އިގްތިސާދެވެ. ޚަރަދުކުރަންވާނީ ލިބޭ އެއްޗަކަށް ބަލައިގެންނެވެ. ވިސްނާންވީ ޚަރަދުކުރާނެގޮތަކަށް ނޫނެވެ. ވިސްނުން ބަހައްޓަންވީ ލިބޭ މިންވަރު އިތުރުކުރެވޭނެ ގޮތަކަށެވެ. ވިސްނާންވީ ޚަރަދުކުރާ އެއްޗެއްވެސް އެ ޚަރަދުކުރެވެނީ އެންމެހެޔޮކޮށްތޯ ބަލައި އިސްރާފު ކުޑަކުރުމަށެވެ. މިދެންނެވި ޝިއާރު ކުރިއަށް ނެރެގެން ބިލް ކްލިންޓަންގެ ޓީމުން ވަނީ އެއަހަރުގެ އިންތިޚާބުގައި ރައީސް ބުޝްގެ މައްޗަށް ވަރަށް ފުރިހަމަ ކާމިޔާބީއެއް ހޯދައިފައެވެ.\n"މޮޔަ ނުވާށެވެ. އެއްޗަކީ އިގްތިސާދެވެ." މިއީ އެކިއެކި ކަންކަމަށް އަމާޒު ކުރެވިގެން ބޮޑެތި ކެމްޕޭން ހިންގާއިރު ދުނިޔޭގެ އެހެނިހެން ގައުމުތަކުގައިވެސް ފަހަކަށް އައިސް ވަރަށް ގިނައިން ބޭނުންކުރެވޭ ޝިއާރެކެވެ. މި ޝިއާރު އެންމެފަހުން ބޭނުންކުރީ އިންޑިޔާގެ ބޮޑުވަޒީރު ނަރެންދުރަ މޯދީގެ ސަރުކާރުންނެވެ. ވަރަށް ބޮޑު ޕްލޭނެއް އިފްތިތާހު ކުރުމުގެ ގޮތުންނެވެ. އެ ޕްލޭނުގެ ބޭނުމާއި މަގްސަދު ރައްޔިތުންނަށް ވިސްނައިދިނުމުގެ ގޮތުންނެވެ. ބޮޑުވަޒީރު މޯދީގެ ޕްލޭނަކީ އިނގިރޭސިންގެ އިސްތިއުމާރީ ވެރިކަން ނިމި 1947 ގައި އިންޑިޔާއަށް ފުރިހަމަ މިނިވަންކަން ލިބުނުފަހުން މިހާތަނަށް ދުވަހަކުވެސް އެއްވެސް ސަރުކާރަކުން އެކުލަވައިނުލާޒާތުގެ ބޮޑު ޕްލޭނެކެވެ. އެއީ އިންޑިޔާގެ އަސްކަރިއްޔާ ޒަމާނީކޮށް އިސްލާހުކޮށް ޚަރަދު ކުޑަކުރުމަށް އަމާޒުކުރެވޭ ޕްލޭނެކެވެ.\nއިންޑިޔާއަކީ ސައިޒުގެ ގޮތުން ދުނިޔޭގެ ހަތްވަނައަށް އެންމެ ބޮޑު ގައުމެވެ. އާބާދީގެ ގޮތުން ދުނިޔޭގައި ދެވަނައަށް އެންމެ ބޮޑު ގައުމެވެ. އިންޑިޔާގެ އަސްކަރިއްޔާއަކީ 1.4 މިލިޔަން މީހުންނާއެކު ދުނިޔޭގައި ދެވަނައަށް އެންމެ ބޮޑު އަސްކަރިއްޔާއެވެ. އަސްކަރީ ކަންކަމަށް އަހަރެއްގެ މައްޗަށް އިންޑިޔާއިން ކުރާ ހޭދަޔަކީ ނުވަތަ އިންޑިޔާގެ އަސްކަރީ ބަޖެޓަކީ ދުނިޔޭގައި ތިންވަނައަށް އެންމެ ބޮޑު ބަޖެޓެވެ. އެއީ ކޮންމެ އަހަރަކު ގާތްގަޑަކަށް 71 ބިލިޔަން ޑޮލަރެވެ. މި ބަޖެޓުގެ ތެރެއިން ދެބައިކުޅަ އެއްބަޔަށްވުރެ ބޮޑު އެއްޗެއް ޚަރަދުވަނީ ސިފައިންގެ މުސާރަޔަށާއި ޕެންޝަނަށެވެ. ސިފައިންގެ މުސާރަޔާއި ޕެންޝަނުގެ އޮނިގަނޑަކީ ވަރަށް ޒަމާންވީ ބައު އޮނިގަނޑެކެވެ. އެއްވެސް ސަރުކާރަކަށް މި އޮނިގަނޑު އިސްލާހެއް ނުކުރެވެއެވެ. ކުރާކަށް ނުވެސް ކެރެއެވެ. މައްސަލައިގެ ބާވަތުންނެވެ.\nބޮޑުވަޒީރު މޯދީގެ ސަރުކާރުން މިހާތަނަށް މަސައްކަތްކުރަމުން އައީ މި އޮނިގަނޑު އިސްލާހުކުރެވޭތޯއެވެ. އުޅެއުޅެ އެކަމެއް ނުވިއެވެ. އެހެންވީމާ މިހަފުތާގެ އަންގާރަދުވަހު ސަރުކާރުން ނިންމީ މިހާރު އަމަލުކުރަމުންދާ އޮނިގަނޑު އެއްކޮށް އުވައިލުމަށާއި މުޅިން އައު އޮނިގަނޑެއް ތައާރަފު ކުރުމަށެވެ. މިބަދަލަކީ ފަސޭހަ ބަދަލެއް ނޫނެވެ. މާކެޓްކުރަން ނުހަނު އުނދަގޫ ބަދަލެކެވެ. އެހެންވީމާ މި ބަދަލު ރައްޔިތުންނަށް ބުނެދޭން އެއްކަލަ ޝިއާރު ބޭނުންކުރަން ޖެހުނީއެވެ. "މޮޔަ ނުވާށެވެ. އެއްޗަކީ އިގްތިސާދެވެ. އިގްތިސާދުކުރުމަކީ އިސްރާފު ކުޑަކުރުމެވެ. މިއުޅެނީ އިސްރާފު ކުޑަކުރެވޭތޯއެވެ." އިސްރާފޭ އެބުނާ ބަހުގެ މުރާދަކީ ޕެންޝަނެވެ. ޕެންޝަނަށް ކުރަންޖެހޭ ހޭދަ މާބޮޑީއެވެ. އައު އޮނިގަނޑުގެ ބޭނުމަކީ އިސްރާފު ކުޑަކުރުމެވެ.\nއައު އޮނިގަނޑުގެ ދަށުން ސިފައިންގެ ޚިދުމަތަށް ޒުވާނުން ހޮވާނީ ހަތަރު އަހަރުގެ ވަގުތީ ކޮންޓްރެކްޓަކާއެކުގައެވެ. އޭގެ ދަަށުން ޕެންޝަނެއް އަދި ތައުލީމަށް ޚަރަދުކުރުމެއް ނޯންނާނެއެވެ. މި ކޮންޓްރެކްޓް ހަމަވީމާ އެ މީހެއްގެ ކެރިކުޅަދާނަކަމާއި ދުޅަހެޔޮކަމަށް ބަލައިގެން އަނެއްކާވެސް އައު ކޮންޓްރެކްޓެއް ދޭނީއެވެ. ސިފައިންގެ ޚިދުމަތަކީ ޕެންޝަނާއި އެނޫންވެސް އިނާޔާތްތައް ހައްގުވާ ކަހަލަ ޚިދުމަތަކަށެއް ނުވާނެއެވެ. ކުރީގެ ވިސްނުމާއި ތަރުތީބުކުރުންތައް މުޅިން ނިމުމަކަށް އަންނާނެއެވެ. ތަޖުރިބާކާރުން ގަބޫލުކުރާ ގޮތުގައި އިންޑިޔާ ކަހަލަ ގައުމެއްގައި މިއީ ނަތީޖާ ހެޔޮވުމަށްވުރެ ނުބައިވެދާނެ ބަދަލެކެވެ. އިންޑިޔާގެ އަސްކަރިއްޔާގެ ޕްރޮފެޝަނަލްކަން އިތުރުވުމުގެ ބަދަލުގައި ކޮރަޕްޝަނަށް މަގުފަހިވެ ސިފައިންގެ ސަފުތަކުގެ ބަދަހިކަން ގެއްލިގެން ހިނގައިދާނޭ ބަދަލެކެވެ.\nގުޅޭ ޓެގު އިންޑިއާ އިގްތިސޯދު


Sarukaaruge kunfunithah maalee gotun hinithun velaifi\nސަރުކާރު ކުންފުނިތައް މާލީ ގޮތުން "ހިނިތުންވެލައިފި"\nމީގެ ދެ އަހަރެއް ކުރިން އެމްޓީސީސީއަކީ އެންމެ ބޮޑު ގެއްލުމެއް އޮތް ކުންފުންޏެވެ. އަދި ސަރުކާރުގެ ޓޫރިޒަމް ކުންފުނި އެމްޓީޑީސީއަކީ އަބަދުވެސް ގެއްލުން ވާ ކުންފުންޏެކެވެ. ނަމަވެސް މިހާރު އެއީ މާޒީ އެވެ. މިހާރުގެ މަންޒަރު ބަދަލުވެއްޖެ އެވެ. މި އަހަރުގެ މިހާތަނަށް ބަލާއިރު ސަރުކާރު ކުންފުނިތަކުގެ ހިސާބުތަކުން ދައްކަނީ ތިޔާގިކޮށެވެ. ކުންފުނިތައް މި ވަނީ މާލީގޮތުން "ހިނިތުންވެލާފަ" އެވެ.\n"އެމްޓީސީސީއަށް ކުރިން އޮތީ އަޅާނުލާ. ނަމަވެސް ސަރުކާރުން އައިސް ކުންފުންޏަށް އަޅާލައި ޕްރޮޖެކްޓްތައް ދޭން ފެށުމުން މި ފައިދާ ދައްކަނީ،" އެމްޓީސީސީގެ މެނޭޖިން ޑިރެކްޓަރު އަބްދުރައްޒާގު ހަލީމް ވިދާޅުވި އެވެ.\nއެމްޓީސީސީއަށް މި އަހަރުގެ ފުރަތަމަ ކުއާޓަރުގައި 41.5 މިލިއަން ރުފިޔާ ސާފު ފައިދާގެ ގޮތުގައި ލިބިފައިވެ އެވެ. އަދި ދެވަނަ ތިން މަހު މި އަދަދު މިވަނީ 45.8 ޕަސެންޓަށް މައްޗަށް ޖެހިލާފަ އެވެ.\nރާއްޖެއަށް ތެލާއި ކާޑު އެތެރެކުރާ އެސްޓީއޯ އަށް މި އަހަރުގެ ފުރަތަމަ ކުއާޓަރު (ފުރަތަމަ ތިން މަހު) ލިބިފައިވަނީ 77.4 މިލިއަން ރުފިޔާ އެވެ. ނަމަވެސް ނިމިދިޔަ ދެވަނަ ކުއާޓަރުގައި މި އަދަދު މިވަނީ 88 މިލިއަން ރުފިޔާއަށް އިތުރުވެފަ އެވެ. މީގެ ސަބަބެއް ކަމަށް އެ ކުންފުނި ބުނަނީ ހިންގުމަށް ގެންނަމުންދާ ބަދަލެވެ.\nއެސްޓީއޯގެ މެނޭޖިން ޑިރެކްޓަރު އަހުމަދު ޝަހީރު ވިދާޅުވީ ފައިދާ އިތުރުވި އެއް ސަބަބަކީ ކުންފުނީގެ ހިންގުމަށް ގެނެވުނު ބަދަލާއި ހަރަދު ކުޑަ ކުރުން ކަމަށެވެ.\n"މިދިޔަ އަހަރަކީ ވެސް ފައިދާ ބޮޑު އަހަރެއް. މި އަހަރު ވެސް ރަނގަޅު ފައިދާއެއް ލިބޭނެ. މިދިޔަ އަހަރަކީ ދުނިޔޭގެ ބާޒާރުގައި ތެލުގެ އަގު ވަރަށް ބޮޑަށް ދަށް އަހަރެއް. އެހެންވެ އެންމެ ބޮޑު އަހަރު ނިމުނުއިރު ބޮޑު ފައިދާއެއް ލިބުނީ. މި އަހަރު ވެސް އެވަރާ ގާތްކުރާ އަދަދަކަށް ފައިދާ ލިބޭނެ،" ޝަހީރު ވިދާޅުވި އެވެ.\nސަރުކާރު ކުންފުނިތަކަށް ބަލާއިރު އެންމެ ހާލުގައި އޮތް ކުންފުންޏަކީ ހަމަ ގައިމު ވެސް ޓޫރިޒަމް ކުންފުނި އެމްޓީޑީސީ އެވެ. ގިނަ އަދަދެއްގެ ރަށްތަކެއް ބޮލުގައި އަޅައިގެން ނުހެދި އޮތް އެމްޓީޑީސީއަށް ކުރިން ވަމުން ދިޔައީ ގެއްލުމެވެ. ނަމަވެސް މިހާރު އެ ކުންފުންޏަށް ވެސް ވަނީ ފައިދާވާން ފަށާފަ އެވެ. ނަމަވެސް އެމްޓީޑީސީގެ ފައިދާ ވަރަށް ދަށެވެ. މި އަހަރުގެ ފުރަތަމަ ކުއާޓަރުގައި އެ ކުންފުންޏަށް ލިބިފައިވަނީ އެންމެ 15 މިލިއަން ރުފިޔާގެ ފައިދާ އެވެ. ނަމަވެސް ދެވަނަ ކުއާޓަރުގައި މި ފައިދާ ވަނީ 16.9 މިލިއަން ރުފިޔާއަށް އިތުރުވެފަ އެވެ.\nޓޫރިޒަމް ކުންފުނީގެ އިތުރުން ސަރުކާރުގެ ޓެލެކޮމިއުނިކޭޝަން ކުންފުނި ދިރާގަށް މި އަހަރުގެ ފުރަތަމަ 185.5 މިލިއަން ރުފިޔާ ލިބުނު ނަމަވެސް ނިމިދިޔަ ދެވަނަ ކުއާޓަރުގައި މި އަދަދު މިވަނީ 181.9 ޕަސެންޓަށް ދަށަށް ގޮސްފަ އެވެ. މީގެ ސަބަބަކީ ޓޫރިޒަމްގެ އޮފް ސީޒަނާ ދިމާކޮށް އިންޓަނޭޝަނަލް ރޯމިން އިން ކުންފުންޏަށް ލިބޭ އާމްދަނީ ދަށަށް ދިއުމެވެ.\nސަރުކާރުގެ ކުންފުނިތަކުގެ ތެރެއިން އެންމެ ހަލުވިކަމާއެކު ކުރިއަރަމުން އަންނަ އަނެއް ކުންފުންޏަކީ ގައުމީ ބޭންކެވެ. އާ އުފެއްދުންތައް "ފުލުފުލުގައި" ނެރެމުންދާ ގައުމީ ބޭންކަށް މި އަހަރުގެ ފުރަތަމަ ކުއާޓަރުގައި ފައިދާގެ ގޮތުގައި 110 މިލިއަން ރުފިޔާ ލިބިފައިވެ އެވެ. އަދި ދެވަނަ ކުއާޓަރުގައި މި އަދަދު މިވަނީ 115 މިލިއަން ރުފިޔާއަށް އިތުރުވެ "ހިނިތުންވެލާފަ" އެވެ.


vnews - ODPL: Nafiu ge hat-trick aa eku TC AH faseyha molheh\nނާފިއުގެ ހެޓްރިކާއެކު ޓީސީއަށް ފަސޭހަ މޮޅެއް\nއުރީދޫ ދިވެހި ޕްރިމިއާ ލީގުގައި ރޭ ކުޑަހުވަދޫއާ ދެކޮޅަށް ކުޅުނު މެޗް ފަސޭހަ ކަމާއެކު ޓީސީ ސްޕޯޓްސް ކުލަބުން ކާމިޔާބު ކޮށްފި އެވެ،.\nގައުމީ ފުޓްބޯޅަ ދަނޑުގައި ކުޅުނު މިމެޗް ޓީސީއިން ކާމިޔާބު ކުރީ 6-1 ލަނޑުންނެވެ.\nޓީސީގެ ފަރާތުން ތަފާތު މޮޅު ކުޅުމެއް ފެނިގެން ދިޔަ މި މެޗްގައި އެޓީމުގެ އަލީ ނާފިއު ވަނީ ތިން ލަނޑު ޖަހާ ލީގުގެ ފުރަތަމަ ހެޓްރިކް ހަދާފައެވެ. މިމެޗުގައި ޓީސީގެ އަނެއް ތިން ލަނޑު އެޓީމަށް ޖަހާދިން ކުޅުން ތެރިންނަކީ ބިދޭސީ ކުޅުންތެރިޔާ ކޯނެލިއަސް ސްޓެވާޓް އާއި އަބްދުﷲ ހަނީފް އަދި ނާއިޒް ހަސަން އެވެ.\nރޭގެ މެޗުގައި ޓީސީ ކޮޅަށް ކުޑަހުވަދޫއިން ޖެހި އެޓީމުގެ ހަމައެކަނި ލަނޑު މެޗުގެ 56 ވަނަ މިނެޓުގައި ކާމިޔާބު ކޮށްދިނީ އާދަމް ޝަހީމް އެވެ.\nމީގެ އިތުރުން މިމުބާރާތުގައި އިއްޔެ ހަވީރު ކުޅުނު މެޗް ކާމިޔާބު ކުރީ މާޒިޔާއިންނެވެ. މާޒިޔާއިން މިމެޗް ކާމިޔާބު ކުރީ ނިއުއާ ވާދަކޮށް 2-0 ލަނޑުންނެވެ. މާޒިޔާ އިން މި މެޗްގައި ޖެހި ދެލަނޑު އެ ޓީމަށް ކާމިޔާބުކޮށްދީފައިވަނީ ބޮޖާން އާއި އުމެއިރު އެވެ.\nދިވެހި ޕްރިމިއާ ލީގުގައި މިހަތަނަށް ކޮންމެ ޓީމެއް ވެސް ޖުމްލަ ދެ މެޗް ކުޅެފައި ވާއިރު، ލީގް ތާވަލްގެ އެއް ވަނަ މަގާމްގައި ކުޅުނު ދެ މެޗުން މޮޅުވެ ހަ ޕޮއިންޓާއެކު އޮތީ މާޒިޔާ އެވެ. ހަމަ އެއަދަދަށް ޕޮއިންޓް ހަމަކޮށްގެން ދެ ވަނަ މަގާމްގައި އޮތީ ގްރީން ސްޓްރީޓްސްއެވެ. އަދި ލީގް ތާވަލްގެ ތިން ވަނަ މަގާމްގައި ތިން ޕޮއިންޓް ހޯދައިގެން އޮތީ ޓީސީ އެވެ. ލީގުގެ އެެންމެ ފުލުގައި ޕޮއިންޓެއް ނެތި އަދި އޮތީ ކުޑަހުވަދޫ އެވެ.\nޕްރިމިއާ ލީގުގައި ދެން އެންމެ އަވަހަށް ވެސް މެޗެއް ކުޅޭނީ އަންނަ ހުކުރު ދުވަހު އެވެ. އެދުވަހު ދެ މެޗް ކުޅުމަށް ހަމަޖެހިފައި ވާއިރު، ފުރަތަމަ މެޗުގައި ހަވީރު 4:00ގައި ބައްދަލުކުރާ ދެޓީމަކީ ނިއު އާއި ގްރީންސްޓްރީޓް އެވެ. ދެ ވަނަ މެޗުގައި އެރޭ 9:00 ބައްދަލުކުރާ ދެޓީމަކީ ކުޑަހުވަދޫ އާއި މާޅޮސް އެވެ.


އެލީޝާ (9ވަނަބައި) – Esfiya\nލޯބި October 28, 2014\nއެލީޝާގެ ފަޔަށް އޮތީ އަކިރިގަނޑެއް ހެރިފައެވެ. ކަރަމް މަޑުމަޑުން އެއަކިރިގަނޑު ނައްޓާލިއެވެ. “އައްދޯއި….” އެލީޝާއަށް މަޑުމަޑުން ބުނެލެވުނެވެ. އެނައްޓާލުމުން އެތަނުން ލޭއަންނަންފެށިއެވެ. މިތަން ފެނުމުން އެލީޝާއަށް ލޯމަރާލެވުނެވެ. ކަރަމް ދެކޮޅުބަލާލީ ލޭ ބަންދުކުރަން އެތާގައި އަޅާނެ އެއްޗެއް ފެނޭތޯއެވެ. އެއްވެސް އެއްޗެއް ނުފެނުމުން އޭނާ ލައިގެން އިން ޓީޝާޓު ބޭލުމަށްފަހު އެތާއައްސާލިއެވެ. އަދި ލުއިފަތެއް ބިންމަތިން ނަގާހެން އެލީޝާ އޭނާގެ ބާރުގަދަ ދެއަތުން އުފުލާލިއެވެ. “އެލީ ދާންވީ މަގު ކިޔާދެއްޗޭ…” މިހެން ބުނެފާ ކަރަމް އެލީޝާ ބުނިގޮތަށް ހިނގާގަތެވެ. މަންމަމެން ތިބި ހިސާބަށް ދެވުމުން ކަރަމްމެން ފެނިގެން އެންމެން އެތަނަށް އެއްވިއެވެ. “އެލީއަށް ކިހިނެއްވީ….؟؟؟” އެންމެން ދުރުކޮށްލަމުން ކަރަމްގެ ގާތަށް ޖެހިލަމުން ހަފްސާ އަހާލިއެވެ. “ފަޔަށް އަކިރިގަނޑެއް ހެރުނީ….” ކަރަމް އެތާއޮތް އަށްޓެއްމަތީ އެލީޝާ ބާންދަމުން ބުނެލިއެވެ. “ދޮންބެދައްތާ އަހަރެން ބޭގްތެރޭ އޮންނާނެ ފަސްޓް އެއިޑް ބޮކްސްއެއް، އެ ގެނެސްދީބަލަ….” ކަރަމް މިހެން ބުނުމުން އަރޫނާ އަވަސް އަވަހަށް ފަސްޓްއެއިޑް ބޮކްސް ބަލާ ދިޔައެވެ. “އެންމެން ތިހެން ބޮނޑިވެގަނެގެން ތިބީމަ އެލީ ހާސްވާގޮތްވެދާނެ…. އެއީ މާ ބޮޑުކަމެއް ނޫން…. ބޭސް އަޅާލީމަ ރަނގަޅުވެދާނެ…” ކަރަމް މިހެން ބުނުމުން އެންމެން އެތަނުން ދުރަށް ދިޔައެވެ. ތަހާނީ، ތާރާ، އަލްޝާ އަދި އިނާޝް ފިޔަވައެވެ. “އަހަރެމެން ތިއްބަސް ދޮންތަ ހާހެއް ނުވާނެ….” އެލީޝާގެ އަތުގައި ހިފާލަމުން އަލްޝާ ބުނެލިއެވެ. ކަރަމް އަލްޝާގެ ބޮލުގައި ފިރުމާލިއެވެ. އަލްޝާއަށް ފުރަތަމަ ފަހަރަށް އަމިއްލަ ބޭބެއެއް ހުރިކަމުގެ އިހުސާސް ކުރެވުނެވެ. އެވަގުތު އަރޫނާ ފަސްޓްއެއިޑް ބޮކްސް ހިފައިގެން އައުމުން ކަރަމް އަވަސްވެގަތީ އެލީޝާގެ ފައިގާ ބޭސް އަޅާށެވެ. ކައުޝަލް ގޮވާލުމުން އަރޫނާ ދިޔައެވެ. “ޑޮކްޓަރ ކަރަމް ފަހުމީ…..” ތަހާނީއަށް އެވަގުތު ފަސްޓްއެއިޑް ބޮކްސްގެ މަތިގަނޑު ފެނުމުން އޭގައި ހިއްޕާފައިވާ ނަންކޮޅު ކިޔާލިއެވެ. “ކަރަމް ތީ ޑޮކްޓަރެއްތަ….؟؟؟” ތަހާނީ އަހާލިއެވެ. އެލީޝާގެ ފައިގާ ބެންޑޭޖްގަނޑު އޮޅާލަމުން އާނ އެކޭ ބުނުމުގެ ގޮތުން ކަރަމް ބޯޖަހާލިއެވެ. “އެހެން ވީއިރު އެލީ ދޮންތަ ބަލިވިޔަސް ކަރަމްބެ ހުރިއްޔާ ނުޖެހޭނެ ދޯ ހާސްވާކަށް…” ތާރާ މިހެން ބުނުމުން ކަރަމް ހީލިއެވެ. “އެމަގާމުގަ އޭނަ ނޫން އެހެން މީހަކު ހުރިނަމަވެސް އެގޮތަށް ކަންތައް ކުރާނެކަން އަހަންނަށް އެނގޭ… އެއީ ހަމަ ދެއްކުންތެރިކަން….” އެލީޝާ ދުރު ބަލަހައްޓައިގެން އިނދެ ބުނެލިއެވެ. “އެލީ… މީ ދެއްކުންތެރި ކަމެއް ނޫން… އަހަރެން ހަމަ ހަގީގަތުގަވެސް އެލީދެކެ ވަރަށް ލޯބިވޭ… އަހަންނަށް އެނގޭ އެލީއަށް ގަބޫލު ކުރަން އުނދަގުވާނެކަން…. ކޮންމެވެސް ދުވަހަކުން އެލީއަށް އަދި ވިސްނޭނެކަންނޭނގެ އަހަރެން އެލީދެކެ ލޯބިވާވަރު… އަހަރެން އެދުވަހަކަށް އިންތިޒާރު ކުރާނަން… އަހަރެން އަންނާނަން އެލީއަށް ކާން އެއްޗެހި ހިފައިގެން…..” މިހެން ބުނެފައި ކަރަމް އެތަނުން ދިޔައެވެ. “އެލީ އޭނައާ ދިމާއަށް އެހެން ބުނާކަށް ނުވާނެއްނު….. ވަރަށް ދެރަވެގެން ކަންނޭނގެ އޭނަ އެދިޔައީ……” އިނާޝް ބުނެލިއެވެ. ” އޭނަޔަށް ހުރިހާ ހަގީގަތެއް އެނގިހުރެއެއްނު އަހަންނާ އިނީ…. އޭނަ އަހަރެން ދެކެ ލޯބިވާނަމަ އަހަރެންގެ އުފާތަކަށްވެސް ގަދަރުކުރީސް…. އޭނާ އެކަނިތަ ދެރަވާނީ…؟؟؟ އަހަރެން ވަކި ދެރައެއް ނުވާނެތަ….؟؟؟؟” އެލީޝާ ވާހަކަ ދެއްކީ އިނާޝްގެ މޫނަށް ބަލަހައްޓައިގެން އިނދެއެވެ. “އެލީ….. ވެދާނެއްނު އެލީހެން އޭނަވެސް ކައިވެންޏަށް އިންކާރު ކުރަން ނުކެރުނީ ކަމަށް…… އޭނަވެސް އޭނާގެ މައިންބަފައިންނަށް ގަދަރުކުރާނެއްނު……” ތަހާނީ ބުނެލިއެވެ. ” އެހެން ނޫނަސް އަހަންނަށް ހީވަނީ ކަރަމްބެ ހަމަ އަސްލުވެސް ދޮންތަދެކެ ވަރަށް ލޯބިވާހެން…. ދޮންތަ އެވަރަށް އެއްޗެހި ކިޔާއިރުވެސް ރުޅިވެސް ނާދެއެއްނު…..” އަލްކޮ ތި ބުނީ ހަމަ ރަނގަޅަށް އަހަންނަށްވެސް ހީވަނީ ކަރަމްބެ އެލީދޮންތަދެކެ ވަރަށް ލޯބިވާހެން…. އަނެއްކާ ކަރަމްބެ ކިހާސަޅި…..” ތާރާ މިހެން ބުނުމުން އެލީޝާ ނޫން އެހެންމީހުން ހޭން ފެށިއެވެ. އެލީޝާ އެންމެންގެ މޫނަށް ވަކިވަކިން ބަލާލީ ހިތްހަމަ ނުޖެހިފައި އިނދެއެވެ. އެހެންކަމުން އެންމެން ހުނުން ހުއްޓާލިއެވެ. “އެލީ…. ދެން މިއުވާނު މަތިން ހަނދާން ނައްތާލާފަ ކަރަމްއާއި އެކީ ރީތިކޮށް އުޅެންވީނު…..” އެލީޝާގެ އަތުގައި ހިފާލަމުން ތަހާނީ ބުނެލިއެވެ. “އެންމެން މޮޔަ ވީތަ؟؟؟ އިނގޭތަ ތި ކިޔޭ އެއްޗެއް…. އަހަރެން ކިހިނެއް މިއުވާނު މަތިން ހަނދާން ނައްތާލާނީ….. އެއީ ތި މީހުން ތި ހީކުރާހާ ފަސޭހަ ކަމެއް ނޫނޭ….. ތިމީހުނަށް އަދި މީހެއްދެކެ ލޯބި ނުވެވޭތީ ތިހެން ތިބުނަނީ…… ލޯބިރަނގަޅަށް އިނގޭނަމަ ތިހެނެއް ނުބުނާނެ…..” އެލީޝާ ވަރަށް އަސަރާއިއެކު ބުނެލިއެވެ. އެވަގުތު ދެތަށްޓަށް ނޫޑްލްސް އަޅައިގެން ކަރަމް އެތަނަށް އައެވެ. “އަލްކޮމެން ނުވެސް ކަނީތަ….؟؟؟ އެހެންނޫނީ މިގޮތަށް ތަށްޓަކަށް ނޫޑްލްސް އަޅައިގެން އެންމެނަށް ގެނެސްދެންވީތަ…..؟؟؟؟ މަޖާވެލާފައި ކަރަމް ބުނެލިއެވެ. ނޫނޭ ކަރަމްބެ ދޮންތަޔަށް ރަނގަޅަށް ކާންދީ…… އަހަރެމެންވެސް މިދަނީ ކާން…..” މިހެން ބުނެފައި އަލްޝާމެން އެތަނުން ދިޔައެވެ. އެމީހުން ދިޔުމުން ކަރަމް އެލީޝާގެ ގާތުގައި އިށީނދެ އޭނަޔަށް އެއްތަށި ދިއްކޮށްލިއެވެ. އެލީޝާ ތަށީގައި ހިފިއެވެ. “މިހާރުވެސް ވަރަށް ތަދުވޭތަ ފަޔަށް…؟؟” ކަރަމް އަހާލިއެވެ. “ކުޑަކޮށް….” އެލީޝާގެ ޖަވާބު ކުރެވެ. “ވަރަށް އަވަހަށް ރަނގަޅުވެދާނެ…. އެލީ….. ވަރަށް ބޮޑަށް ސޮރީ….. އަހަންނާ ހެދި އެލީއަށް ތިހެން ތިވީ…..” އެލީޝާގެ ދެލޮލަށް ބަލަން އިނދެ ކަރަމް ބުނެލިއެވެ. “އެއީ ކަރަމް ކުރި ކަމެއް ނޫނެއްނު…. ވާން ހުރިކަމެއް ވާނެ…. އަޅާނުލާ…..” މިހެން ބުނެފާ އެލީޝާ ކާން ފެށިއެވެ.\nމެންދުރު ކައި ނިމިގެން އެންމެން ދިޔައީ މޫދަށްއެރޭށެވެ. އެންމެން މޫދަށް ދާންފެށުމުން އެލީޝާވެސް ބޭނުންވީ ގޮނޑުދޮށުގައި އިށީނުމަށް ދާށެވެ. އޭނަޔަށް މޫދަށް ނޭރެވުނަސް އެހެން މީހުން މޫދަށް އެރޭތަން ބެލުމަށެވެ. އެލީޝާ އުޅުނީ އެކަނި ފައިބާގެން ދާށެވެ. “އެލީ އަހަރެން ގެންގޮސްދެންތަ….؟؟؟؟” އެލީޝާގެ ގާތަށް ޖެހިލަމުން ކަރަމް ބުނެލިއެވެ. “ނޫނޭ…. އަހަރެން އެކަންޏަށް ދެވޭނެ….” އެލީޝާ އެހެން ބުނުމުންވެސް ކަރަމް އައިސް އެލީޝާގެ އަތް އޭނާގެ ކޮނޑުމައްޗަށްލަމުން އެލީޝާގެ އުނަގަނޑުގައި ހިފާ އޭނަޔަށް ގޮނދުދޮށަށް ދިޔުމަށް އެހީވިއެވެ. ފަހަތުން މަންމަމެން އަންނާތީ އެލީޝާއަށް އިތުރު އެއްޗެއް ބުނާކަށް ނުކެރުނެވެ. ގޮނޑުދޮށަށް ގޮސް ގަހެއްގެ ހިޔަލުގައި އެލީޝާ ބޭންދުމަށްފަހު ކަރަމްވެސް އެލީޝާގެ ގާތުގައި އިށީނެވެ. “ކަރަމް ދޭ އމީހުންނާ އެކީ މޫދަށް އެރެން… އަހަރެން އިނދެފާނަން މިތާ…..” މޫދާ ދިމާއަށް ބަލަހައްޓައިގެން އިދެ އެލީޝާ ބުނެލިއެވެ. “ނޫން… އަހަރެން ނުދާނަން…. އަހަރެންގެ އަންހެނުން މިތާ ބައިންދާފަ އަހަރެން ކިހިނެއް މޫދަށް އެރޭނީ…” މަޖާވެލާފާ ކަރަމް ބުނެލިއެވެ. އެލީޝާ ކަރަމްއަށް ބަލާލުމަށްފަހު އަނގަޔަށް ގޮތެއް ހަދާލިއެވެ. “ކިހިނެއް ވެގެންތަ އަހަންނާ ދިމާއަށް ބަލަހައްޓައިގެން ތިއިނީ…. މަގޭ މޫނުގައި އެއްޗެއް ހުރީތަ….؟؟؟” އިރުކޮޅަކު މޫދަށް ބަލަހައްޓައިގެން އިނދެފައި ކަރަމް ބަލާކަން އެނގުމުން އެލީޝާ އަހާލިއެވެ. “ހޫމް….” އެ އިންގޮތަށް އެލީޝާގެ މޫނަށް ބަލަހައްޓައިގެން އިނދެ ކަރަމް ބުނެލިއެވެ. “ކޯއްޗެއް ހުރީ….؟؟؟؟” މޫނުގައި އަތްކާއްތާލަމުން އެލީޝާ އަހާލިއެވެ. ކަރަމް އެލީޝާގެ އަތުގައި ހިފާ އޭނާގެ މޫނާ ދުރުކުރުވިއެވެ. އެލީޝާ ކަރަމް އަށް ބަލަލިއެވެ. ތި މޫނުގައި ރީތިރީތި ބްލޫ ދެލޮލާ، ކުޑަކުޑަ ނޭފަތަކާއި، ރަތް ލިޕްސްއެއް އެބަހުރި….” އެލީޝާގެ ތުންފަތުގައި އިނގިލި ޖައްސާލަމުން ކަރަމް ބުނެލިއެވެ. “ކަރަމް މޮޔަވީތަ…؟؟؟؟” އެލީޝާ މޫދާ ދިމާއަށް ބަލަހައްޓައިގެން އިނދެ ނުރުހުން ވެފައި ބުނެލިއެވެ. “ހޫމް އެލީގެ ލޯބި ނުލިބެއްޖާ މޮޔަވެސް ވެދާނެ….. އަހަރެން ހިތަށްއަރާ އަހަންނަށް އެލީގެ ލޯބި ލިބޭނީ ކޮންދުވަހަކުންބާއޭ…..” ފަސްގަނޑުގައި ދެއަތް ވިއްދާލަމުން މަތި ބަލަހައްޓާގެން އިނދެ ކަރަމް ބުނެލިއެވެ. “އަހަންނަކަށް ހިޔެއް ނުވެ ތިދުވަހެއް އަންނާނެހެނެއް… އަހަންނަކަށް ކަލޭދެކެ ލޯތްބެއް ނުވެވޭނެ….” “އެލީ ތިހެން ނުބުނޭ…. އަހަރެން މާތް ﷲ އިރާދަ ކުރެއްވިއްޔާ އެލީގެ ލޯބި ކާމިޔާބު ކުރާނަން…” އެލީޝާގެ ދެލޮލަށް ބަލަން އިނދެ ކަރަމް ބުނެލިއެވެ. އެލީޝާ މޫނަށް ވައްތަރެއް ޖައްސާލިއެވެ. ހަވީރުވާން ކައިރިވުމުން އެލީޝާމެން ރަށަށް ދާން ފުރިއެވެ.\nޖެހިގެން އައި ދުވަހުގެ މެންދުރުގެ ވަގުތެވެ. ކަރަމްގެ އާއިލާއާއި އެލީޝާގެ އާއިލާ ތިބީ ރަށުގެ ބަނދަރުގައެވެ. ކަރަމްގެ އާއިލާއާއި އެލީޝާ މާލެދާތީ ފުރުވަން އައިހެވެ. “އެލީ ހިނގާ ދާން…. އެންމެން އެދަނީ ލޯންޗަށް އަރަން….” އެންމެން ހިނގައިގަތުމުން ކަރަމް އެލީޝާގެ ގާތުގައި ބުނެލިއެވެ. އެލީޝާ އޭނާގެ މަންމައާއި ބައްޕައާއި ބޮޑުދައިތައާއި ސަލާމް ކޮށްލިއެވެ. އެލީޝާހުރީ ފެންކަޅިވެފައެވެ. ދެން އޭނާ ދިޔައީ ލޯބިވާ ކޮއްކޮމެންނާ އެންމެގާތް އެކުވެރިޔާއާއި ސަލާމް ކުރާށެވެ. އެހިސާބުން އޭނާ ހިފަހައްޓައިގެން ހުރި ކަރުނަތައް ފައިބާގަތެވެ. އެލީޝާ އަލްޝާގެ ގައިގާ ބައްދާލައިގެން ހުރެ ރޯންފެށިއެވެ. އެލީޝާ ރޯން ފެށުމުން އެންމެންވެސް ތިބީ ވަރަށް ދެރަވެފައެވެ. “އެލީ ދެން ނުރޮއެ… ތި އުޅެނީ އުމުރަށް ކޮއްކޮމެންނާ ވަކިވާކަށް ނޫނެއްނު…. އެލީ ބޭނުން އިރަކުން ކޮއްކޮމެންނާ ގުޅޭނެ….” ލައިލާ އެލީޝާގެ ބޮލުގައި ފިރުމާލަމުން ވިސްނާދިނެވެ. “އެހެން ނޫނަސް އަހަރެން އަންނާނަން ދޭތެރެ ދޭތެރެއިން އެލީ ގޮވައިގެން މިރަށަށް….” އެލީޝާ ހިތްހަމަ ޖައްސާދިނުމުގެ ބޭނުމުގައި ކަރަމް ބުނެލިއެވެ. އަދި އޭނާގެ އަތުގައި ހިފައިގެން ލޯންޗާ ދިމާއަށް ހިނގާގަތެވެ. އެލީޝާ ފަސް އެނބުރި ބަލާލިއެވެ. އޭރުވެސް އޭނާގެ ލޮލުގައި ތާޒާ ކަރުނަތައް ވިދަވިދާ ހުއްޓެވެ.\nކަރަމްމެން ލޯންޗަށް އެރުމާއިއެކު ލޯންޗް ނައްޓާލިއެވެ. ލޯންޗް ނައްޓާލުމުން އެލީޝާއަށް އަނެއްކާވެސް ރޮވެން ފެށިއެވެ. “އެލީ ދެން ހުއްޓާލާ ކަރަމް އެލީޝާއަށް ހިތްވަރު ދިނުމުގެ ގޮތުން ބުނެލިއެވެ އަދި އެލީޝާގެ ފުރަގަހުން އޭނާގެ ކޮނޑުގައި އަތް ބާއްވާލިއެވެ. ކަރަމްގެ ފަރާތުން މި ލިބުނު ގާތްކަމުން އެލީޝާ ކަރަމްގެ ކޮނޑުގައި ބޯ އަޅާލިއެވެ. މީހުން ބުނަނީ ތެދެކެވެ. ހިތަށް ތަދުވެފައިވާ ވަގުތެއްގައި ތިމާގެ ދުޝްމަނުން މަތިންވެސް ހަނދާން ނެތިދެއެވެ. އެމީހުންގެ ފަރާތުން ދިއްކޮށްލާ އެހީތެރިކަމުގެ އަތުގައި ހިފޭގޮތްވެސް ވެއެވެ. އެލީޝާއަށްވެސް ވީ އެހެންނެވެ. އެލީޝާގެ މިގާތްކަމުން ކަރަމްއަށް ކުރެވުނީ މުޅިން ތަފާތު އިހުސާސް ތަކެކެވެ. އެލީޝާގެ ބީހިލުމުން ގައިގާ ކަރަންޓުގެ ރާޅު ބާންޏެއް ދުވެލި ކަހަލައެވެ. ވަރަށް ތަފާތު އިހުސާސް އެކެވެ. އެލީޝާގެ މިގާތްކަމުން ކަރަމްއަށް މާނަ ނެގުނީ ތަފާތު ގޮތަކަށެވެ. ކަރަމް ދެކޭ ގޮތުގައި އެއީ އެލީޝާގެ ފަރާތުން އޭނާގެ ގާތްކަން ލިބޭނެކަމުގެ އަލާމާތެކެވެ.\nމާލެދެވުމުން އެންމެން އެކީ ވޭނުގައި ގެޔަށް ދިޔައެވެ. ގޭގެ ދޮރުން އެތެރެއަށް ވަދެވުމާއި އެކު އެލީޝާ ގެޔަށް ނަޒަރު ހިނަގާލިއެވެ. ޓެރަހަކާއިއެކު ދެބުރިއަށް ނަގާފައި ހުރި ރީތިގެއެކެވެ. ގޭގެ ކުރިމަތީ ބޮޑު ބަގީޗާއެއް ހައްދާފައި ވެއެވެ. ހިތްގައިމު ރީތި ގެއެކެވެ. “ހިނގާ އެތެރެއަށް….” އެލީޝާގެ ކޮނޑުގައި އަތްބާއްވާލަމުން ކަރަމް މިހެން ބުނުމުން އެލީޝާ ކަރަމްއާއިއެކު ހިނގައިގަތެވެ. އެލީޝާ އެދުވަހު މާދެރަވެފާ ހުރުމުން ކަރަމްވެސް އެދުވަހު އެލީޝާއަށް އެއްވެސް އުނދަގުލެއް ނުކުރެއެވެ.\nޖެހިގެންއައި ދުވަހެވެ. ކަރަމް ކޮޓަރީގެ ދޮރު ހުޅުވާލިއިރު އެލީޝާހުރީ ލޯގަނޑުކުރިމަތީގައެވެ. “ކޮބާ ނިމުނީތަ….؟؟؟؟” ކަރަމް މިހެން އަހާލުމުން އެލީޝާ ބޯ ޖަހާލީ އާނ އެކޭ ބުނުމުގެ ގޮތުންނެވެ. “ހިނގާދާން….” ކަރަމް މިހެން ބުނުމުން އެލީޝާ ކަރަމްގެ ފަހަތުން ހިނގާގަތެވެ. “ކޮންތާކަށް ދާން މިއުޅެނީ….” ކަރަމް ދާން އުޅޭ ތަނެއް ނޭނގުމުން އެލީޝާ އަހާލިއެވެ. “ވަރަށް ޚާއްސަ މީހަކާ ބައްދަލުކޮށްދެން މި އުޅެނީ….” ހީލަމުން ކަރަމް ބުނެލިއެވެ. ކަރަމްމެން ގޯތިތެރޭން ނުކުތްތަނާ ގޭގެ ބޮޑުދޮރާށި ހުޅުވާލާފަ އެތެރެއަށް ވަދެގެން އައީ ރިޝާއެވެ. ރިޝާއަށް ކަރަމްއާއި އެލީޝާ ފެނުމުން މޮޅު ހިޔާލެއް އައެވެ. އެހެންކަމުން އައި ގޮތަށް އައިސް ކަރަމްގެ ގައިގާ ބައްދާގަތެވެ. ރިޝާ ބޭނުންވީ އެލީޝާގެ ހިތުގައި ޝައްކު އުފައްދާށެވެ. ނަމަވެސް ރިޝާއަށް ނޭނގޭ ކަމަކީ އެލީޝާގެ ހިތަށް ކުޑަގޮތެއްވެސް ނުވާކަމެވެ. “ރިޝާ ކިހިނެއް ތި އުޅެނީ…؟؟؟ ރިޝާ ދުރުކޮށްލަމުން ކަރަމް ބުނެލިއެވެ. “ކަރަމް… ވަރަށް ހަނދާންވި ކަރަމް މަތިން….” “އެހެންތަ…؟؟؟ އަހަރެން ހަނދާންވެސް ނެތް ރިޝާގެ މައްޗަކުން…. މީ އަހަރެންގެ އަންހެނުން އެލީޝާ….” ކަރަމް އެލީޝާގެ އުނަގަނޑުގައި ހިފަހައްޓާލަމުން ބުނެލިއެވެ. ރިޝާ ފާޑަކަށް ހުރެ އެލީޝާއާ ސަލާމްކޮށްލުމަށްފަހު އެތެރެއަށް ވަދެގެން ދިޔައެވެ.\n“އޭނަ ހުންނަނީ ފާޑަކަށް އަހަންނާ އަޅައިގެންފާ….” ބޭރަށް ނުކުމެފައި ކަރަމް ބުނެލިއެވެ. ” އަހަރެން ނާހަމެއްނު…” “އަހަރެން ހީކުރީ އެލީ ހުންނާނީ ޖޭ ވެފާ ކަމަށް…” “ޗީ…. އަހަރެން ކޮންކަމަކަ ޖޭ ވާންވީ…..” މިހެން ބުނެފާ އެލީޝާ ސައިކަލްގެ ފަހަތަށް އެރިއެވެ. އެލީޝާއެރުމުން ހީލަމުން ކަރަމް ސައިކަލް ދުއްވާލިއެވެ. ކަރަމް ސައިކަލް މަޑުކޮށްލީ އަށްބުރިއަށް ނަގާފައިވާ އިމާރާތެއްގެ ކުރިމަތީގައެވެ. ސައިކަލް ޕާކުކޮށްލުމަށްފަހު އެލީޝާގެ އަތުގައި ހިފައިގެން އެއިމާރާތުގެ ތެރެއަށްވަދެ ލިފްޓަށް އަރާ ފަސްވަނަ ފިތަށް އޮބާލިއެވެ. ފަސްވަނަ ބުރިއަށް ދެވުމުން ބެލްއަށް އޮބާލިއެވެ. ކުޑައިރުކޮޅެއްގެ ތެރޭ ދޮރުހުޅުވީ އެލީޝާމެން ވަރުގެ އަންހެން ކުއްޖެކެވެ. “ކަރަމް…” އެކުއްޖާއަށް ކަރަމް ފެނުމުން ކަރަމްއަށް ގޮވާލުމަށްފަހު ކަރަމްގެ ގައިގާ ބައްދާގަތެވެ.\nsorry all… mi bai lahun up kurevuny lap halaaku vumuge sababun….\nMi part ves v reethi. Waiting for the next part. Avahah up kurahchey ingey.\nE anekkaa miuvaan men ge tha?haadha heeve\nEMMEN KEEVVE THA MAA VARAKAH KARAM GAIGA BAHDHANEE….MAVES BEYNUN VEJJE HUG KOLLAN …LOL\nThankolheh dhigu koh genesdhyba pls.. story is awesome.. 🙂\nV reethi mi part ves waiting for next part avahah up kohdheythi.\nwow… I love this story… waiting for the next part…………………..\nwhn is the next part?? pls make it fast ingey… v nice mi story…\nwow!! so nice… waiting for next part….:)\nelee ves beynun karam ai hug kollan!!! he is so handsome.. wow!!\nMivaru kameh neh eemiya ur are the best\nthanks all… v avahah next part up kohdheynan…. in sha allah…\nHadhalahy vahaka gennalan , kureege nuni aoh vahaka part than keyvetha nigen nanee\nn thi buni ehcheh understand eh nuvi\nNext pt konirakun up kuranee so slow\nNext part nikun nanee kon eirakun.\nހިތާމަ އެހެނިހެން ލޯބި December 7, 2019\nމިވާވަރު އަންގާހިތްވޭ 132\nހިތާމަ ލޯބި May 28, 2019


ޞާލިޙު ޒުވާނެއްގެ އާދަޔާ ޚިލާފު ވާހަކަ – DhiSalafiyyah\nޞާލިޙު ޒުވާނެއްގެ އާދަޔާ ޚިލާފު ވާހަކަ\n15/08/2012 އަދަބާއި އަޚްލާޤު, އިބުރަތްތެރި ވާހަކައައްޝައިޚު ޢަބްދުއްރަޙީމް ބިން މުޙައްމަދު\nނޯޓު: މިވާހަކައަކީ ވަރަށް އަސަރުގަދަ އިބުރަތުން ފުރިގެންވާ މިޒަމާނުގެ ޒުވާނުން އިބުރަތް ޙާޞިލުކުރަން ޖެހޭ ޙަޤީޤީ ޙާދިޘާއެކެވެ. މިވާހަކަ ކިޔައިދެއްވާފައިވަނީ ޝެއިޚު މުޙައްމަދު ޝަހުރާނީއެވެ. ޝެއިޚު ކިޔައިދެއްވިއެވެ.\n“.. އަހަރެން އެޒުވާނާ ދަންނަމެވެ. އެޒުވާނާއަކީ އަހަރެން ދަންނަ ޒުވާނެކެވެ. ނަމަވެސް އެއީ ބަނީ އިސްރާއިލުންގެ ތެރެއިންވާ ޒުވާނެކޭ އަހަރެން ނުބުނަމެވެ. އަދި ކިއެއްހެއްޔެވެ؟ އެއީ އަހަރެމެންގެ މިފަސްގަނޑުގައި އުފަންވި އަހަރެމެންގެ ލޭހިނގާ އަހަރެމެންގެ ނަސްލުގެ ކުއްޖެކެވެ. ހުދު އަހަރެން އެޒުވާނާ ދަންނަމެވެ.\nޢާންމު ގޮތެއްގައި އުޒުވާނާ އަބަދުވެސް ރޮއެހަދައެވެ. ކަރުން އޮހޮރައެވެ. އޭނާއަށް ޤުރުއާން ކިޔަވާއަޑު އިވިއްޖެނަމަ އޭނާގެ ލޮލުން ކަރުނަ ނުއޮހޮރޭ ފަހަރެއް ނުދެއެވެ. އަދި ހަމަހިމޭންވެ މަޑުމައިތިރިވެއެވެ. އެއީ އާދަޔާ ޙިލާފު އަޖައިބު ކުރަނިވި ކުއްޖެކެވެ.\nއޭނާ ޤުރުއާން ހިތުދަސްކުރީ އޭނާގެ އުމުރުން އެންމެ ބާރަ އަހަރުގައެވެ. ނަމަވެސް އޭނާގެ ޢިލްމުވެރިކަން އޭނާގެ ޢިލްމާ ނުބައްދަލެވެ. އޭނާ ޢިލްމުވެރިކަމުގެ ގޮތުން އަދި ﷲ ސުބުޙާނަހޫ ވަތަޢާލާގެ އިލްމުގައި އޭނާގެ އުމުރަށް ވުރެ މާބޮޑަށްވެސް ބޮޑެވެ. އަދި ކިއެއްހެއްޔެވެ؟ އޭނާއަށް ﷲ ދެއްވި ދަރަޖައަށްވުރެ މަތީ ދަރަޖައަކަށް އަހަރެން ނޫފުލާހުށީމެވެ.(ބަސްތަކުން)\nއަހަރެން އޭނާގެ ވާހަކަ މިކިޔައިދެނީ އަހަރެންގެ އަމިއްލަ ނަފުސުން ޝަރުތެއް ކަނޑައެޅުމަށްފަހުގައެވެ. އެއީ އަހަރެންގެ ލޮލަށް ފެނުނު އެއްޗެއްމެނުވީ އޭނާއާއި މެދު ބަޔާން ނުކުރުމެވެ. ދެވަނަ ޝަރުތަކީ އޭނާއާއި މެދު އަހަރެން ބުނާ އެއްޗެއްގަ މުބާލަޣާ(ބޮޑުކޮށްލައިގެން ކަންހިނގިގޮތަށް މެނުވީ) ބޭނުން ނުކުރުމެވެ.\nއަހަރެންގެ ގާތުގައި އެޒުވާނާ ޞަހީޙް މުސްލިމް ޙަދީޘް ފޮތް ދެހަފުތާއިން ހިތުދަސްކުރިއެވެ. އަދި އަހަރެންގެ އެހެން ރައްޓެއްސެއްގެ ކައިރިން އެޒުވާނާ ޞަޙީޙް ބުޚާރީ ދެހަފުތާއިން ދަސްކުރިއެވެ. އެއީ އަހަރެންނާއި އަހަރެންގެ ރަޙުމަތްތެރިޔާ ކައިރިން އެޒުވާނާ ޞަހީޙް ބުޚާރީއާއި ޞަޙީހް މުސްލިމު ދަސްކޮށްފައިވަނީ އެންމެ ދެހަފުތާއިންނެވެ. އެބަހީ އެޒުވާނާ ޞަހީޙް ޞަހީހް ބުޚާރީ ދަސްކުރީ ޞަހީހް މުސްލިމުވެސް ދަސްކުރި ހަފުތާގައެވެ. ކިޔުންތެރިންނަށް އެނގިލައްވާތޯއެވެ؟ އެޒުވާނާ ޞަހީޙް ބުޚާރީ ދަސްކުރިކަމެއް އަހަރެންނަކަށް ނޭންގެއެވެ. އަދި އަހަރެންގެ ރަޙުމަތްތެރިޔާއަކަށް އޭނާ ޞަޙީޙް މުސްލިމް ދަސްކުރިކަމެއްވެސް ނޭނގެއެވެ. އޭނާ އަބަދުވެސް ސިއްރީ އައްސިޤްތީ ރަޙިމަހުﷲއަށް ލޯބިކުރައްވައެވެ. އެއީ ކީއްވެކަން އެނގިލައްވަތޯއެވެ؟ ސަބަބަކީ ޚާއްޞަކޮށް އސިއްރީ އައްސިޤްޠީ ރަޙިމަހުﷲ(ތިންވަނަ ޤަރުނުގައ އުޅުއްވި ޞަލަފުންގެ ޢިލްމުވެރި ބޭކަލެއް) އަކީ އަބަދުވެސް އިޚުލާސްތެރިކަމާއި އެކީ ކަންތައްތައް ކުރުމަށް ލޯބިކުރައްވާ ބޭފުޅެކެވެ.\nއެޒުވާނާ ސުކޫލުގައިވެސް އެހާ ރަނގަޅު ޒުވާނެކެވެ. ޙަޤީޤަތުގައި ސުކޫލުގައިވެސް އެންމެ ރަނގަޅު އެއްކުއްޖެއް ކަމުގައި އެޒުވާނާ ވިއެވެ. އަދި މަދަރުސާއިން އައުމަށްފަހުގައި ނިދާލާނީ މެންދުރުވަންދެނެވެ. އަދި ޢަޞުރު ނަމާދަށްފަހު މިސްކިތުގައި އޮންނަ ޙަލަޤާ ތަކަށް(މިސްކިތުގައި އޮންނަ ކުލާސްތައް) އެޒުވާނާ ޙާޟިރުވާނެއެވެ. އަދި މަޣުރިބު ފަހުން ޢިލްމުވެރިންގެ ދަރުސްތަކަށް ޙާޒިރުވާނެއެވެ. އަދި އިޝާފަހުން އެގާރަ ޖަހަންދެން ސުކޫލުގެ ފިލާވަޅުތައް ދަސްކުރާނެއެވެ. އެއީ ވަކިދުވަހެއް ނޫނެވެ. ހުރިހާ ދުވަހެއްގައެވެ. އަދި ދަމުނަމާދު ކޮންމެ ރެއަކު ފަޖުރުވަންދެން ކުރުމުގައި ދެމިހުރެއެވެ.\nމިއީއަކީ މުބާލަޣާއެއްނޫނެވެ. އެޒުވާނާއަކީ އަހަރެމެންގެ ތެރެއިން އަހަރެމެންގެ ދަރިންގެ ތެރެއިން ޒުވާނެކެވެ. އަދި އަހަރެމެންނާ އެއްގައުމަކަށް ނިސްބަތްވާ ޒުވާނެކެވެ.\nއަދި އެޒުވާނާ ކީރިތި ޤުރުއާން ކިޔަވާ ކޮންމެ އިރަކު ރޮއެ ހަދައެވެ. އަހަރެން އެމަންޒަރު ކިޔައި އުޅެނީ ސަލަފުންގެ ވާހަކަތަކުންނެވެ. ޞަލަފުންގެ ބޭކަލުން ކީރިތި ޤުރުއާން ކިޔަވާހިނދުގައި އެބޭކަލުން ހަބަރު ހުސްވާ(ހޭނެތުން) ވާހަކަ ކިޔައި އުޅެނީ އެބޭކަލުންގެ ވާހަކަތަކުންނެވެ. އަދި ޢިލްމުވެރިން މިކަމާއި ގުޅިގެން ޚިލާފުވެލައްވާފައިވާކަން އަހަރެން ދެނެހުރީމެވެ. ނަމަވެސް އަހަރެންގެ އަމިއްލަ ލޮލުން މިމަންޒަރު މިޒުވާނާގެ ކިބައިން ނޫނީ ނުދެކެމެވެ. އަދި ހުކުރު ދުވަހުގެ ޖަމާޢަތުގައި އިމާމު ކިޔަވާ ވިދާޅުވިއެވެ.\n(وَنَادَىٰ أَصْحَابُ النَّارِ أَصْحَابَ الْجَنَّةِ أَنْ أَفِيضُوا عَلَيْنَا مِنَ الْمَاءِ…އަޢުރާފު 50 ވަނަ އާޔަތުން) މާނައިގެ ތަރުޖަމާޢީ: “އަދި ނަރަކައިގެ އަހުލުވެރިން ސުވަރުގޭގެ އަހުލުވެރިންނަށް ގޮވާނެއެވެ. އަހަރެމެނަށް ބޯފެން ފޮދުވަރެއް ދީބަލާށެވެ….” އަދި މިއާޔަތް އިވިފައި ކުރިއަސަރުން އެޒުވާނާ އުޑުތިލަމައްޗަށް ވެއްޓުނެވެ. އަދި އޭނާ މަރުވީކަމަށް އަހަރެމެން ހީކުރީމުއެވެ.\nއަދި އެއްރެޔަކު އަހަރެންގެ ގޭގައި އަހަރެމެން ދެމީހުން ދަމުނަމާދު ކުރީމެވެ. އަދި އެޒުވާނާ ކުރާ ކަމެއް ބެލުމަށްޓަކައި އަހަރެން ނިދާކަމަށް ހެދީމެވެ. އަދި އަހަރެންގެ ކައިރިއަށް އެޒުވާނާ އައިސް އަހަރެން ނިދާފައި އޮތްތޯ ގައިމުކޮށްލުމަށްޓަކައި އަހަރެންގެ މޫނުމަތީގައި އަތުން ހަނާ އަޅާލިއެވެ. އަދި އެގާރަ ޖަހާއިރު އެޒުވާނާ ތެދުވިއެވެ. އަހަރެން ނިދިނިދިފައި ހޭލެވެމުން ދިޔައެވެ. އަދި އެޒުވާނާ ޤިޔާމުގައި ހުރެއެވެ. އަދި އެޒުވާނާ ތިރިއަށް ދާތަން އަހަރެންނަށް ނުފެނެއެވެ. އަދި އެޒުވާނާ ދެން ރުކޫޢަށް ދާނެއެވެ. އަދި އިއުތިދާލަށް ތެދުވާތަން އަހަރެންނަށް (ޤިޔާމާއި ރުކޫޢުގެ ދިގުކަމުގެ ސަބަބުން) ނުފެނެއެވެ.\nއަދި އެހެން ރެޔެއްގައި އެޒުވާނާ ޤުރުއާން ކިޔަވަމުން ދިޔައެވެ. އެޒުވާނާ މިއާޔަތް އަހަރެންގެ ކުރިމަތީގައި އިނދެ ކިޔެވިއެވެ. كَلَّا ۖ إِنَّهَا لَظَىٰ ﴿١٥﴾ نَزَّاعَةً لِّلشَّوَىٰ ﴿١٦﴾ (އަލްމަޢާރިޖު) މާނައިގެ ތަރުޖަމާއީ: އަދި ހަމަހިލާ އެހެނަކުން ނޫނެވެ. އެއީ އަނދައަނދާހުރީ ނަރަކައިގެ އަލިފާނެއެވެ. ބޮލުގެ ހަންގަނޑު (އެއްކޮށް އެނދުމުގެ ސަބަބުން) ނޮޅިގެން ދެއެވެ.” މިއާޔަތް ކިޔެވުމާއި އެކު އެޒުވާނާ ރޯން ފެށިއެވެ. އަދި އެޔާއެކު ހަބަރު ހުސްވެގެން ވެއްޓިއްޖެއެވެ. އަދި އަހަރެން އެޒުވާނާ ހޭއެރުވުމާއެކު އެޒުވާނާ ތެދުވެ ވުޟޫކުރުމަށްފަހު ނަމާދުކުރިއެވެ. އަދި އަނެއްކާވެސް އެއަޔާތް އެޒުވާނާ ކިޔެވިއެވެ. އަދި އެޒުވާނާ އަނެއްކާވެސް ރޯން ފެށިއެވެ. އަދި ހޭނެތިގެން ވެއްޓުނެވެ. އަދި ތިންވަނަ ފަހަރަށްވެސް ހޭއެރުމުން މިޒުވާނާ އެއާޔަތާއި ޖެހުމުން ހަބަރު ހުސްވިއެވެ. އަދި އަލުން އެޒުވާނާ ހޭއެރީ ފަތިސް ނަމާދު ބަންގި ގޮވަނިކޮށެވެ.\nއެޒުވާނާ ދަމު ނަމާދުގައި ތިންދުވަހުން މުޅި ޤުރުއާން އެއްކޮށް ކިޔަވާ ނިންމައެވެ. އަދި ދުވާލުގެ ވަޤުތުތަކުގައި ކިޔަވައިގެން ހަތް ދުވަހުން ޤުރުއާން ޚަތިމުކުރެއެވެ. އަހަރެން މިހަދަނީ ދޮގެއްނޫނެވެ. މިއީ އަހަރެން ދެލޮލުގެ ކުރިމަތީގައި ފެނުނު ކަންކަމެވެ. ﷲ ގަންދީ ހުވާކޮށްފަ ބުނަމެވެ. ދުވާލަކު ބާރަ ހާހަށް ވުރެ ގިނަ ފަހަރު އެޒުވާނާ ﷲގެ މަތިން ހަނދުމަކުރެއެވެ. އަހަރެން އޭނާއާއި އެކު އިށީނދެ އިނދެގެން އަހަރެން ގުނީމެވެ. ބާރަ ހާސް ފަހަރެވެ. އަހަރެން އެޒުވާނާ ގާތު އެހީމެވެ. “ކީއްވެގެން ހެއްޔެވެ؟” އެޒުވާނާ ބުންޏެވެ. ” އަހަރެންނަށްވުރެ ގިނައިން އަބޫ ހުރައިރާ ރަޟިޔަﷲ ޢަންހު މިކަމުގައި އިސްވުމަށް އަހަރެން ނޭދެވެނީއެވެ. ” (އެބަހީ އެޒުވާނާ އެމަސައްކަތްކުރަނީ އަބޫ ހުރައިރާ ރަޟިޔަﷲ ޢަންހުއަށްވުރެ ގިނައިން ﷲގެ މަތިން ހަނދުމަކުރެވޭތޯއެވެ. ) މިޒުވާނާގެ ގައިގައި ވަނީ ޣީރަތްތެރިކަން އުފެދިފައެވެ. ނަމަވެސް އެޣީރަތްތެރިކަން ގުޅިފައިވަނީ އަޅުކަމާއެވެ.\nއޭރު މި ދަރަޖައިގައި ހުރި އިރު މިޒުވާނާގެ އުމުރަކީ ހަމަ އެންމެ ސަތާރަ އަހަރެވެ.\nމިޒުވާނާއާއި މެދުގައި ބުނާނެ އެއްޗެއް އަހަރެންނަކަށް ނޭނގެއެވެ. މިޒުވާނާ އެއްވެސް މަތަނެއް ދަސްކުރަން އުޅެފިނަމަ އަހަރެން ބުނަމެވެ. ނިކަން މި މަތަން ދަސްކޮށްބަލާށެވެ. ވާނެހެއްޔޭ ބުނެ ތަހައްދީ ކުރަމެވެ. ޒުވާނާ ޖަވާބު ދެއެވެ. އަހަރެންނާ ތަހައްދީ ނުކުރާށެވެ. ދެން އަހަރެން އޭނާއާއި ތަހައްދީ ކުރުމުގެ ގޮތުން އެބަސް ތަކުރާރު ކުރަމެވެ. އަނެއްދުވަހު އޭނާ އަންނާނީ އެމަތަނެއް( text) ދަސްކޮށްގެންނެވެ. އައިސް އޭނާގެ ނަންކިޔައިދޭ ފަދައިން އެމަތަނެއް ކިޔައިދެއެވެ. ތިން ކުށް ކިއިއްޖެ ކަމުގައި ވާނަމަ އެޒުވާނާ އެދަސްނުވާ ކަމަށް ނިންމައެވެ. ހަމަ އެންމެ ތިން ކުށެވެ.\nމިޒުވާނާއަކީ ތައުބާވާ މީހުންގެ ތެރެއިންވާ ޒުވާނެކެވެ. އަދި ކީއްތަ އެކުށަކީ ކޮން ކުށެއްކަން ތިބާއަށް އެނގޭނެ ނަމައެވެ. ފަހުން އަހަރެން އެކަން ބަޔާންކުރާ ހުށީމެވެ.\nއަހަރެމެން މީހަކާއި މެދުގައި ދައުވަތު ދިނުމަށްފަހު އިސްލާހު ނުވެއްޖެނަމަ އޭނާއާއި މެދުގައި އުއްމީދު ކެނޑި އެހެންމީޙުންނަށް ދައުވަތު ދިނުމާއިގެން އުޅެވެއެވެ. މިއީ އަހަރެންގެ އަމިއްލަ ނަފުސުގެ ވާހަކައެވެ. އެހެންމީހުންގެ ގޮތް މޮޅަށް ދެނެވޮޑިގެންވާނީ ﷲ ސުބުޙާނަހޫ ވަތަޢާލާއެވެ. މިޒުވާނާއަކީ އޭނާގެ ދުޢާ އިޖާބާވާ ކަމަށް ސަތާރަ މީހުން ހެކިވާނެ ޒުވާނެކެވެ. އެންމެ ފަހަރަކު ނޫނެވެ. އެތައް ފަހަރަކުއެވެ. އަހަރެމެން ޒުވާނަކާއި މެދު އުއްމީދު ކެނޑިއްޖެނަމަ އޭނާގެ ކައިރިން އެމިހަކަށް ދައުވަތު ދިނުމަށް އެދެމެވެ. ﷲ ގަންދީފައި ބުނަމެވެ. ދެދުވަހެއްފަހުން އެމީހަކަށް ﷲ ހިދާޔަތު ދައްކަވައެވެ. އެޒުވާނާ އެމީހަކަށް ދަޢުވަތު ދިނުމަށް ހޭދަކުރީ އެންމެ ދެދުވަހެވެ. ފުރަތަމަ ދުވަހު ދެވަނަ ދުވަހު، ޖަމާޢަތުގެ ފުރަތަމަ ސަފުގައި ނަމާދުކުރެއެވެ. އެމީހަކީ ސިގިރޭޓު ބޯމީހެއްކަމުގައި ވިޔަސް ނުވަތަ މަސްތުވާތަކެތި ބޭނުންކުރާ މީހެއްކަމުގައިވިޔަސް އަދި އެނޫން ކަމެއްކުރާ މީހެއްކަމުގއި ވިޔަސް މެއެވެ. އެމީހަކު ﷲގެ ރަޙުމަތުން އިސްލާހުވެދެއެވެ. މިއީ ﷲގެ ހެޔޮވެގެންވާ ބަރަކާތެވެ. ބަރަކާތްތެރިކަމެވެ.\nއެއްދުވަހަކު ދެކުނު ސަރަހައްދު މިސްކިތެއްގައި ނަމާދު ދިގުކުރުމަށް މަޝްހޫރު ޢިލްމުވެރިޔެއްގެ ފަހަތުގައި މިޒުވާނާ ނަމާދުކުރިއެވެ. މިއިމާމު ނަމާދު ދިގުކުރަނީ ސުންނަތަށް ތަބާވުމަށްޓަކައެވެ. ދެން ފިރިހެނަކު އައިސް އޭނާގެ އަތުގައި އޮތް ދަނޑިބުރިއަކުން މިއިމާމު އަހަރެންގެ ކުރިމަތީގައި ރުކޫޢަށް އޮއްވާ އުނަގަނޑު މަތީގައި ޖަހައިފިއެވެ. ނަމާދުގެ ފަހުން އިމާމު އޭނާއަށް ބަލާލުމަށްފަހުގައި ޖެހީ ކީއްވެގެންތޯ މިމީހާގެ ކައިރިން ސުވާލުކުރިއެވެ.\nއޭނާ ބުންޏެވެ. ކަލޭތވަނީ ވަސްވާސްތެރިކަމެއް ޖެހިފައެވެ. ނަމާދު މާދިގުކުރަނީއެވެ.\nއިމާމު ޖަވާބުގައި ބުންޏެވެ. ތިބާއަކީ ޞިއްޙަތު ސަލާމަތުން ހުރިމީހެކެވެ. ތިބާތިވަނީ ޞިއްޙަތު ސަލާމަތުން ނޫންހެއްޔެވެ؟\nއެމީހާ ބުންޏެވެ. އަހަރެން ޞިއްޙަތު ސަލާމަތުން ހުރިކަމެއް އެނގެނީ ކިހިނަކުން ހެއްޔެވެ؟\nދެން މިޒުވާނާ އޭނާގެ ދެއަތް ﷲއަށް ދުޢާކުރުމަށްޓަކައި މައްޗަށް އުފުލައިފިއެވެ. އެވަޤުތު އަހަރެންގެ ހިތް ހުއްޓުން ފަދައެވެ.\nއަދި ޒުވާނާ ދުޢާކުރިއެވެ. އޭ ﷲއެވެ. އޭނާއަށް އޭނާގެ ޞިއްޙަތުގެ އަގު އެނގި އިބަ ﷲގެ ޙަޟްރަތަށް ފުރިހަމަގޮތުގައި ނަމާދުކުރުމުގެ އަގު އެނގިއްޖައުމަށް ދާންދެން އޭނާގެ ޞިއްޙަތު ގެންދަވާށިއެވެ. އެއީ ޢަޞުރު ވަޤުތެވެ. ﷲ ގަންދީފައި ބުނަމެވެ. އެމީހާއަށް މަޣުރިބު ނަމާދު ޖަމާޢަތުގައި ނުކުރެވުނެވެ. އޭނާ އޮތީ އޭނާގެ ގޭގައި އެނދުގައި އޮށޯވެއެވެ. މަދުހަފުތާތަކެއް ފަހުން އަހަރެންނަށް މިޒުވާނާ ފެނިގެން ބުނީމެވެ. އޭ އަޚާއެވެ. ﷲއަށް ބިރުވެތި ވާށެވެ. އެމީހާ އޮތީ ބަލިއެނދުގައެވެ. ﷲއަށްޓަކައި ބުނަމެވެ. އެޒުވާނާ ޖަވާބު ދިނެވެ. އަހަރެންގެ އަޚާއެވެ. އަހަރެންގެ ޤަޞްދަކީ މިހެން ހެދުމެއް ނޫނެވެ. އަހަރެން ބުނީމެވެ. “ﷲއަށް އޭނާއަށް ސިފާދެއްވުން އެދި ދުއާކުރާށެވެ.” ﷲގަންދީފައި ބުނަމެވެ. ބަލިއެނދުގައި އޮތްމީހާ ޖެހިގެން އައި ނަމާދު ކުރީ އަހަރެމެންނާއި އެކު ޖަމާޢަތުގައެވެ.\nޙަރަމްފުޅުގައި އޭނާ ބޯ އައިނެއް އަޅައެވެ. އަހަރެން ބުނަމެވެ. މިއީ އަހަރެމެންގެ ޒަމާނުގެ ތަޢުބާވެފައިވާ މީހާއެވެ. އަހަރެން އޭނާ ދަންނަމެވެ. އޭނާއަކީ އަހަރެންގެ ރަޙުމަތްތެރިއެކެވެ. އަހަރެންވަނީ އުމުރުގެ ގޮތުން އޭނާއަށްވުރެ ބޮޑު މީހަކަށެވެ. ނަމަވެސް އޭނާއަކީ އަހަރެންނަށްވުރެ ބޮޑުމީހެކެވެ. އަދި ﷲސުބުޙާނަހޫ ވަތަޢާލާ އޭނާއަށްދެއްވި ތަޒުކިޔާގެ މައްޗަށް އަހަރެން ތަޒުކިޔާ ނުކިޔާހުށީމެވެ.\nއެބައިމީހުން އެއްދުވަހަކު ޙަރަމްފުޅުގައި ތިއްބެވެ. އަދި މިޒުވާނާ ހުރީ އައިނު އަޅައިގެންނެވެ. އަދި އައިނުގެ ސަބަބުން ޒުވާނާއަށް އުނދަގޫ އިހުސާސްކުރެވުނެވެ. އަދި ޒުވާނާ ބުންޏެވެ. އަހަރެންނަށް މިއައިނު އަޅައިގެން ފަލަސްތީނަކަށް ނުދެވޭނެއެވެ. އަދި އެހެން ބުނެ ސަތާރަ މީހުންގެ ކުރިމަތީގައި މިޒުވާނާ ޒަމްޒަމް ފެން ބުއިމަށް ދިޔައެވެ. އަދި އައިނު ނެގުމަށްފަހު މިޒުވާނާ ބުންޏެވެ. އޭ ﷲ އެވެ. އަހަރެންގެ ލޮލުގެ ފެނުމަށް ސިފާދެއްވާށިއެވެ. އަދި ޒަމްޒަމް ފެން ބުޔެވެ. ދެން ޒުވާނާ ﷲ އަކުބަރު ކިޔުމަށްފަހު އައިނު އެއްލިއެވެ. އެޒުވާނާއާއިއެކު ތިބިމީހުން މިކަން ޓެސްޓުކޮށްލަން ބޭނުންވިއެވެ. އަދި އެކަކަށްވެސް ސާފުނުވާހާ ދުރުގައި ހުރި ގަޑިޔެއް ދައްކާފައި ގަޑިން ވީ ކިހާއިރެއްތޯ ސުވާލުކުރިއެވެ. ޒުވާނާ މިޔަނި އެވެނި ވަރެއްކަމަށް ބުންޏެވެ. ހަމަ ސީދާ ގަޑިން ވީ ވަރެވެ. އަދި މިޒުވާނާ ޤުރުއާން ބަލައިގެން ކިޔެވިއެވެ. އޭނާގެ ލޮލުގެ ފެނުން ހަމަ ބަރާބަރެވެ.\nއޭނާގެ ދުޢާ ﷲ އިޖާބަކުރައްވައެވެ. ހަމަކަށަވަރުން ﷲ ސުބުޙާނަހޫ ވަތައާލާ ވަހީކުރައްވައެވެ. (أُجِيبُ دَعْوَةَ الدَّاعِ إِذَا دَعَانِ ۖ\nބަޤަރާ 186)މާނައިގެ ތަރުޖަމާއީ: ” ތިމަންއިލާހު ދުޢާކުރާ މީހާގެ ދުޢާއަށް އޭނާ ދުޢާކުރުމުން އިޖާބަ ދެއްވަމެވެ.”\nއަދި މިފަދަ އެތައް އެތައް ކަމެއް ހިނގައިފައި އެބަހުއްޓެވެ. ނަމަވެސް ވަޤުތުގެ ދަތިކަމާހުރެ ހުރިހާ ވާހަކަތަކެއް ބަޔާންކޮށްނުދެވޭ ހުއްޓެވެ.\nތިބާއަށް އެނގޭ ހެއްޔެވެ؟ އޭނާގެ ފާފައާއި މެދުގައި އެއްދުވަހުއަހަރެން ސުވާލުކުރީމެވެ. ސުވާލު ކުރީ އެޒުވާނާ މިއާޔަތް ކިޔެވި ދުވަހެއްގައެވެ.( يَوْمَ تَبْيَضُّ وُجُوهٌ وَتَسْوَدُّ وُجُوهٌ ۚ) (އާލް އިމްރާން 106) ތަރުޖަމާއީ: ” އަދި އެދުވަހަކުން(އެބަހީ ޤިޔާމަތްދުވަހުން ބައެއްމޫނުތައް އަލިވާހުއްޓެވެ. އަދި ބައެއްމޫނުތައް އަނދިރިވެގެންދާ ހުއްޓެވެ.” ﷲ ގަންދީފައި ބުނަމެވެ. އެޒުވާނާ އަހަރެން ހިތްފަޅިފަޅިވެގެންދާ މިންވަރަށް އެދުވަހު ރުޔެވެ. އަހަރެން އެޒުވާނާއަށް ބުނީމެވެ. ރަސޫލުﷲ ޞައްލަﷲ ޢަލައިހި ވަސައްލަމ ޙަދީޘްފުޅު ކުރެއްވި(ބަސްފުޅުގެ މާނައިގައި)ވެއެވެ. ” އަދި އެންމެ ނުބައިވެގެންވާ މީހަކީ އެމީހަކު ދުއާކުރުމުން ﷲ އެމީހެއްގެ ދުޢާ އިޖާބަ ނުކުރައްވާ މީހާއެވެ…” އޭ މީސްތަކުންނެވެ. އަހަރެންވެސް އެޒުވާނާ ރުއިފަދައިން ރޯން ބޭނުންވިއެވެ. އަދި އެޒުވާނާއަށް އިހުސާސްވި އުފާ ލިބިގަތުމަށް އަހަރެންވެސް ބޭނުންވިއެވެ.\nއެޒުވާނާ ބުންޏެވެ. އަހަރެންގެ ހަޔާތުގައި ވަނީ ފާފައަކަށް އަރައިގަނެވިފައެވެ.\nއަހަރެން ސުވާލު ކުރީމެވެ. އެފާފައަކީ ކޮބައި ހެއްޔެވެ؟\nތިޔަބައިމީހުންނަށް އެއީ ކޮން ފާފައެއްކަން އެނގޭ ހެއްޔެވެ؟ އެނގިއްޖެނަމަ ތިޔަބައިމީހުން ހޭނެއެވެ. އަހަރެން އެފާފަ ބަޔާންކޮށްދޭނަމެވެ. އެޒުވާނާ ބުންޏެވެ. “އަހަރެން މަދަރުސާގައި ގުރޭޑު ދޭއްގައި އުޅުނު އިރު އެއްދުވަހަކު ފިހާރައަކަށް ދިޔައީމެވެ. އަދި ބިސްކޯދެއް ނަގައި އަހަރެން އޭތި ކޭމެވެ. އަދި ޙަރާމް އެއްޗެއް ކައިގެން މަސްޖަހާފައިވާ ހަށިގަނޑަކަށް ނަރަކަ އަޢުލާކަންބޮޑުވެގެންވެއެވެ. (ސަބަބަކީ އެބިސްކޯދަކީ އޭނާގެ ބިސްކޯދަކަށް ނުވާތީއެވެ.)\nއެޒުވާނާ މަރުވެއްޖެއެވެ. މަރުވެއްޖެއެވެ. ﷲ އޭނާއަށް ހެޔޮ ރަޙުމަތް ލައްވާށިއެވެ. އެޒުވާނާ މަރުވީ އެޒުވާނާގެ އުމުރުން ހަމަ އެންމެ ވިހި އަހަރުގައެވެ. އެޒުވާނާ މަރުވީ މީހަކު ބަޑިއަކާ ކުޅެނިކޮށް އޭގެ ވަޒަން ނުކުމެގެން ގޮސް އެޒުވާނާގެ ގަޔަށް އަރައިގެންނެވެ. އެއީ އެކްސިޑެންޓެކެވެ. އެޒުވާނާ މަރުވީ އެހާ ޞާލިޙު ޒުވާނެއްގެ ގޮތުގައެވެ. އަހަރެން އެޒުވާނާއާއި މެދުގައި އުއްމީދުކުރީމެވެ.\nނަމަވެސް އެޒުވާނާ މަރުވީއެވެ. އެހުރިހަ ކަމެއް ނިމުނީއެވެ. “\nއަޅުގަނޑުމެން އެންމެންނަކީ މިކަމުން އިބުރަތް ޙާޞިލުކޮށް ﷲގެ މަގުގައި ފައިތިލަ ސާބިތުކުރާ ބަޔެއްކަމުގައި ލައްވާށިއެވެ.\nމިލިޔުމުގެ އަސްލު: މަސްދަރު\nނޯޓު: އާޔަތްފިޔަވައި ބުރެކެޓުގައި އެއްޗެއްވާނަމަ އެއީ ތަރުޖަމާ ސާފުކޮށްދިނުމަށްޓަކައި އަޅުގަނޑުގެ އަމިއްލަ ބަހެވެ\nފޮޓޯގައިވާ ބަސްކޮޅުގެ މާނަ: ރަސޫލުﷲ ޞައްލަﷲ ޢަލައިހި ވަސައްލަަމަ ޙަދީޘްކުރެއްވިއެވެ. ފަސްކަމެއްފާއިތުވުމުގެ ކުރިން ފަސްކަމެއްގެ ފައިދާ ބޭކާރުކޮށްނުލާހުށިކަމެވެ. އެއީ ތިބާ މުސްކުޅިވުމުގެ ކުރިން ޒުވާންކަމުގެ ފައިދާއާއި އަދި ތިބާ ބަލިވުމުގެ ކުރިން ތިބާގެ ޞިއްޙަތާއި އަދި ތިބާ ފަޤީރުވުމުގެ ކުރިން ތިބާގެ މުއްސަނދިކަމާއި އަދި ތިބާ މަޝްޣޫލުވުމުގެ ކުރިން ހުސްވަގުތުގެ ފައިދާާޔާ އަދި މަރުވުމުގެ ކުރިން ތިބާގެ ހަޔާތުގެ ފައިދާއެވެ.